

**Peto poročilo o izvajanju Operativnega programa ukrepov zmanjšanja emisij toplogrednih plinov do leta 2020**

november 2022

**Kazalo**

[1 Ključne ugotovitve 4](#_Toc120166925)

[1.1 Kratkoročni model za spremljanje emisij v tekočem letu 5](#_Toc120166926)

[2 Ocena doseganja ciljev 8](#_Toc120166927)

[3 Analiza glavnih kazalcev izvajanja OP TGP 2020 12](#_Toc120166928)

[3.1 Promet 12](#_Toc120166929)

[3.2 Kmetijstvo 14](#_Toc120166930)

[3.3 Široka raba – stavbe 15](#_Toc120166931)

[3.4 Industrija neETS 17](#_Toc120166932)

[3.5 Odpadki 17](#_Toc120166933)

[3.6 Zelena gospodarska rast 17](#_Toc120166934)

[4 Pregled ukrepanja po sektorjih 20](#_Toc120166935)

[4.1 Zelena gospodarska rast 20](#_Toc120166936)

[4.2 Promet 22](#_Toc120166937)

[4.3 Kmetijstvo 33](#_Toc120166938)

[4.4 Široka raba – stavbe 35](#_Toc120166939)

[4.5 Industrija neETS 43](#_Toc120166940)

[4.6 Energetika neETS 46](#_Toc120166941)

[4.7 Odpadki 47](#_Toc120166942)

[4.8 LULUCF – raba zemljišč, sprememba rabe zemljišč in gozdarstvo 48](#_Toc120166943)

[4.9 Večsektorski ukrepi 49](#_Toc120166944)

[4.10 Izobraževanje, usposabljanje, informiranje, ozaveščanje 53](#_Toc120166945)

[5 Financiranje izvajanja ukrepov 56](#_Toc120166946)

[6 Priporočila po sektorjih 59](#_Toc120166947)

[6.1 Zelena gospodarska rast 59](#_Toc120166948)

[6.2 Promet 60](#_Toc120166949)

[6.3 Kmetijstvo 61](#_Toc120166950)

[6.4 Široka raba – stavbe 61](#_Toc120166951)

[6.5 Industrija neETS 62](#_Toc120166952)

[6.6 Energetika neETS 62](#_Toc120166953)

[6.7 LULUCF – raba zemljišč, sprememba rabe zemljišč in gozdarstvo 63](#_Toc120166954)

[6.8 Večsektorski ukrepi 63](#_Toc120166955)

[6.9 Izobraževanje, usposabljanje, informiranje, ozaveščanje 64](#_Toc120166956)

**Kazalo slik:**

**Slika 1:** Gibanje dejanskih emisij ESR za zadnja tri leta ter kratkoročna projekcija za leti 2021 in 2022 v primerjavi z letnimi cilji, določenimi s Sklepom 2020/2026 EU, in predlogom iz paketa Pripravljeni na 55 ter projekcijami scenarija DUA SNP (Vir: IJS-CEU) 7

**Slika 2:** Gibanje emisij neETS v obdobju 2005−2020 v primerjavi s ciljnimi emisijami v obdobju 2013−2020. Prikazan je indeks rasti, preračunan glede na emisije v letu 2005 (Vir: IJS-CEU) 8

**Slika 3:** Struktura emisij TGP po neETS sektorjih v letu 2019 in letu 2020 (Vir: IJS-CEU) 9

**Slika 4:** Struktura emisij TGP po neETS sektorjih v letu 2020 (Vir: IJS-CEU) 9

**Slika 5:** Gibanje emisij neETS po sektorjih v obdobju 2005−2020 v primerjavi s projekcijami za leto 2020 in linearno potjo do ciljev v obdobju 2012−2020 (črtkane črte) (Vir: IJS-CEU) 11

**Slika 6:** Primerjava specifičnih emisij CO2 novih vozil s cilji za leti 2015 in 2021 ter s specifičnimi emisijami CO2 vseh vozil (Vir: ARSO, IJS-CEU) 13

**Slika 7:** Gibanje potniških kilometrov po vrstah prevoza za leta 2005 in 2011−2020 (Vir: IJS-CEU) 13

**Slika 8:** Gibanje tonskih kilometrov za cestni in železniški blagovni prevoz za leta 2005 in 2011−2020 (Vir: SURS, IJS-CEU) 14

**Slika 9:** Kumulativno zmanjšanje emisije CO2 z ukrepi v javnem sektorju v obdobju 2011–2020 in njegove ciljne vrednosti do leta 2020 (Vir: IJS-CEU) 16

**Slika 10:** Kumulativno zmanjšanje emisije CO2 zaradi izvajanja ukrepov URE in izrabe OVE v stanovanjskem sektorju leta 2005 in v obdobju 2010–2020 ter njegove ciljne vrednosti do leta 2020 (Vir: IJS-CEU) 16

**Slika 11:** Emisijska produktivnost v Sloveniji in EU v obdobju 2005−2020 (Vir: ARSO, SURS, IJS-CEU) 18

**Slika 12:** Implicitna stopnja obdavčitve energije v Sloveniji in v EU (Vir: Eurostat, IJS-CEU) 18

**Slika 13:** Struktura spodbud, ki so v nasprotju s cilji zmanjševanja emisij TGP (Vir: IJS-CEU) 19

**Slika 14:** Izplačane nepovratne spodbude za ukrepe zmanjševanja emisij TGP po sektorjih (Vir: IJS-CEU) 57

**Slika 15:** Finančna sredstva za ukrepe zmanjševanja emisij TGP v obdobju 2014–2021 po virih sredstev (Vir: IJS-CEU) 57

**Slika 16:** Investicije in nepovratne finančne spodbude za ukrepe zmanjševanja emisij TGP ter učinki na zmanjšanje emisij TGP v gospodinjstvih, javnem sektorju, gospodarstvu in prometu (Vir: IJS-CEU) 58

**Kazalo preglednic:**

**Preglednica 1:** Zastavljeni neETS cilji 5

**Preglednica 2:** Kratkoročne projekcije emisij TGP v neETS (Vir: IJS-CEU, ARSO) 6

**Preglednica 3:** Doseganje indikativnih sektorskih ciljev zmanjšanja emisij TGP, ki si jih je Slovenija zastavila z OP TGP 2020, in doseganje cilja po Odločbi 406/2009/ES 10

**Preglednica 4:** Viri sredstev in njihovi učinki 56

# 1 Ključne ugotovitve

Peto poročilo o izvajanju Operativnega programa ukrepov zmanjšanja emisij toplogrednih plinov do leta 2020 (v nadaljnjem besedilu: OP TGP 2020) podaja za sektorje, ki niso vključeni v sistem trgovanja z emisijskimi pravicami (v nadaljnjem besedilu: neETS sektorji), oceno doseganja emisijskih ciljev za leti 2019 in 2020, analizo glavnih kazalcev izvajanja OP TGP 2020, pregled izvajanja in financiranja ukrepov za leti 2020 in 2021 ter priporočila po sektorjih. Poročilo povzema Podnebno ogledalo 2021 in Podnebno ogledalo 2022[[1]](#footnote-1), ki so ju pripravili na Institutu »Jožef Stefan« (v nadaljnjem besedilu: IJS), Centru za energetsko učinkovitost (v nadaljnjem besedilu: CEU), v sodelovanju s PNZ svetovanje projektiranje, Kmetijskim inštitutom Slovenije in Gozdarskim inštitutom Slovenije. Metodologija za pripravo Podnebnih ogledal je bila razvita v sklopu projekta LIFE Podnebna pot 2050[[2]](#footnote-2), ki ga sofinancira Ministrstvo za okolje in prostor Republike Slovenije (v nadaljnjem besedilu: MOP).

Peto poročilo o izvajanju OP TGP 2020 kaže, da je Slovenija v letu 2020 svoje obveznosti po Odločbi 406/2009/ES[[3]](#footnote-3) izpolnila. Omenjena odločba Slovenijo obvezuje, da emisije toplogrednih plinov (v nadaljnjem besedilu: TGP) v neETS sektorjih do leta 2020 ne poveča za več kot 4 % glede na leto 2005. V obdobju 2005–2020 so se skupne neETS emisije TGP zmanjšale za 16,7 %.

Za obdobje 2021–2030 cilje zmanjšanja emisij TGP v neETS sektorjih določa Uredba o delitvi bremen[[4]](#footnote-4), ki Slovenijo obvezuje, da bo emisije TGP v teh sektorjih zmanjšala za 15 % glede na leto 2005. Slovenija si je v Celovitem nacionalnem energetskem podnebnem načrtu (v nadaljnjem besedilu: NEPN), sprejetem v začetku leta 2020, zastavila še strožji cilj, in sicer 20-% zmanjšanje emisij TGP v omenjenih sektorjih. Dodatno pa bo, ko bo sprejet predlog revizije Uredbe o delitvi bremen v okviru paketa Pripravljeni na 55 (v nadaljnjem besedilu: FF55[[5]](#footnote-5)), treba slediti cilju zmanjšanja emisij TGP za 27 %.

**Trenutno doseganje cilja ne pomeni dolgoročnega obvladovanja emisij (preglednica 1), zato je treba prizadevanja za zmanjšanje emisij TGP na nacionalni ravni okrepiti in obravnavati prednostno. Naloge za dosego cilja so obsežne in zahtevne, kar zahteva ustrezne in okrepljene kadrovske vire v vseh sektorjih in njihovo učinkovito koordinacijo. Zagotoviti je treba pospešeno izvajanje že načrtovanih ukrepov za zmanjšanje emisij TGP, rabe energije in povečevanje izrabe OVE, nadgraditi spremljanje izvajanja podnebno-energetskih ukrepov ter preprečiti, da se finančne spodbude za izvajanje podnebnih naložb izvajajo necelovito, neučinkovito, nestalno, neenakomerno, koncentrirano le v posameznih obdobjih.**

**Preglednica 1: Zastavljeni cilji neETS**

|  |  |  |  |  |
| --- | --- | --- | --- | --- |
|  | **Indikativni cilji OP TGP**  **v 2020 (2005)** | **Dosežena sprememba**  **2005–2020** | **Indikativni**  **cilji NEPN**  **v 2030 (2005)** | **Strateški cilji ReDPS50[[6]](#footnote-6)**  **v 2050 (2005)** |
| **Promet** | +27 % | +4,0 % | +12 % | –90–99 % |
| **Kmetijstvo** | +5 % | +0,4 % | –1 % | –5–22 % |
| **Široka raba** | –53 % | –50,3 % | –76 % | –87–96 % |
| **Industrija neETS** | –42 % | –22,2 % | –43 % | določen je cilj za skupne emisije TGP v industriji  (–80–87 %) |
| **Energetika neETS** | +6 % | –14,7 % | –34 % | določen je cilj za skupne emisije TGP v energetiki  (–90–99 %) |
| **Odpadki** | –44 % | –45,9 % | –65 % | –75–83 % |
| **SKUPAJ** | **+4 %** | **–16,7 %** | **–20 %[[7]](#footnote-7)**  **(FF55 ESR[[8]](#footnote-8): –-27 %)** | določen je cilj za skupne emisije TGP  (podnebna nevtralnost) |
| **LULUCF** | /[[9]](#footnote-9) | –34,3 % | sektor ne proizvede  neto emisij  (FF55 LULUCF[[10]](#footnote-10): ponor v višini 146 kt ekv. CO2) | ponor v višini  2.500 kt ekv. CO2 |

# 1.1 Kratkoročni model za spremljanje emisij v tekočem letu

Uradni podatki o emisijah TGP so dostopni v letu t + 2, pri čemer t pomeni tekoče leto. Za učinkovitejše in predčasno sprotno spremljanje emisij TGP so na IJS-CEU razvili Kratkoročni model za spremljanje emisij v tekočem letu[[11]](#footnote-11) (v nadaljnjem besedilu: model). Rezultati modela so predstavljeni v nadaljevanju.

Grobo oceno trendov emisij TGP je mogoče določiti z indeksno dekompozicijsko analizo. Z analizo preteklih emisij TGP je bil pridobljen vpogled v glavne dejavnike, ki so vplivali na gibanje emisij v preteklosti, nato pa so se rezultati primerjali s kazalniki, ki se uporabljajo za spremljanje izvajanja ukrepov v Podnebnem ogledalu. Sledila je časovna analiza scenarija DUA SNP, ki je bil uporabljen v NEPN in ReDPS50 s ciljem pridobiti vpogled v potrebno gibanje vplivnih faktorjev za dosego ciljev neETS.

Rezultati kratkoročnih projekcij emisij TGP za leti 2021 in 2022 so prikazani v preglednici 2.

**Preglednica 2: Kratkoročne projekcije emisij TGP v neETS (Vir: IJS-CEU, ARSO)**

|  |  |  |  |  |  |
| --- | --- | --- | --- | --- | --- |
| **[kt ekv. CO2]** | **2018** | **2019** | **2020** | **2021** | **2022** |
| Transformacije + ubežne emisije | 552,5 | 536,7 | 536,0 | 536 | 536 |
| Ind. in gradbeništvo (raba goriv) | 709,2 | 684,0 | 689,6 | 714 | 737 |
| Promet | 5.835,0 | 5.625,0 | 4.575,5 | 4.912 | 6.327 |
| Široka raba (glej naslednje tri vrstice) | 1.361,4 | 1.347,8 | 1.349,6 | 1.281 | 1.415 |
| Storitve | 331,1 | 342,0 | 336,0 | 328 | 368 |
| Gospodinjstva | 790,5 | 768,5 | 781,4 | 721 | 815 |
| Kmetijstvo (raba goriv) | 239,8 | 237,3 | 232,3 | 232 | 232 |
| Ostalo | 3,9 | 4,0 | 3,2 | 3 | 3 |
| Ind. procesi in uporaba topil | 468,2 | 476,0 | 471,5 | 471 | 471 |
| Kmetijstvo | 1.784,9 | 1.803,2 | 1.806,9 | 1.807 | 1.807 |
| Odpadki | 483,6 | 474,3 | 451,4 | 433 | 414 |
| Letalstvo (1.A.3.a) (izključi zaradi ETS) | 2,0 | 2,0 | 1,6 | 1,6 | 1,6 |
| **SKUPAJ** | **11.197** | **10.949** | **9.882** | **10.156** | **11.709** |
| **Letni cilji (Sklep (EU) 2020/2126[[12]](#footnote-12)) (GWP AR5) – enak predlogu FF55** |  |  |  | **11.403** | **11.108** |
| **Odstopanje od cilja** |  |  |  | **–1.247** | **+602** |
| Skupni presežek enot AEA[[13]](#footnote-13) |  |  |  | –1.247 | –646 |

V letu 2021 so bile emisije TGP višje kot leta 2020, vendar le za 3 %. V primerjavi z letnim ciljem, določenim s Sklepom (EU) 2020/2126, so bile emisije TGP nižje za 1.247 kt ekv. CO2.

Leta 2022 pa so predvsem zaradi velike rasti emisij TGP v prometu emisije TGP ocenjene na 11.709 kt ekv.[[14]](#footnote-14) CO2, kar je v primerjavi z letom 2021 višje za 15 %. To pomeni, da so **leta 2022 neETS** **emisije TGP v primerjavi z letnim ciljem, določenim s Sklepom (EU) 2020/2126, višje za 602 kt ekv.** **CO2 in letni neETS cilj neposredno ni dosežen. Cilj bi lahko bil dosežen le z uporabo skoraj polovice shranjenega presežka enot AEA, ki bi v letu 2021 znašal 1.247 kt ekv. CO2.**

Za zmanjšanje emisij TGP je treba pozorno spremljati gibanje mesečnih vrednosti oskrbe in ustrezno ukrepati glede maloprodajnih cen pogonskih goriv.

Kratkoročne projekcije za emisije TGP za leto 2022 kažejo tudi, da bodo le-te znatno višje tudi od projekcij scenarija DUA SNP, ki so bile uporabljene za NEPN in ReDPS50 (slika 1).

Gibanje dejanskih emisij ESR za zadnja tri leta ter kratkoročna projekcija za leti 2021 in 2022 v primerjavi z letnimi cilji po uredbi 2020/2026 EU in predlogu iz paketa Pripravljeni na 55 in projekcijami scenarija DUA SNP 

**Slika 1: Gibanje dejanskih emisij ESR za zadnja tri leta ter kratkoročna projekcija za leti 2021 in 2022 v primerjavi z letnimi cilji, določenimi s Sklepom 2020/2026 EU, in predlogom iz paketa Pripravljeni na 55 ter projekcijami scenarija DUA SNP (Vir: IJS-CEU)**

# 2 Ocena doseganja ciljev


Emisije TGP so v Sloveniji leta 2019 znašale 17.074 kt ekv. CO2, v letu 2020 15.851 kt ekv. CO2. Od tega so sektorji neETS v letu 2019 prispevali 63,4 %, v letu 2020 pa 61,5 %. Odločba 406/2009/ES Slovenijo obvezuje, da do leta 2020 glede na leto 2005 emisij TGP iz sektorjev neETS ne bo povečala za več kot 4 %. V letu 2019 so emisije TGP sektorjev neETS znašale 10.819 kt ekv. CO2, kar je 11,8 % nižje od letnega cilja. V letu 2020 so emisije TGP sektorjev neETS znašale 9.754 kt ekv. CO2, kar je 20,7 % nižje od letnega cilja. Cilj za leto 2020 je uspešno dosežen (slika 2).

Gibanje emisij ne-ETS v obdobju 2005−2020 v primerjavi s ciljnimi emisijami v obdobju 2013−2020. Prikazan je indeks rasti, preračunan glede na emisije v letu 2005 (Vir: IJS-CEU)


**Slika 2: Gibanje emisij neETS v obdobju 2005−2020 v primerjavi s ciljnimi emisijami v obdobju 2013−2020. Prikazan je indeks rasti, preračunan glede na emisije v letu 2005. (Vir: IJS-CEU)**

Struktura sektorjev neETS obsega emisije TGP iz sektorjev prometa, kmetijstva, široke rabe, odpadkov ter industrije in energetike, ki nista vključeni v sistem trgovanja z emisijskimi pravicami (v nadaljnjem besedilu: industrija neETS in energetika neETS). Več kot 95 % emisij TGP iz sektorja promet predstavlja cestni promet. V kmetijstvu več kot polovico emisij TGP nastane zaradi fermentacije v prebavilih živali, preostale emisije TGP prispeva gnojenje kmetijskih zemljišč in ravnanje z gnojevko. Široka raba vključuje predvsem emisije TGP iz zgorevanja goriv v stavbah gospodinjstev, storitvenih dejavnostih in manjši del emisij TGP zaradi kmetijske, ribiške in gozdarske mehanizacije. Skoraj 60 % emisij TGP v industriji neETS nastane zaradi rabe goriv v proizvodni industriji in gradbeništvu, preostalo prispevajo procesne emisije. V energetiki neETS emisije TGP povzročajo sistemi daljinskega ogrevanja in ubežne emisije. V sektorju odpadki polovico emisij TGP prispeva odlaganje trdnih odpadkov, dobrih 40 % odvajanje in čiščenje odpadnih voda, preostanek pa odpade na biološko obravnavo odpadkov in termično obdelavo odpadkov.

Med sektorji neETS največji delež prispeva sektor prometa, sledi mu sektor kmetijstva, sektor široke rabe, industrija neETS, energetika neETS in odpadki (slika 3 in slika 4). V obdobju 2014–2019 je sektor prometa v skupnih neETS emisijah TGP vsako leto prispeval več kot polovico emisij TGP.



**Slika 3: Struktura emisij TGP po sektorjih neETS v letu 2019 in letu 2020 (Vir: IJS-CEU)**

****

**Slika 4: Struktura emisij TGP po sektorjih neETS v letu 2020 (Vir: IJS-CEU)**

V obdobju 2005–2020 so se emisije neETS zmanjšale za 16,7 % (preglednica 3, slika 5).

**Preglednica 3: Doseganje indikativnih sektorskih ciljev zmanjšanja emisij TGP, ki si jih je Slovenija zastavila z OP TGP 2020, in doseganje cilja po Odločbi 406/2009/ES**


|  |  |  |  |  |
| --- | --- | --- | --- | --- |
|  | **Zastavljeni cilji v 2020 (2005)** | **Dosežena sprememba**  **2005–2020** | **Doseganje cilja v letu 2020** | |
| **Promet** | +27 % | +4,0 % |  | Cilj je dosežen. |
| **Kmetijstvo** | +5 % | +0,4 % |  | Cilj je dosežen. |
| **Široka raba** | –53 % | –50,3 % |  | Cilj ni dosežen. |
| **Industrija NeETS** | –42 % | –22,2 % |  | Cilj ni dosežen. |
| **Energetika NeETS** | +6 % | –14,7 % |  | Cilj je dosežen. |
| **Odpadki** | –44 % | –45,9 % |  | Cilj je dosežen. |
| **SKUPAJ** | **+4 %** | **–16,7 %** |  | **Cilj je uspešno dosežen.** |

V sektorju **prometa** so se emisije v omenjenem obdobju povečale za 4,0 %. Zaradi ukrepov ob epidemiji covida-19 se je v letu 2020 opazno zmanjšal promet, kar je vplivalo na uspešno doseganje cilja. V obdobju 2005–2019 so se namreč emisije TGP v prometu povečale za skoraj 28 %. Kazalec emisije CO2 iz zgorevanja motornega bencina in dizelskega goriva za leto 2021 kaže, da so se emisije iz prodaje pogonskih goriv po 16-odstotnem zmanjšanju v letu 2020 povečale za 12 %. Brez okrepljenega izvajanja ukrepov se bo rast emisij TGP v prometu nadaljevala.

Emisije TGP v sektorju **kmetijstva** so se v obdobju 2005–2020 povečale za 0,4 %. Cilj je uspešno dosežen.

V vseh preostalih sektorjih neETS so se emisije v obdobju 2005–2020 zmanjšale. Največ, in sicer za polovico, so se zmanjšale v sektorju **široke rabe**, ki mu z dobrimi 46 % sledi sektor ravnanja z **odpadki**, z več kot 22 % sektor **industrija** **neETS** in s skoraj 15 % sektor **energetika neETS**. Sektorja industrija in široka raba neETS zastavljenega indikativnega cilja nista dosegla. Razlog za nedoseganje cilja v sektorju industrija neETS je prepočasno izvajanje ukrepov in delež obnovljivih virov energije (v nadaljnjem besedilu: OVE) v rabi goriv, ki ni dosegel zastavljenega indikativnega cilja. Pomemben dejavnik višjih emisij TGP je tudi višja gospodarska rast, kot je bila predvidena v napovedih. Prav tako so bile v času priprave napovedi emisije F-plinov podcenjene, kar sicer pomeni, da preseganje cilja ne nakazuje neizvajanja ukrepov na tem področju. V sektorju široka raba so v letu 2020 11,3 % emisij TGP prispevale stavbe. Večina emisij TGP v stavbah je posledica rabe goriv za ogrevanje stavb, ki se viša z nižanjem temperature zraka. V letih 2015 in 2016 so se v stavbah emisije TGP povečale za skupaj 15,6 %, v letih 2017 in 2018 zmanjšale, v letih 2019 in 2020 pa so ostale skoraj nespremenjene v primerjavi z letom 2018.

V letih 2019 in 2020 je sektor raba zemljišč, sprememba rabe zemljišč in gozdarstvo (v nadaljnjem besedilu: **sektor** **LULUCF**) predstavljal neto ponor v višini –4888 kt ekv. CO2 in –4736 kt ekv. CO2. Z več kot 90 % so največ ponora prispevala gozdna zemljišča, sledili so travinje in pridobljeni lesni proizvodi. Odločba 406/2009/ES LULUCF sektorja sicer ne vključuje.



**Slika 5: Gibanje emisij neETS po sektorjih v obdobju 2005−2020 v primerjavi s projekcijami za leto 2020 in linearno potjo do ciljev v obdobju 2012−2020 (črtkane črte) (Vir: IJS-CEU)**

# 3 Analiza glavnih kazalcev izvajanja OP TGP 2020

V nadaljevanju je po sektorjih prikazana analiza glavnih kazalcev za spremljanje izvajanja OP TGP 2020 in doseganje zastavljenih ciljev.

*Legenda:*


|  |  |
| --- | --- |
|  | Cilj je dosežen. |
|  | Cilj nidosežen. |
|  | Ciljna vrednost ni opredeljena. |

## 3.1 Promet

|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Zmanjšanje emisij CO2 iz novih osebnih vozil | 95,0 g CO2/km  (2021) | 125,4 gCO2/km | 113,1  gCO2/km |  |
| Zmanjšanje emisij CO2 iz vseh osebnih vozil | 152,3 g CO2/km | 186,1 gCO2/km | 183,0  gCO2/km |  |
| Delež OVE v energiji goriv za pogon vozil | 10,0 % | 8,0 % | 10,9 % |  |
| Potniški kilometri v javnem potniškem prometu | 1.763,00  mio pkm | 1505,77  mio pkm | 733,18 mio pkm |  |
| Trajnostni tovorni promet (delež prepeljanega tovora po železnicah) | 25,6 % | 24,8 % | 22,5 % |  |


Povprečne emisije CO2 novih osebnih vozil so se v obdobju 2010–2020 zmanjševale hitreje kot povprečne specifične emisije za vsa osebna vozila. K zniževanju specifičnih emisij novih vozil je pripomoglo tudi izkoriščanje pomanjkljivosti merilnega cikla, zaradi česar se je povečevala razlika med tovarniškimi podatki in dejansko rabo energije in specifičnimi emisijami CO2. Razliko je z letom 2017 ustavila uvedba novega merilnega cikla WLTP (*Worldwide Harmonised Light Vehicle Test Procedure*). Kljub povečevanju učinkovitosti vozil se povprečna specifična raba vozil ne zmanjšuje, ker se povečujeta velikost in teža vozil ter tudi moč njihovih motorjev.

Občutno znižanje specifičnih emisij CO2 leta 2020 je zlasti posledica znižanja emisij CO2 vozil z motorji z notranjim zgorevanjem ter tudi povečanja deleža električnih vozil (baterijsko električnih in priključno hibridnih vozil).




**Slika 6: Primerjava specifičnih emisij CO2 novih vozil s cilji za leti 2015 in 2021 ter s specifičnimi emisijami CO2 vseh vozil (Vir: ARSO, IJS-CEU)**

Po rasti v letu 2019 se je v letu 2020 število skupnih potniških kilometrov v javnem potniškem prevozu (v nadaljnjem besedilu: JPP) sunkovito zmanjšalo zaradi popolne ustavitve JPP zaradi ukrepov ob epidemiji covida-19. Višja rast v letu 2017 je posledica spremembe metodologije zbiranja nekaterih podatkov.



**Slika 7: Gibanje potniških kilometrov po vrstah prevoza za leta 2005 in 2011−2020 (Vir: IJS-CEU)**

Rast cestnega tovornega blagovnega prevoza raste hitreje od rasti železniškega tovornega blagovnega prevoza, kar ni skladno z zastavljenimi cilji.



**Slika 8: Gibanje tonskih kilometrov za cestni in železniški blagovni prevoz za leta 2005 in 2011−2020 (Vir: SURS, IJS-CEU)**

## 3.2 Kmetijstvo

|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Povečanje učinkovitosti reje domačih živali | 0,77 kg ekv. CO2/kg | 0,80 kg ekv. CO2/kg | 0,79 kg ekv. CO2/kg |  |
| Racionalno gnojenje kmetijskih rastlin z dušikom | 28.000 t/leto | 28.050 t/leto | 27.690 t/leto |  |
| Učinkovitejše kroženje dušika v kmetijstvu – bruto bilančni presežek dušika | < 53 kg/ha | 43,22 kg/ha | 32,03 kg/ha |  |
| Učinkovitejše kroženje dušika v kmetijstvu – površina zemljišč v ukrepu ekološko kmetovanje | 44.000 ha | 47.420 ha | 47.730 ha |  |
| Učinkovitejše kroženje dušika v kmetijstvu – površine njiv in vrtov v ukrepih, ki zahtevajo gnojenje na podlagi hitrih talnih ali rastlinskih testov | 50.000 ha | 64.850 ha | 63.300 ha |  |

Prvi kazalec *povečanje učinkovitosti reje domačih živali* opisuje gibanje emisij toplogrednih plinov pri prireji mleka. Vrednosti po letu 2013 za emisije TGP na enoto prirejenega mleka so kazale ugoden trend zmanjševanja, vendar naj bi bil zastavljeni cilj dosežen leta 2022.

Četrti kazalec *učinkovitejše kroženje dušika v kmetijstvu – površina zemljišč v ukrepu ekološko kmetovanje* je opisan z obsegom ekološkega kmetovanja, v katerem je prepovedana uporaba mineralnih dušikovih gnojil. Ciljna vrednost 44.000 ha je bila presežena že v letu 2018. Ciljna vrednost Programa razvoja podeželja 2014–2020, ki je bolj ambiciozna kot cilj OP TGP 2020 in znaša 55.000 ha, ni bila dosežena.

## 3.3 Široka raba – stavbe

|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Finančni vzvod spodbud v javnem sektorju | 0,33  EUR/EUR | 0,37  EUR/EUR | 0,34  EUR/EUR |  |
| Izboljšanje energetske učinkovitosti v javnem sektorju | 310,2  GWh | 202,2  GWh | 228,4  GWh |  |
| Površina energetsko saniranih stavb v javnem sektorju | 1.795.040  m2 | 1.714.380  m2 | 1.841.430  m2 |  |
| Intenzivnost CO2 v komercialnem in institucionalnem sektorju | 32,29  t CO2/mio EUR1995 | 32,30  t CO2/mio EUR1995 | 32,98  t CO2/mio EUR1995 |  |
| Izboljšanje energetske učinkovitosti v stanovanjskem sektorju | 1.401  GWh | 1.506  GWh | 1.750  GWh |  |
| Specifične emisije TGP v stanovanjskem sektorju | 8,83  kg ekv. CO2/m2 | 8,92  kg ekv. CO2/m2 | 9,21  kg ekv. CO2/m2 |  |
| Delež OVE v rabi goriv v široki rabi | 61,0 % | 57,3 % | 56,4 % |  |

Posledica zmanjšanja rabe končne energije v javnem sektorju zaradi izvajanja ukrepov učinkovite rabe energije (v nadaljnjem besedilu: URE) in izrabe OVE je zmanjšanje emisije CO2. Do leta 2020 je bilo v javnem sektorju kumulativno doseženo zmanjšanje emisije CO2 za 56,3 kt.

Kumulativno zmanjšanje emisije CO2 z ukrepi v javnem sektorju v obdobju 2011-2020 in njegove ciljne vrednosti do leta 2020 (cilj ni dosežen)

**Slika 9: Kumulativno zmanjšanje emisije CO2 z ukrepi v javnem sektorju v obdobju 2011–2020 in njegove ciljne vrednosti do leta 2020 (Vir: IJS-CEU) (Vir: IJS-CEU)**

Kumulativno zmanjšanje emisije CO2 zaradi izvajanja ukrepov URE in izrabe OVE v stanovanjskem sektorju je do leta 2020 znašalo 272,6 kt.

Kumulativno zmanjšanje emisije CO2 zaradi izvajanja ukrepov URE in izrabe OVE v  stanovanjskem sektorju leta 2005 in v obdobju 2010-2020 ter njegove ciljne vrednosti do leta 2020 (cilj je dosežen)

**Slika 10: Kumulativno zmanjšanje emisije CO2 zaradi izvajanja ukrepov URE in izrabe OVE v stanovanjskem sektorju leta 2005 in v obdobju 2010–2020 ter njegove ciljne vrednosti do leta 2020 (Vir: IJS-CEU)**

## 3.4 Industrija neETS

|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Finančne spodbude za URE in OVE v industriji neETS | / | 1.423.480  EUR 2010 | 5.891.100  EUR 2010 |  |
| Delež OVE v rabi goriv v industriji neETS | 22,0 % | 16,34 % | 17,58 % |  |
| Emisije TGP zaradi puščanja naprav z F-plini | 91,70  kt ekv. CO2 | 180,11  kt ekv. CO2 | 127,29  kt ekv. CO2 |  |


## 3.5 Odpadki

|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Zmanjšanje količine odloženih biorazgradljivih odpadkov | 29,13 kt | 0 kt | 0,09 kt |  |

## 3.6 Zelena gospodarska rast


|  |  |  |  |  |
| --- | --- | --- | --- | --- |
| **Doseganje ciljev OP TGP 2020 se spremlja s kazalci:** | **Ciljna vrednost**  **v 2020** | **Dosežena vrednost v 2019** | **Dosežena vrednost v 2020** | **2020** |
| Emisijska produktivnost  (BDP/emisije TGP) | / | 2,54  EUR2010/kg ekv. CO2 | 2,62  EUR2010/kg ekv. CO2 |  |
| Implicitna stopnja obdavčitve energije | / | 245,72  EUR/toe | 222,37  EUR/toe |  |
| Spodbude, ki so v nasprotju s cilji zmanjševanja emisij TGP | Zmanjševanje spodbud | 89,25 mio EUR | 81,10 mio EUR |  |
| Zelena delovna mesta | Povečevanje | 3,1 % | / |  |
| Spodbujanje ekoinovacij za prehod v nizkoogljično družbo | Rast indeksa  (EU28 =  100 %) | 91 % | 85 % |  |

Emisijska produktivnost v Sloveniji se v primerjavi z EU povečuje prepočasi. Treba je še naprej krepiti povezavo med razvojem gospodarstva in ukrepi za zmanjšanje emisij TGP.



**Slika 11: Emisijska produktivnost v Sloveniji in EU v obdobju 2005−2020 (Vir: ARSO, SURS, IJS-CEU)**


Vrednost kazalca *implicitna stopnja obdavčitve energije[[15]](#footnote-15)* za Slovenijo je v letu 2020 nižja od povprečja EU-27, ki je v letu 2020 doseglo vrednost 232 EUR/toe. Razloge za razlike gre iskati predvsem v razlikah v strukturi rabe energije in višini obdavčitve posameznih energentov.



**Slika 12: Implicitna stopnja obdavčitve energije v Sloveniji in EU (Vir: Eurostat, IJS-CEU)**

Med spodbudami, ki so v nasprotju s cilji zmanjševanja emisij TGP[[16]](#footnote-16), najbolj izstopajo vračila trošarin za komercialni prevoz, ki so v letu 2020 še vedno predstavljala 37 % v skupnem znesku vseh spodbud, ki so v nasprotju z doseganjem ciljev zmanjševanja emisij TGP. Sledila so oprostitev plačil trošarine pri proizvodnji električne energije in toplote (25 %), delna vračila trošarine za uporabo kmetijske in gozdarske mehanizacije (23 %) in delna vračila trošarine za industrijsko-komercialni namen (15 %).

Pomemben obseg spodbud na področju obdavčitve energije, ki so v nasprotju s cilji zmanjšanja emisij TGP, izhaja in je določen z Direktivo Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije. Z direktivo, ki je prenesena v slovenski pravni red, se na ravni EU določajo vrste rabe energije, ki ni predmet obdavčitve (proizvodnja električne energije, proizvodnja nekovinskih mineralnih izdelkov, raba za kemijsko redukcijo, poraba v elektrolitskih in metalurških procesih, za pogon letal, plovil ipd). Omejevanje spodbud rabe energije bo treba predhodno urediti na ravni EU.



**Slika 13: Struktura spodbud, ki so v nasprotju s cilji zmanjševanja emisij TGP (Vir: IJS-CEU)**

Kazalec *zelena delovna mesta* spremlja učinek podnebne politike na trg delovne sile. V Sloveniji je bilo leta 2019 v sektorju okoljskega blaga in storitev 29.689 zaposlenih, kar je za 1 % več kot leto pred tem. Zaposlenih v sektorju okoljskega blaga na področju upravljanja energetskih virov je bilo leta 2019 skupaj 8.540, med njimi jih je bilo največ, 42 %, zaposlenih v gradbeni dejavnosti.

# 4 Pregled ukrepanja po sektorjih

## 4.1 Zelena gospodarska rast

S ciljem prehoda v gospodarstvo, katerega rast ne temelji na povečani rabi naravnih virov in energije, ampak z učinkovitostjo in inovacijami zmanjšuje emisije toplogrednih plinov, izboljšuje konkurenčnost in spodbuja večjo varnost oskrbe z energijo, so bili v letu 2020 izvedeni naslednji ukrepi:

* v okviru pobude EUREKA je bil objavljen razpis za izvajanje programa Eurostars, ki s sofinanciranjem podpira majhna in srednja podjetja ter njihove partnerje, ki se intenzivno ukvarjajo z raziskavami in razvojem pri izvajanju njihovih skupnih inovativnih projektov, ki imajo predviden kratek čas vstopa na trg. Za nacionalno sofinanciranje projektov Eurostars je bilo za leto 2020 predvidenih 503.582,75 evra;
* spodbude podjetjem za prehod v nizkoogljično družbo so bile namenjene lesarski industriji in energetski prenovi turističnih destinacij. Objavljen je bil razpis Spodbude za MSP za razvoj in uvajanje novih produktov v lesarstvu 4.0. Namen razpisa je izvajanje operacij v mikro, malih in srednje velikih podjetjih na področju rabe lesa, ki vključujejo učinkovito ravnanje z viri (material, voda, poraba energije, spodbujanje uporabe lesnih ostankov ipd.), zato so do sredstev upravičene le organizacije iz lesnih panog C16 Obdelava in predelava lesa, proizvodnja izdelkov iz lesa, plute, slame in protja, razen pohištva, in C31 Proizvodnja pohištva. Javni razpis med drugim spodbuja URE in izrabe OVE ter izvedbo ukrepov za izboljšanje učinkovite rabe virov, ki bodo prispevali k prehodu Slovenije v krožno gospodarstvo. Drugi javni razpis Podpora mikro, malim in srednje velikim podjetjem s področja turizma za povečanje snovne in energetske učinkovitosti sofinancira projekte za uvajanje ukrepov snovne in energetske učinkovitosti oziroma rabe obnovljivih virov energije v malih in srednje velikih podjetjih s področja turizma. Izbranih je bilo skupaj 180 projektov v skupni višini dobrih 24 milijonov evrov;
* v okviru Podnebne poti 2050 je bilo pripravljeno poročilo Ukrep v središču − zelena javnofinančna reforma, kjer se je opravila podrobna analiza zelene proračunske reforme;
* v letu 2019 so trošarine za bencin in dizelsko gorivo v primerjavi z drugimi obremenitvami (dajatev CO2, prispevek URE, prispevek OVE, vse tehtano po dnevih, brez DDV v evrih) znašale 0,48/0,53 in 0,39/0,46, v letu 2020 pa 0,43/0,48 in 0,39/0,45;
* statistično poročilo o oddanih javnih naročilih, oddanih v letu 2019, kaže, da je bilo oddanih 17.363 naročil, ki so skupaj znašala skoraj 3,7 milijarde evrov. Od teh je en okoljski vidik vključevalo 32,9 % naročil, kar vrednostno znaša 720 milijonov evrov, 2.297 naročil v vrednosti 355 milijonov evrov ni vključevalo okoljskega vidika. Glede na predmet naročanja je količinsko največ zelenih naročil pri naročilih blaga, in sicer 81,9 %, po vrednosti pa pri gradnjah 51,8 %. Največ naročil, pri katerih je bil upoštevan okoljski vidik, so oddali javni zavodi, in sicer 4.264 naročil v vrednosti 204 milijonov evrov, po številu jim potem sledijo še samoupravne lokalne skupnosti s 585 naročili v vrednosti 174 milijonov evrov in drugi naročniki, kot so osebe javnega prava, javna podjetja, subjekti s posebnimi infrastrukturnimi pravicami s 446 naročili v vrednosti 120 milijonov evrov;
* v poročilu Statistični podatki o javnih naročilih, oddanih v letu 2020, podatki kažejo, da je bilo oddanih 16.872 naročil v vrednosti skoraj 3,9 milijarde evrov. Od teh je najmanj en okoljski vidik vključevalo 4.361 naročil v vrednosti 752 milijonov evrov, znotraj naročil, ki so predmet zelenega javnega naročanja, jih 2.316, za skoraj 312 milijonov evrov, ni vključevalo okoljskega vidika. Glede na predmet naročanja je največ količinsko zelenih naročil pri naročilih blaga – kar 80 %, po vrednosti pa pri gradnjah, in sicer 45,5 % od skupne vrednosti. Največ naročil, pri katerih je bil upoštevan okoljski vidik, so oddali javni zavodi, in sicer 3.149 naročil v vrednosti skoraj 230 milijonov evrov, sledijo samoupravne lokalne skupnosti s 453 naročili v vrednosti 192 milijonov evrov in drugi naročniki, kot so osebe javnega prava, javna podjetja, subjekti s posebnimi infrastrukturnimi pravicami s 409 naročili – skoraj 86 milijonov evrov;
* na evropski ravni je bila sprejeta nova Delegirana uredba Komisije (EU) 2021/340 (UL št. 68 z dne 26. 2. 2021, str. 62) s področja energijskega označevanja in okoljsko primerne zasnove, ki je prinesla spremembe glede zahtev za označevanje z energijskimi nalepkami za elektronske prikazovalnike, gospodinjske pralne in pralno-sušilne stroje, svetlobne vire, hladilne aparate, gospodinjske pomivalne stroje ter hladilne aparate z neposredno prodajno funkcijo;
* sprejeta je bila Uredba 2020/740 /EU (UL št. 177 z dne 5. 6. 2020, str. 1) o označevanju pnevmatik glede na izkoristek goriva in druge parametre;
* tržni inšpektorat je opravil administrativni nadzor energijskega označevanja gospodinjskih pečic in kuhinjskih nap. Pregledanih je bilo 69 pečic in 45 kuhinjskih nap pri 47, predvsem spletnih, prodajalcih in enem proizvajalcu. Nadzor je pokazal, da nepravilnosti niso bile ugotovljene samo pri tretjini spletnih trgovin. V okviru pregleda se je prvič preverjala tudi vsebina vpisa podatkov za posamezni proizvod v podatkovno zbirko EPREL. Inšpektorat je preverjal tudi okoljsko primerno zasnovo kuhinjskih nap in okoljsko primerno zasnovo gospodinjskih električnih in plinskih pečic, danih na trg po 20. januarju 2015, vendar neskladnosti ni bilo. Končal se je evropski projekt skupnega nadzora energijskih nalepk in izpolnjevanja zahtev energijsko primerne zasnove proizvodov EEPLIANT2, v katerem je sodeloval tudi Tržni inšpektorat RS;
* Inšpektorat RS za infrastrukturo je izvedel tri inšpekcijske preglede na področju okoljsko primerne zasnove izdelkov, ki rabijo energijo.

V letu 2021 so se izvajali naslednji ukrepi:

* spodbujanje raziskav in inovacij za prehod v podnebno nevtralno družbo se je nadaljevalo z izvajanjem programa Eurostars in se spodbujalo z bilateralnimi razpisi, kot je Interreg Europe;
* pripravljena je bila Raziskovalna in inovacijska strategija Slovenije 2030, ki je ključni strateški dokument za področje raziskav in inovacij;
* prek zelene obveznice, ki jo je izdala SID banka z namenom financiranja projektov energetske učinkovitosti v podjetjih, izdelkov, proizvodnih tehnologij in postopkov, ki ustrezajo ekološko učinkovitemu, tudi krožnemu gospodarstvu, in drugih trajnostno naravnanih dejavnosti je bilo v letu 2021 financiranih osem projektov;
* sprejet je bil Načrt za okrevanje in odpornost (v nadaljnjem besedilu: NOO) kot podlaga za koriščenje razpoložljivih sredstev iz sklada za okrevanje in odpornost. Gre za finančno najobsežnejši mehanizem iz evropskega svežnja Naslednja generacija EU (*Next* *Generation* EU), v okviru katerega bodo Sloveniji na voljo tudi sredstva pobude *React*-*EU* (*Recovery Assistance for Cohesion and the Territories of Europe*), sklada za pravični prehod in sklada za razvoj podeželja;
* v letu 2021 so trošarine za bencin in dizelsko gorivo v primerjavi z drugimi obremenitvami (dajatev CO2, prispevek URE, prispevek OVE, vse tehtano po dnevih, brez DDV v evrih) znašale 0,38/0,43 in 0,39/0,45;
* trošarine za bencin so se znova zmanjšale in so znašale 0,38 EUR/l. Trošarine za dizelsko gorivo in kurilno olje so ostale enake kot v letu 2020;
* novelirana je bila Uredba o zelenem javnem naročanju (Uradni list RS, t. 121/21) z naslednjimi spremembami: med predmete obveznega zelenega javnega naročanja se vključijo stavbno pohištvo in protihrupne cestne ograje; povečuje se nabor stavb javnega sektorja, kjer se zahteva obvezen delež lesa ali lesenih tvoriv (na stavbe splošnega družbenega pomena (CC-SI 126, razen stavb za zdravstveno oskrbo (CC-SI 1264 oziroma CC)), povečuje se tudi delež čistih vozil, spreminjajo se tehnični pogoji pri naročanju vozil, ki se skladno z direktivo imenujejo »čista vozila« ter »brezemisijska vozila«, predmet »cestna vozila« se razširja tudi na nekatere storitve prevoza (poštne in kurirske dejavnosti, storitve zbiranja odpadkov, storitve javnega cestnega prevoza, ki se ne izvajajo kot gospodarska javna služba, in cestni potniški prevoz za posebne namene) in za ta predmet se določajo tudi novi, drugačni cilji, in sicer so ti opredeljeni v prilogi 2 uredbe, slednja pa tudi opredeljuje mejne vrednosti emisij za čista lahka vozila. Sprememba tudi splošno določa, da je pri javnem naročanju treba dati prednost bolj trajnostnim proizvodom, bodisi proizvodom, ki ne vsebujejo plastike, ali proizvodom, ki so trajnejše zasnovani in jih je mogoče večkrat uporabiti. S to spremembo uredbe pa tako prehajamo že na 22 različnih segmentov oziroma skupin produktov in storitev, kjer morajo biti doseženi zeleni cilji, kar nas uvršča v sam vrh držav članic po številu obveznih zelenih javnih naročil;
* v okviru projekta LIFE IP CARE4CLIMATE se je pripravljalo poročilo o Analizi trga ponudnikov in stroškovnih koristi zelenega javnega naročanja;
* v okviru projekta LIFE IP CARE4CLIMATE je bilo izvedenih 24 delavnic za krepitev in prenos znanj, ki so bile namenjene javnim naročnikom in ponudnikom, udeležilo pa se jih je več kot 600 udeležencev.

## 4.2 Promet

Področje ukrepanja v sektorju promet zajema spodbujanje trajnostnega prometa, spodbujanje javnega potniškega prometa, trajnostnega tovornega prometa, izboljšanje učinkovitosti vozil, vožnje in zasedenosti vozil, alternativne rabe goriv in nemotoriziranih oblik prometa.

V letu 2020 so bile izvedene naslednje dejavnosti:

* celostno prometno strategijo (v nadaljnjem besedilu: CPS) sta sprejeli še občina Ankaran in Dobrova - Polhov Gradec. Skupno je CPS sprejelo že 86 občin. Končal se je projekt CIVITAS PROSPERITY, ki daje izhodišča in opis metodologije, navodila za izdelavo presoje kakovosti vsebine celostnih prometnih strategij ter priporočila za nadaljnje delo;
* RRA LUR je pripravila prvi osnutek Regionalnega razvojnega programa Ljubljanske urbane regije 2021–2027 (v nadaljnjem besedilu: RRP LUR);
* MOP je v okviru Državnega prostorskega reda objavil dokument Mirujoči promet v urbanih naseljih: priporočila;
* Ministrstvo za infrastrukturo Republike Slovenije (v nadaljnjem besedilu: MzI) je skupaj z izvajalci projekta Izobraževanje za trajnostno mobilnost organiziralo več izobraževanj, in sicer Upravljanje parkirnih mest, Sodobni pristopi k celostnemu umirjanju prometa v naseljih, Urejanje javnega prostora po meri pešcev in kolesarjev, Nova orodja za pripravo celostnih prometnih strategij in Mikromobilnost;
* v sklopu akcije Zelena logistika pod okriljem projekta LIFE IP CARE4CLIMATE je bila izvedena delavnica Upravljanje mestne logistike. V Škofji Loki je potekala Odprta ulica, pri čemer pešci in kolesarji dobijo prednost, motorni promet pa je omejen;
* izvedena je bila 4. nacionalna konferenca o trajnostni mobilnosti s tematiko integracije prostorskega in prometnega načrtovanja;
* izvajala se je promocija certifikata Pešcem prijazna ustanova, ki je namenjen podjetjem, javnim ustanovam in nevladnim organizacijam, ki že zagotavljajo dobre pogoje za dostop do svoje lokacije pešcem ali pa želijo na tem področju v prihodnje dejavno delovati;
* evropskemu tednu mobilnosti se je pridružilo 78 občin, ki so občane spodbujale k hoji ali kolesarjenju, od tega je 35 občin pridobilo sofinanciranje za izvajanje dejavnosti v okviru ETM iz sredstev Sklada za podnebne spremembe v okviru projekta LIFE IP CARE4CLIMATE. Več občin je organiziralo dan brez avtomobila, park(irni) dan ali pešbus. V okviru projekta Izobraževanje za trajnostno mobilnost v vrtcih in osnovnih šolah se je z Belim zajčkom in kokoško Rozi spodbujalo otroke in njihove starše, da pustijo avto doma. S programom Aktivno v šolo in zdravo mesto je bilo izvedeno spletno usposabljanje za izvajanje akcij Pešbus in Bicivlak. V šolskem letu 2020/2021 je pešbus potekal na 76 šolah in v enem vrtcu, dve šoli sta izvajali bicivlak;
* IPoP – inštitut za politike prostora in CIPRA Slovenija Društvo za varstvo Alp v sodelovanju z Zavodom Dostop, Zavodom za spodbujanje dostopnosti in lokalnimi akterji v okviru prog so izdelali prvi Lokalni načrt hodljivosti (v nadaljnjem besedilu: LNH) za boljše zdravje in kakovost bivanja za Črno na Koroškem;
* predstavljen je bil osnutek Strategije prostorskega razvoja Slovenije 2050 z usmeritvami za zagotavljanje prostorskih možnosti za nizkoogljično družbo;
* sprejet je bil NEPN, ki med drugim vključuje tudi cilje in usmeritve za sektor prometa;
* MzI je pripravil Akcijski načrt za udejanjanje trajnostne mobilnosti v območju osrednjeslovenskega (ljubljanskega) širšega mestnega območja za obdobje 2019‒2025, ki vsebuje finančni okvir in jasno časovnico, v kateri sta določena vrsta ukrepov in zaporedje njihovega izvajanja;
* z novelo Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19 in 94/21) je bil uveden brezplačni medkrajevni javni potniški promet za upokojence, starejše od 65 let, vojne veterane in imetnike evropske kartice ugodnosti invalida; Slovenske železnice (v nadaljnjem besedilu: SŽ) so v začetku leta uvedle spletni nakup vozovnic za vlak prek spletne trgovine in mobilne aplikacije; za študente in dijake je mogoč tudi spletni nakup subvencionirane vozovnice v javnem avtobusnem, železniškem in mestnem prometu z upoštevanjem neizkoriščene vrednosti vozovnice iz preteklega šolskega in študijskega leta;
* izvedena je bila nadgradnja informacijskega sistema (v nadaljnjem besedilu: IS) IJPP s povezavo z IS Nacionalnega centra za upravljanje prometa in širitvijo kapacitet ter zmogljivosti (v nadaljnjem besedilu: NCUP), v okviru katere so bile izdelane rešitve za spremljanje premikanja vozil, ki so v sistemu IJPP, ter spremljanje realizacije voznih redov. Vzpostavljena je bila multimodalna platforma NCUP z vzpostavitvijo vmesnika OpenAPI za čezmejno izmenjavo multimodalnih podatkov in izdelavo multimodalnega načrtovalca poti;
* začela se je priprava strokovnih podlag in predštudije upravičenosti za nadgradnjo regionalnih železniških prog v Republiki Sloveniji ter železniškega omrežja na območju ljubljanske urbane regije s ciljem zagotoviti celovitost prometnega sistema, ki se osredotoča na povečanje privlačnosti javnega potniškega prometa – študija je dala podlage za nadaljnje investicije na regionalnih progah in na območju LUR;
* uvedenih je bilo 18 hitrih avtobusnih linij med večjimi kraji in Ljubljano;
* SŽ so v okviru projekta Ureditev parkirnih mest za kolesa na območju železniških postaj znotraj Slovenije, v vrednosti skoraj 3 milijonov evrov iz Sklada za podnebne spremembe, nadaljevale urejanje kolesarskih postajališč in uredile 27 lokacij s 1.654 parkirnimi mesti za kolesa, ki so opremljena s stojali pod nadstreški, stojali na prostem, urejenimi površinami za izposojo koles, izposojo e-koles, nekatere lokacije tudi z video nadzorom in nameščenimi smetnjaki, klopmi, označbami, usmerjevalnimi tablami;
* končala so se dela na kočevski progi, končala se je prenova železniške postaje Maribor in začela nadgradnja železniškega postajališča Štore;
* končala se je 3. faza izvedbe signalnovarnostnih in telekomunikacijskih del na kočevski progi; začela varnostno-tehnična nadgradnja železniškega predora Karavanke in izvedba podatkovnega omrežja za daljinsko vodenje prometa na javni železniški infrastrukturi; začela nadgradnja železniške proge Kranj–Jesenice–državna meja na odsekih Kranj–Podnart in Podnart–Lesce Bled; končala nadgradnja obstoječega odseka Pesnica–Šentilj–državna meja, železniških postaj Pesnica, Šentilj, Maribor Tezno, Maribor in odseka Maribor–Počehova ter izvedba aktivne protihrupne zaščite na odseku Pesnica–Šentilj–državna meja; v izvedbi je nadgradnja železniške postaje Rimske Toplice in odseka Zidani Most–Rimske Toplice; nadaljevali so se projekti nadgradnje proge Poljčane–Slovenska Bistrica, modernizacija proge Pesnica–Šentilj–državna meja, Rimske Toplice–Laško in Laško–Celje ter Maribor–Počehova; projekt Tivolski lok se je zaradi težav pri umeščanju v prostor ustavil; nadaljeval se je projekt uvedbe daljinskega vodenja prometa na glavnih progah javne železniške infrastrukture državna meja–Dobova–Ljubljana in Zidani Most–Šentilj–državna meja; vzpostavljeni so bili še trije evropski železniški tovorni koridorji, od katerih dva potekata po slovenskem ozemlju: Alpsko-zahodnobalkanski tovorni koridor (RFC10) na relaciji Salzburg–Beljak–Ljubljana/Wels/Linz–Gradec–Maribor–Zagreb–Vinkovci/Vukovar–Tovarnik–Beograd–Sofija–Svilengrad (bolgarsko-turška meja) in Jantarni tovorni koridor (RFC11) (na relaciji Koper–Ljubljana–Zalaszentiván–Sopron/Csorna (madžarsko-srbska meja)–Kelebia–Budimpešta/Komárom–Leopoldov/Rajka–Bratislava–Žilina–Katowice/

Krakov–Varšava/Łuków–Terespol (poljsko-beloruska meja);

* v okviru Nacionalnega centra za upravljanje prometa se je vzpostavilo podatkovno skladišče za prometne podatke, makroskopski prometni model ter dinamični simulacijski prometni model, platforma za pridobivanje masovnih podatkov o gibanju vozil v realnem času (FCD) ter enotna nacionalna točka za dostop do prometnih podatkov;
* z novelo Zakona o dohodnini (Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19, 28/19 in 66/19) je stopilo v veljavo znižanje bonitete za uporabo službenega vozila v zasebne namene za vozila na električni pogon, in sicer z 1,5 na 0,3 % nabavne vrednosti vozila mesečno;
* Eko sklad je imel v začetnih mesecih leta 2020 objavljen poziv za pridobitev kredita ali subvencije za spodbujanje izvajanja ukrepov trajnostne mobilnosti 78FS-PO19, s čimer je spodbujal izvajanja ukrepov trajnostne mobilnosti v podjetjih oziroma prehod na trajnostno mobilnost v zasebnem sektorju. Izplačil je bilo v tem letu 78, in sicer za 11.074,26 evra za nakup navadnih in električnih koles za službeno uporabo;

Eko sklad je razpisal nepovratna sredstva za vozila z manj emisijami, in sicer za občane 5,5 milijona evrov, za pravne osebe 5 milijonov evrov ter finančne spodbude za ekopnevmatike višjega energijskega razreda v višini 1,1 milijona evrov; za 1.391 vozil z manj emisijami je bilo izplačanih 8 milijonov evrov, kar je prispevalo k zmanjšanju emisij za 583 kt CO2 na leto, za 12.126 ekopnevmatik višjega razreda pa 0,5 milijona evrov, kar je prispevalo k zmanjšanju emisij za 2 kt CO2 na leto.

Znotraj razpisa za polnilne postaje 53SUB-EVPOL17 je bilo izplačanih dobrih 230 tisoč evrov spodbud za 78 AC polnilnic in izplačanih skoraj 35 tisoč evrov za 7 DC polnilnic, kar prispeva k zmanjšanju emisij za 9 kt CO2 na leto;

* končalo se je 107 projektov mestnih občin, ki so prek javnega razpisa MzI v letu 2017 dobili nepovratna sredstva; 57 projektov vključuje tudi infrastrukturo za kolesarje z ocenjeno vrednostjo naložb v višini 9 milijonov evrov, 61 pa infrastrukturo za pešce, in sicer pločnike, pešpoti ali skupni prometni prostor v višini 15 milijonov evrov;
* prek mehanizma celostnih teritorialnih naložb (v nadaljnjem besedilu: CTN) je sofinanciranih 37 projektov;
* DRSI izvaja projekt označevanja državnega kolesarskega omrežja; v letu 2020 so označili D2 (Savska kolesarska pot) – odsek Rateče–Ljubljana, izveden v letu 2016, odsek Ljubljana–Radeče, D5 (EuroVelo13 – Železna zavesa), D6 (EuroVelo8 – Parenzana), G10 in G12 (Sava–Krka Bike), R19 in R20 (Ob Kolpi);
* MzI se je vključil v projektno partnerstvo projekta *Danube Cycle Plans* na programu Podonavje, prek katerega bo pripravljen strateški načrt za razvoj kolesarskega omrežja;
* v Novi Gorici so odprli Center trajnostne mobilnosti (v nadaljnjem besedilu: CTM), promocijsko-informacijski center, ki občane in turiste obvešča ter jih ozavešča o trajnostnih načinih premikanja po mestu. Izposoditi si je mogoče tudi tovorno in tandem kolo;
* dodana je bila hitra linija Ajdovščina–Ljubljana–Ajdovščina (izvajalec Nomago);
* od leta 2018 SŽ starejšim od 65 let nudijo celoletno vozovnico Zlatka, ki omogoča neomejeno število potovanj po slovenskih progah vse dni v letu po ugodni ceni. Nudijo tudi vozovnico IZLETka za potovanja ob sobotah, nedeljah in praznikih za neomejeno število voženj v 2. razredu v vseh vrstah vlakov na celotnem območju Slovenskih železnic.

V letu 2021 so se izvajali naslednji ukrepi:

* CPS je sprejela občina Kranjska Gora;
* v okviru projekta LIFE IP CARE4CLIMATE so potekale številne dejavnosti. Sprejeta je bila regijska Celostna prometna strategija koroške regije ter objavljene prenovljene Nacionalne smernice za pripravo občinske celostne prometne strategije. V sklopu dejavnosti Razvoj sistema celostnega prometnega načrtovanja je bilo izdano poročilo s pregledom potencialnih virov financiranja občin za pripravo in izvajanje ukrepov, ki so del CPS. Izdano je bilo tudi poročilo Orodje za presojo kakovosti vsebine celostnih prometnih strategij, opis metodologije in navodila za izvajanje ter dopolnjeno Gradivo za nacionalni program celostnega prometnega načrtovanja 2020–2030. V okviru dejavnosti zelena logistika je v Mariboru potekala konferenca Izzivi in rešitve za mobilnost in logistiko v mestih. Začela se je priprava Akcijskega načrta upravljanja mestne logistike v središču Pirana. Izvedena je bila analiza mednarodnih projektov in praks uvajanja novih oblik logistike v zakonodajni okvir v državah članicah EU ter tudi stanje v Republiki Sloveniji. Objavljeno je bilo poročilo Predlog novega modela povračila stroškov prevoza na delo. Predlagana je sprememba modela povračila stroškov prevoza na delo, po katerem delavci dobijo povrnjene celotne stroške le v primeru potovanj z javnim prometom. Sestavni del modela je hkratno izboljšanje javnega prometa, ki spodbuja in omogoča njegovo uporabo za pot na delo, poenostavitev tarifnega sistema vozovnic ter delovanje upravljavca JPP. Potekal je ukrep Odprta ulica. V mestni občini Nova Gorica je bila izvedena prva kampanja Šolska ulica, ki se je pilotno izvedla na Šolski ulici v Solkanu. Glavni namen ukrepa je izboljšanje varnosti in udobnosti šolske poti. Ukrep prinaša novost, in sicer omejevanje motornega prometa v času jutranje konice in lahko tudi v času popoldanske konice na cesti v neposredni okolici šole.

Pripravljena in objavljena so bila tri poročila na področju IJPP. Prvo poročilo je Analiza kakovosti storitve in konkurenčnosti JPP ter predlogi možnih izboljšav. Kakovost storitve JPP je bila ocenjena z vidika 15 izbranih prvin, in sicer ločeno za avtobusni in železniški medkrajevni promet. Kakovost storitve na splošno ni označena kot zadovoljiva. Stanje v železniškem prometu je, zlasti po zaslugi številnih izboljšav v zadnjih letih, sicer boljše kot v avtobusnem, kjer sta najbolj kritični neopremljenost postajališč in slaba dostopnost informacij. V analizi konkurenčnosti je bilo ugotovljeno, da je vlak časovno konkurenčen predvsem na krajših razdaljah in v času cestnoprometnih konic. Ključna priporočila poročila so povečanje pogostosti voženj, zlasti na linijah z največjim številom dnevnih vozačev, in uvedba omrežnega taktnega voznega reda; pospešitev procesa integracije medkrajevnega prometa s sistemi mestnega prometa; označba vseh postajališč v državi, olajšan dostop do njih in oprema s čakalnicami, nadstrešnicami in voznimi redi; vzpostavitev državnega spletnega informacijskega portala o JPP; povečanje časovne konkurenčnosti JPP s hitrimi linijami in infrastrukturnimi izboljšavami; vzpostavitev sistema rednega in objektivnega spremljanja kakovosti in postavitev skrbi za uporabnika v ospredje; ozaveščanje potnikov o pozitivnih učinkih vožnje z vlakom ali avtobusom.

Drugo poročilo se imenuje Smernice za organizacijo javnega potniškega prometa na podeželju. Ključno sporočilo je, da mora biti JPP na podeželju sestavni del enotnega državnega omrežja. Za pritegnitev novih potnikov oziroma povečanje deleža uporabnikov JPP so nujni povečanje časovne konkurenčnosti, uvedba prilagodljivih oblik JPP, ustrezna informacijska podpora in kakovost storitev. Lokalne skupnosti morajo biti pristojne za organizacijo vseh oblik JPP, v nasprotnem primeru sta integracija in povezljivost vseh storitev težko dosegljivi. Pomemben je organiziran prevoz za dijake, saj se s tem oblikujejo trajnostne potovalne navade za prihodnost.

Tretje poročilo Shema izboljšanega javnega potniškega prometa v izbranih koridorjih je pripravljeno na primerih koroške statistične regije in dolenjskega koridorja, ki v več krakih poteka med Ljubljano ter Trebnjim, Žužemberkom in Kočevjem. Temelji na načelih povezovanja vseh oblik JPP v enotno omrežje, dobro organiziranih prestopnih točkah, časovno konkurenčnem JPP, dopolnjenem s prevozi na klic, in ustrezno razvejanem omrežju postajališč. Shema je strokovni temelj za morebitno reorganizacijo JPP v obravnavanih koridorjih;

* RRA LUR pripravila drugi osnutek Regionalnega razvojnega programa Ljubljanske urbane regije 2021–2027;
* Služba Vlade RS za razvoj in evropsko kohezijsko politiko je objavila javni razpis za sofinanciranje projektov v okviru programa Blaženje podnebnih sprememb in prilagajanje nanje. K prijavi so bili vabljeni projekti, ki prispevajo k povečanju proizvodnje energije iz OVE, izboljšanju upravljanja trajnostne mobilnosti, uveljavljanju načel krožnega gospodarstva in izboljšanju upravljanja ekosistemov pod pritiskom zaradi podnebnih sprememb. Višina razpoložljivih sredstev je 15.564.705,88 evra. Projekti morajo biti končani do konca aprila leta 2024. Pričakovan rezultat programa Izboljšano upravljanje trajnostne mobilnosti so izvedeni ukrepi za izboljšanje regionalne trajnostne mobilnosti ter izdelani načrti za upravljanje trajnostne mobilnosti na lokacijah z veliko prometa;
* MzI se je v okviru projekta Mehki ukrepi trajnostne mobilnosti lotil izdelave Nacionalnih smernic za upravljanje mestne logistike. Izdelana sta bila analiza stanja in osnutek smernic, ki se bo preizkusil v okviru izdelave dveh pilotnih načrtov upravljanja mestne logistike za mesto Ptuj in mesto Ljubljana;
* Mestna občina Celje je začela izvajati projekt Upravljanje mobilnosti v Mestni občini Celje (sredstva iz Evropskega sklada za regionalni razvoj), ki bo zagotovil vzpostavitev povezanega sistema upravljanja, ki bo uporabnikom omogočal pridobitev vseh potrebnih informacij za optimalno uporabo prevoznih sredstev. Občina Trebnje je sprejela nov parkirni režim s plačljivimi parkirišči, dovolilnicami, nadzorom. Mestna občina Ljubljana je povišala cene parkirnin v mestnem središču. Odprl se je Mestni center mobilnosti, ki občanom omogoča izposojo tovornih koles za lažjo in okolju prijazno dostavo v mestu. V Mariboru so ukinili brezplačna parkirna mesta za električna vozila;
* v času epidemije se je močno povečal delež ljudi, ki delajo od doma. V začetku leta je od doma delalo 9 % ljudi, 21 % pa jih je delalo od doma vsaj enkrat na teden;
* uvedene so bile elektronske vinjete za ves motorni promet;
* SŽ so postavile prve kartomate za samopostrežen nakup vozovnic. Načrtujejo postavitev 156 kartomatov na 142 železniških postajah in postajališčih;
* Spremenjena je bila Uredba o davčni obravnavi povračil stroškov in drugih dohodkov iz delovnega razmerja (Uradni list RS, št. 104/21 in 114/21), in sicer je bil uveden koncept določanja neobdavčene višine povračila stroškov prevoza na delo in z dela glede na kilometrino, ne glede na razpoložljivost javnega prevoza. Zaradi nasprotovanja sindikatov in delodajalcev se povračilo stroškov za prevoz na delo in z dela ne všteva v davčno osnovo dohodka iz delovnega razmerja do višine 0,18 EUR za vsak polni kilometer razdalje med običajnim prebivališčem in mestom opravljanja dela za vsak dan prisotnosti na delu, če je mesto opravljanja dela vsaj en kilometer oddaljeno od delojemalčevega običajnega prebivališča;
* 20. evropski teden mobilnosti je potekal pod geslom Živi zdravo. Potuj trajnostno. Aktivno je sodelovalo 84 občin, od tega je prejelo 57 občin sofinanciranje dejavnosti ETM iz Sklada za podnebne spremembe v okviru projekta LIFE IP CARE4CLIMATE, pri čemer se je vzpostavila obveznost sofinanciranja trajnih ukrepov v višini vsaj 15% upravičenih sredstev. Poudarjen je bil vpliv epidemije covida-19 na javno življenje in promet v mestih ter pozitiven vpliv trajnostne mobilnosti na zdravje. Večina občin je organizirala dan brez avtomobila, park(irni) dan ali pa pešbus. Med najboljšimi praksami so bile izpostavljene občine Metlika, Dravograd, Celje in Semič. Ob 20. obletnici so bile podeljene plakete sedmim občinam, ki sodelujejo od samega začetka projekta leta 2002;
* nadaljeval se je projekt Mehki ukrepi trajnostne mobilnosti, v okviru katerega se je končal sklop o trajnostni mobilnosti za vrtce in osnovne šole. Namen projekta je bil spodbujanje trajnostne mobilnosti med učitelji, vzgojitelji, otroki, učenci, starši in v širši lokalni skupnosti. V projektu je sodelovalo več kot 100.000 otrok in več kot 6.000 strokovnih sodelavcev. Oblikovana so bila gradiva, ki pomembno prispevajo k vključevanju trajnostne mobilnosti v vrtčevske in osnovnošolske programe ter ozaveščanju javnosti. Poleg Focusa so bili del projekta še Cipra, IPOP, Oddelek za geografijo FF UL, vodilni partner pa je bila Razvojna agencija Sinergija. Potekala je zaključna konferenca projekta Trajnostna mobilnost v vrtcih in osnovnih šolah, kjer so bile predstavljene ugotovitve projekta. Projekt Gremo peš s kokoško Rozi se je izvajal v treh terminih. Skupaj je sodelovalo 63.698 učencev iz 314 šol. V času izvajanja projekta se je močno povečal delež trajnostnih načinov prihoda v šolo, še posebej prihodov peš. Pričakovano se je po koncu projekta vnovič povečal delež prihodov z avtom, vendar je bil ta še vedno občutno nižji kot pred začetkom izvajanja dejavnosti. Igra Beli zajček je potekala v treh izvedbah. Vsega skupaj je v igri sodelovalo 296 različnih vrtcev s 33.556 otroki. Primerjava potovalnih navad otrok pred izvajanjem igre in po njej kaže, da je izvajanje igre v obeh opazovanih obdobjih pozitivno vplivalo tako na spremembo navad kot tudi na želje otrok z vidika trajnostne mobilnosti. Skupno se je delež trajnostnih prihodov obdobju 2019–2020 zvišal za 8,5 %, v obdobju 2020–2021 pa za 6,8 %. Nadaljeval se je program Aktivno v šolo in zdravo mesto, v okviru katerega je bilo izvedeno spletno usposabljanje za izvajanje pešbusa in bicivlaka, namenjeno predstavnikom šol in občin. Pešbus je od leta 2016 do pomladi leta 2022 izvedlo že več kot 130 šol in en vrtec. V šolskem letu 2021/2022 je pešbus potekal na 66 šolah in v enem vrtcu ter v šolo pripeljal več kot 3.000 otrok. Dve šoli sta izvajali tudi bicivlak. V okviru programa Aktivno v šolo in zdravo mesto je bila za sodelovanje pri pripravi že tretjega lokalnega načrta hodljivosti izbrana Mestna občina Velenje. Izdelan je bil drugi LNH za boljše zdravje in kakovost bivanja. LNH za Piran in Lucijo sta izdelala IPoP – inštitut za politike prostora in CIPRA Slovenija Društvo za varstvo Alp v sodelovanju z Zavodom Dostop, Zavodom za spodbujanje dostopnosti in lokalnimi akterji;
* v Kranju so odprli CTM. V njem bodo obiskovalci lahko dobili osnovne informacije o uporabi trajnostnih načinov vsakodnevnega potovanja po in v okolici mestne občine Kranj ter se vpisali v sistem za izposojo koles ali souporabo vozil. Obenem bo to tudi hitra popravljalnica koles, na voljo bodo parkirne in turistične informacije, delavnice za varno kolesarjenje in pravilno ravnanje s kolesi, izobraževanja o prometni varnosti in trajnostni mobilnosti, sprejemanje pobud in predlogov občanov;
* MzI je skupaj z izvajalci projekta Izobraževanje za trajnostno mobilnost organiziral izobraževanja na temo sodobnih izzivov celostnega prometnega načrtovanja. Izvedeni sta bili izobraževanji Hoja kot način mobilnosti v mestih in Kolo – vozilo prihodnosti!. Izvedeno je bilo tudi izobraževanje za srednješolce, ki je bilo sestavljeno iz predavanja in terenskega ogleda ter iskanja rešitev za spodbujanje trajnostne mobilnosti v okolici šole;
* v sodelovanju s Skupnostjo občin Slovenije je bila izvedena delavnica Vloga občin pri izvajanju nacionalnega energetskega in podnebnega načrta;
* EU se je odločila leto 2021 imenovati za evropsko leto železnic, v katerem je spodbujala uporabo železnic kot varnega in trajnostnega prometnega sredstva. Izvedene so bile številne dejavnosti za promocijo železnic širom EU, da bi spodbudili posameznike in podjetja k njihovi uporabi. Med glavnimi smernicami prometne politike EU je tudi uporaba železnic namesto letal na razdaljah do 500–600 kilometrov;
* objavljen je bil predlog Zakona o celostnem prometnem načrtovanju (v nadaljnjem besedilu: ZCPN), ki ureja cilje in načela celostnega prometnega načrtovanja, vrste celostnih prometnih strategij, njihovo vsebino in postopek priprave ter pravila za povezovanje prometnega in prostorskega načrtovanja. Posebno poglavje je Prometno načrtovanje v okviru prostorskega načrtovanja, v okviru katerega se morajo upoštevati celostne prometne strategije, načrtovati se morajo območja prijaznega prometa, opredeljene so zasnove lokalne infrastrukture za pešce in kolesarje. Predvideva se vzpostavitev osnov za trajno načrtovanje omrežij peš povezav v občinah skozi celostne prometne strategije in z vključitvijo načrtovanih povezav v prostorske načrte. V predlog ZCPN so bile vključene tudi vsebine iz Smernic za integracijo prometnega in prostorskega načrtovanja (omrežja pešpoti, omrežja kolesarske infrastrukture, omrežja javnega potniškega prometa, omrežja prestopnih in mobilnostih točk, območja prijaznega prometa, upravljanje parkiranja). ZCPN je bil tudi osrednja tema 5. nacionalne konference o trajnostni mobilnosti;
* potekala so usklajevanja nosilcev urejanja prostora in deležnikov na predlog osnutka Strategije prostorskega razvoja Slovenije 2050;
* izdano je bilo Poročilo o prostorskem razvoju Slovenije 2021, ki vsebuje pregled in prikaz stanja in trendov prostorskega razvoja, analizo izvajanja Strategije prostorskega razvoja Slovenije in drugih prostorskih aktov v obdobju od 2014–2020 ter predloge in priporočila za nadaljnji prostorski razvoj države. Na področju prometa so ključne ugotovitve, da sta se povečala tako stopnja motorizacije kot tudi skupno število prevoženih kilometrov, povečal se je povprečni izdatek gospodinjstev za mobilnost, rahlo se je povečalo število potnikov JPP in trend zmanjševanja števila smrtnih žrtev v prometnih nesrečah. V Sloveniji imamo sicer na voljo dobro razvejano omrežje JPP, vendar je zunaj glavnih koridorjev število dnevnih voženj pogosto premajhno. Med letoma 2006 in 2019 se je dostopnost prebivalcev do JPP nekoliko izboljšala. Z vidika časovne konkurenčnosti je JPP razen nekaterih povezav z vlakom nekonkurenčen osebnemu avtomobilu. Povečale so se investicije v železniško infrastrukturo, po drugi strani pa so še vedno močni interesi za širitev avtocest in gradnjo nove cestne infrastrukture. Priporoča se, da je v prihodnje treba več pozornosti nameniti izboljšavam na področju trajnostne mobilnosti ter povezovanju prometnega in prostorskega načrtovanja. Potrebni so konkretizacija politike trajnostne mobilnosti, zmanjševanje površin za motorni promet in celostna obravnava povezav za nemotorizirane uporabnike kot urejenega omrežja z vključevanjem drugih prvin urbanega sistema, na primer zelene infrastrukture – opredelitev in preplet omrežja zelenih in drugih javnih odprtih površin v izvedbenih prostorskih aktih;
* MOP je sodeloval pri projektih Mesto kratkih poti – spodbujanje dostopnosti in Povezanost urbanega razvoja z javnim potniškim prometom – spodbujanje razporeditve dejavnosti in zaposlitvenih območij ob JPP;
* pripravljen je bil osnutek Zakona o upravljanju javnega potniškega prometa, v katerem je predvidena vzpostavitev gospodarske družbe v državni lasti, ki bo združila funkcije upravljanja v enem organu. Zakon pomeni prvi korak za optimizacijo organizacije in upravljanja javnega potniškega prometa. Z ustanovitvijo upravljavca bo vzpostavljena trostopenjska struktura upravljanja – strateška, taktična in operativna raven, kot jo poznajo države s sodobno urejenimi sistemi javnega potniškega prometa. Nova gospodarska družba bo pripravljala in izvajala postopke oddaje storitev gospodarske javne službe medkrajevnega cestnega in železniškega linijskega prevoza, sklepala bo pogodbe z izvajalci prevoza in nadzorovala izvajanje pogodb. Lahko bo tudi prevzela upravljanje javnega prevoza v občinah, če bi se kakšna občina odločila za vstop v sistem integriranega javnega potniškega prometa. Glavne pristojnosti družbe bodo predvsem načrtovanje ponudbe javnega potniškega prometa glede na potrebe, oblikovanje prevoznih storitev in načrtovanje njihovega financiranja, sodelovanje pri določanju strategije razvoja JPP, priprava strokovnih podlag, upravljanje sistema enotne vozovnice, zagotavljanje informiranja potnikov in promocije javnega prevoza ter sodelovanje pri načrtovanju razvoja infrastrukture za potnike in infrastrukture za dopolnilne potniške storitve. Predviden je tudi nov model financiranja javnih avtobusnih povezav. MzI oziroma upravljavec javnega potniškega prometa, ki ga bo ustanovilo ministrstvo, bo po novem poskrbel tudi za omrežje prodaje vozovnic. Za ta namen bo objavljen poziv za prodajo vozovnic. Denar od prodanih vozovnic bo šel neposredno državi, država pa bo izvajalcu plačala naročene storitve. Zaradi tega prevozniki ne bodo več opuščali neekonomičnih povezav;
* eno od štirih razvojnih področij NOO je zeleni prehod, v katerega je uvrščena komponenta trajnostna mobilnost. Cilj te komponente je povečati uporabo javnega potniškega prometa in trajnostnega tovornega prometa, predvsem železniškega, ter uporabo alternativnih goriv v prometu. Za trajnostno mobilnost je v NOO namenjenih 311,9 milijona evrov, od tega je 70 % nepovratnih sredstev. Ocenjena skupna vrednost investicij znaša 521,42 milijona evrov brez DDV. Več kot 90 % sredstev je predvidenih za železnice. Predvidena so sredstva za spodbujanje vzpostavitve infrastrukture za alternativna goriva v prometu (mreža električnih polnilnic), povečanje zmogljivosti železniške infrastrukture (nadgradnja železniških postaj Domžale, Grosuplje in Ljubljana, glavne železniške proge št. 20 Ljubljana–Jesenice–državna meja in opremljanje lokomotiv in motornih garnitur z napravami ETCS (evropski sistem za vodenje vlakov), celovita prenova železniške proge Ljubljana–Brezovica–Borovnica, digitalizacija železniške in cestne infrastrukture (opremljanje lokomotiv in motornih garnitur z napravami ETCS + DARS in MzI za področje cest). Reformni del predvideva uveljavitev zakona za ustanovitev družbe za upravljanje javnega potniškega prometa ter ustanovitev družbe za upravljanje javnega potniškega prometa in sprejetje Zakona o alternativnih gorivih v prometu;
* zaradi priprave nacionalne kolesarske strategije je vlada ustanovila medresorsko delovno skupino za pripravo osnutka strateškega načrta za razvoj kolesarskega omrežja, ki jo poleg predstavnikov Direktorata za trajnostno mobilnost in prometno politiko sestavljajo še predstavniki Direkcije RS za infrastrukturo, MOP, Službe vlade za razvoj in evropsko kohezijsko politiko, Ministrstva za izobraževanje, znanost in šport RS, Ministrstva za zdravje RS, Ministrstva za gospodarski razvoj in tehnologijo RS ter Ministrstva za finance RS;
* spodbude za uvedbo novih storitev javnega prevoza so bile predvsem na občinski ravni (npr. Kočevje s storitvijo prevozov na zahtevo Toyota Go, ki je omogočila mobilnost vsem, ki storitev potrebujejo na podeželskih območjih; Zavod Sopotniki ponuja storitev brezplačnih prevozov za starejše v 16 slovenskih občinah);
* uvedene so bile avtobusne vozovnice za vikende in praznike s 75-odstotnim popustom in družinske vozovnice za potovanja med vikendi in prazniki z veljavnostjo do štiri dni. Veljati je začel poenostavljen sistem subvencioniranih vozovnic za dijake, študente in udeležence izobraževanja odraslih. Vse subvencionirane relacijske vozovnice so nadomeščene z eno samo vozovnico, ki velja za neomejeno število voženj na celotnem območju Slovenije. Poenostavitev in pocenitev vozovnic koristi zlasti tistim, ki so imeli pravico do več vozovnic, ker so bivali na več naslovih, se hkrati izobraževali na dveh univerzah. Namen teh sprememb je povečati privlačnost javnega potniškega prometa za mlade in ohraniti njihove potovalne navade tudi po koncu izobraževalnega procesa. Vozovnice ljubljanskega in mariborskega mestnega potniškega prometa so postale brezplačne za upokojence, imetnike evropske kartice ugodnosti za invalide, vojne veterane in starejše od 65 let. Brezplačnih vozovnic za medkrajevni javni potniški promet se uporablja približno tretjina. Po podatkih MzI je uporaba JPP pri starejših precej dobra, strmo naraščajo tudi nadomestila, ki jih MzI plačuje prevoznikom za te prevoze;
* objavljen je bil razpis za podelitev novih koncesij za izvajanje gospodarske javne službe medkrajevnega avtobusnega linijskega prometa. V razpisu je standard dostopnosti povečan za 20 %, in sicer na račun jutranjih in popoldanskih konic, oddaljenejših krajev ter turizma;
* dopolnjena je bila Uredba o načinu izvajanja gospodarske javne službe javni linijski prevoz potnikov v notranjem cestnem prometu, o koncesiji te javne službe in o ureditvi sistema enotne vozovnice (Uradni list RS, št. 109/21, 181/21);
* začela se je vzpostavitev multimodalne platforme Nacionalnega centra za upravljanje prometa z vzpostavitvijo vmesnika OpenAPI za čezmejno izmenjavo multimodalnih podatkov in izdelavo multimodalnega načrtovalca poti;
* izdelane so bile strokovne podlage in predštudije upravičenosti za nadgradnjo regionalnih železniških prog v Republiki Sloveniji ter železniškega omrežja na območju ljubljanske urbane regije (LUR) s ciljem zagotoviti celovitost prometnega sistema, ki se osredotoča na povečanje privlačnosti javnega potniškega prometa. Študija je dala podlage za nadaljnje investicije na regionalnih progah in na območju LUR, poleg železniška prometa so bili dani predlogi tudi na področju multimodalnosti (prestopne točke, P + R, kolesarska infrastruktura ipd.);
* odobrena so bila sredstva v okviru mehanizma CTN za gradnjo P + R Zlato Polje v mestni občini Kranj, za gradnjo 56 parkirnih mest, od tega šest za električna vozila, ter postajališče za izposojo koles. V Kranju se na postajah avtobusnih linij vzpostavljajo tudi parkirna mesta za kolesa in bolj prijazni dostopi;
* začela se je gradnja P + R Sonce v mestni občini Koper, ki je prav tako pridobila sredstva iz mehanizma CTN. Gradnja garažne hiše je obsegala 462 parkirnih mest. Začela se je tudi obnova avtobusne postaje Koper;
* Eko sklad je objavil javni poziv za nepovratne finančne spodbude občinam za nakup novih vozil za prevoz potnikov in šolarjev. Namen poziva je z nakupom novih vozil širiti oziroma vzpostaviti nove linije javnega mestnega ali medkrajevnega potniškega prometa ali šolskih prevozov oziroma na obstoječih linijah javnega mestnega ali medkrajevnega potniškega prometa ali šolskih prevozov zamenjati zastarela vozila z visokimi izpusti delcev PM10 s sodobnimi vozili z nizkimi izpusti delcev ter tako zmanjšati količino izpuščenih delcev. S sodobnimi vozili se tudi zniža raven hrupa in poveča število prepeljanih potnikov v javnem mestnem potniškem prometu ter tako izboljša trajnostna mobilnost prebivalcev. Skupni učinek je manjša onesnaženost zunanjega zraka s PM10 oziroma izboljšanje kakovosti zraka in bivanja. Skupna višina sredstev po tem javnem pozivu znaša 7 milijonov evrov.

V okviru javnega razpisa 78FS-PO19 Eko sklada je bilo iz sredstev Sklada za podnebne spremembe izplačanih dobrih 28 tisoč evrov nepovratnih spodbud za 15 AC polnilnic (1,6 t manj emisij CO2).

Eko sklad je objavil tudi poziv 94SUB-PN21 za nepovratne finančne spodbude za pnevmatike višjega energijskega razreda pri tovornih vozilih in avtobusih, kjer je na voljo skupna višina sredstev 4 milijonov evrov. Za vozila in kolesa (skupaj 1.723) ter za ekopnevmatike višjega energijskega razreda (11.386) je bilo izplačanih 8,8 milijona evrov nepovratnih spodbud, ki so spodbudile zmanjšanje emisij za 2,8 kt CO2 na leto in zmanjšanje rabe energije za 12,8 GWh na leto;

* vozni park Ljubljanskega potniškega prometa je v promet vključil devet novih, okolju prijaznih medkrajevnih avtobusov, prilagojenih za prevoz oseb z različnimi oblikami oviranosti;
* Mestna občina Ljubljana je v sodelovanju z javnima podjetjema LPP in LPT uvedla posebni direktni liniji iz P+R Stožice in P+R Barje do UKC Ljubljana ter Onkološkega inštituta Ljubljana, s čimer je omogočen več kot deset tisočim osebam dostop do delovnih mest;
* prevoznik Nomago je v Celju na rednih linijah mestnega potniškega prometa začel testirati enega izmed prvih serijskih električnih avtobusov. Prevoznik je v zadnjih letih električne avtobuse že testiral v mestni občini Nova Gorica, Šempetru pri Gorici, Ljubečni pri Celju, na mednarodni liniji Nova Gorica–Gorica ipd. Električni avtobus je vključen tudi v krožni potniški promet v BTC City Ljubljana;
* vzpostavljen je bil potniški promet na progi Ljubljana–Kočevje in direktna železniška povezava med Dunajem, Ljubljano in Trstom;
* SŽ v promet postopoma vključujejo 52 novih elektro garnitur (v nadaljnjem besedilu: EMG) in dizelmotorne garniture (v nadaljnjem besedilu: DMG) Stadler. Ti vlaki imajo hitrejše pospeševanje in potovalne hitrosti, in sicer EMG do 160 kilometrov na uro, DMG do 140 kilometrov na uro. Omogočajo več prostora za kolesa;
* končala se je varnostno-tehnična nadgradnja železniškega predora Karavanke in izvedba podatkovnega omrežja za daljinsko vodenje prometa na javni železniški infrastrukturi. Poteka projekt izdelave študije izvedljivosti in projektne dokumentacije za gradnjo nove predorske cevi Karavanke;
* končala so se gradbena dela na železniškem odseku Zidani Most–Celje;
* začela se je nadgradnja odsekov Lesce Bled–Žirovnica, Žirovnica–Slovenski Javornik in Slovenski Javornik–Jesenice ter nadgradnja železniške proge Ljubljana–Divača, ki bo potekala v letih od 2021 do 2027. Pripravljati se je začela projektna dokumentacija za nadgradnjo železniškega območja ljubljanskih postaj – ŽOLP. Nadgrajene bodo železniške postaje Ljubljana Šiška, Ljubljana, Ljubljana Moste, Polje in Zalog ter odseki med postajami. Zgradila se bosta tudi dva nova nadomestna železniška nadvoza čez Dunajsko in Šmartinsko cesto. Začela se je nadgradnja železniške postaje Grosuplje in nadgradnja vozlišča Pragersko. Začela se je izdelava razpisne dokumentacije za nadgradnjo železniške proge državna meja–Dobova–Zidani Most, ki predvideva nadgradnjo proge, postaj in postajališč, sofinancirano bo s sredstvi EU;
* potekala je nadgradnja železniške proge Maribor–Šentilj–državna meja, med drugim gradnja nove železniške trase na odseku Počehova–Pesnica, ki vključuje predor Pekel in viadukt Pesnica. Urejena so bila križanja s cesto;
* začeli so se postopki umeščanja v prostor (zasnova praviloma sledi obstoječi progi) in izdelava projektne dokumentacije za dvotirnost regionalne železniške proge št. 21 Ljubljana Šiška–Kamnik Graben ter za dvotirnost regionalne železniške proge št. 20 Ljubljana–Jesenice–državna meja. Izvedena bo tudi nadgradnja določenih postaj in postajališč. Na regionalni progi št. 80 državna meja–Metlika–Ljubljana je predvidena nadgradnja. Izvajale so se dejavnosti, ki zajemajo postopek umeščanja v prostor in izdelava projektne dokumentacije za odsek Ivančna Gorica–Ljubljana ter izdelava Pobude za državno prostorsko načrtovanje/dokument identifikacije investicijskega projekta za odsek Birčna vas (Novo mesto)–Ivančna Gorica. Nadaljeval se je tudi projekt uvedbe daljinskega vodenja prometa na glavnih progah javne železniške infrastrukture Zidani Most–Ljubljana in Zidani Most–Šentilj–državna meja, ki bo končan do leta 2027;
* uveden je bil sistem ETCS na odseku Pragersko–Maribor, sledi Maribor–Šentilj;
* ugotovljeno je bilo, da se boljša pretočnost prometa, skrajšanje potovalnih časov, izboljšanje stabilnosti voznih redov pri Tivolskem loku lahko doseže z ukrepom povezava Gorenjska–primorska proga, zahodna obvozna proga ali povezovalni tir;
* izdelana in sprejeta je bila Vizija 2050+, ki daje strateški okvir za razvoj železnic v naslednjih 50 letih. Izhodišče načrtovanja novih smeri železniških prog je okoljsko, saj sledi zahtevam podnebne politike in trajnostne mobilnosti, hkrati pa cilja na spremembe potovalnih navad, doseganje konkurenčnih potovalnih časov in izboljšanje dostopnosti. Vizija predlaga ukrepe in navaja predlog ukrepov, ki obsegajo nadgradnjo železniškega omrežja, integracijo prometa, ločitev tovornega in potniškega prometa, nove povezave. Določa faze, pogoje in potrebne vire za izvedbo. Poteki novih železniških prog so bili analizirani z vidika prostorske in funkcionalne izvedljivosti na zelo grobem merilu, podrobnejše rešitve in njihova presoja ter primerjava s funkcionalnega, prostorskega, okoljskega in ekonomskega vidika ter glede sprejemljivosti v družbenem okolju pa bodo morale slediti v nadaljnjih fazah načrtovanja. Za obdobje do leta 2035 je nabor ukrepov že zelo dorečen, v tem času pa se predlaga umestitev novih povezav v prostor;
* Vlada Republike Slovenije je ustanovila medresorsko delovno skupino za umeščanje železniških projektov. Naloge medresorske delovne skupine so spremljanje postopkov umeščanja železniških projektov v prostor, ocenjevanje napredka in težav pri umeščanju železniških projektov v prostor ter postopkov izvedbe presoje vplivov na okolje pri železniških projektih, vodenih po vzdrževalnih delih v javno korist, dajanje mnenj o možnih ukrepih za pospešitev dejavnosti za učinkovitejše izvajanje železniških infrastrukturnih projektov in oblikovanje izhodišč za pripravo predlogov sprememb zakonodaje v zvezi s prostorskim umeščanjem železniških infrastrukturnih projektov v prostor;
* Vlada Republike Slovenije je izdala Odlok o Programu porabe sredstev Sklada za podnebne spremembe v obdobju 2021–2023, ki je prilagodil dinamiko izplačil v okviru ukrepov na temo energetske učinkovitosti prometa, med njimi finančne spodbude za podjetja za naložbe v trajnostno mobilnost, nakup novih vozil za izvajanje potniškega prometa, gradnjo kolesarske infrastrukture, ureditev in gradnjo parkirišč za kolesa na železniških postajah, spodbujanje trajnostne mobilnosti na območjih ohranjanja narave, nadgradnjo železniških prog, ozaveščanje in informiranje in drugo;
* v zasebnem sektorju se je v zadnjih letih zgradilo kar nekaj logističnih centrov, s katerimi se bo logistični proces poenostavil in posodobil, predvsem pa se bodo skrajšale prepotovane poti in zmanjšala obremenitev okolja. Skladiščnih zmogljivosti oziroma zemljišč ustrezne namenske rabe za skladiščenje primanjkuje, zato bi morala biti Slovenija zelo dejavna pri načrtovanju oziroma ščitenju zemljišč ustrezne rabe za to dejavnost. Gradnje industrijskih tirov, ki so v zasebni lasti, država ne subvencionira, jih le zakonsko ureja zaradi zagotavljanja varnosti prometa. Predvideno je dograjevanje železniških prog in železniških tovornih terminalov, kjer je to potrebno (na primer z drugim tirom);
* pripravljati se je začela dokumentacija za projekt Intermodalni logistični center Ljubljana, ki obsega osrednji železniški in cestni terminal jedrnega mesta na jedrnem koridorju EU, ležečem na Mediteranskem in Baltsko-jadranskem omrežju TEN-T. Projekt povezuje družbe BTC, d. d., Slovenske železnice, d. d., Mercator, d. d. in Mestno občino Ljubljana ter druge partnerje;
* veljati je začel nov Zakon o davku na motorna vozila (Uradni list RS, št. 200/20), ki je spremenil obdavčitev, ki zdaj ni odvisna od nakupne cene vozila, temveč le od emisij CO2 po poenotenem voznem ciklu WLTP. Analiza[[17]](#footnote-17) je pokazala, da je novi zakon močno zmanjšal obdavčitev najdražjih (in praviloma težjih) vozil. Davek je sicer progresiven, toda prelom je razmeroma visoko, tako da v primerjavi s podobnimi davki po EU sorazmerno manj spodbuja k nakupu emisijsko primernejšega avtomobila. Prav tako je vpliv davka na ceno avtomobila močno premajhen in ne zajema zunanjih stroškov (na primer onesnaženja, povečanega prometa), kar do neke mere potrjujejo tudi podatki o prodaji električnih vozil v letu 2021;
* v skladu z Uredbo (EU) 2020/740 Evropskega parlamenta in Sveta o označevanju pnevmatik glede na izkoristek goriva in druge parametre, spremembi Uredbe (EU) 2017/1369 ter razveljavitvi Uredbe (ES) št. 1222/2009 (UL št. 177 z dne 5. 6. 2020, str. 1) se je spremenil način označevanja pnevmatik;
* v okviru projekta *Danube Cycle Plans* (2020–2022) so na MzI končali analizo trenutnega stanja kolesarstva in z njo dali pregled kolesarskih politik v Sloveniji, odgovornosti različnih deležnikov na področju kolesarjenja, prikazali statistične podatke o kolesarjenju in povezavi kolesarjenja z uporabo javnega potniškega prometa. Pregledali so vire na področju kolesarjenja, predvsem kar se tiče proračuna za kolesarjenje in zaposlenih na področju kolesarjenja, preučili povezanost kolesarjenja s turizmom, načine pospeševanja kolesarjenja in navedli nekaj dobrih praks s področja promocije kolesarjenja. Izdelana je bila tudi ocena BYPAD kolesarskih politik za nacionalno raven;
* pripravljene so bile Smernice za opredelitev nacionalnega kolesarskega omrežja *(Guidelines to define National Cycle Route Network)*, ki bodo preostale partnerje projekta in druge zainteresirane deležnike vodile skozi faze priprave, razvoja, sprejemanja in izvajanja njihovega nacionalnega kolesarskega omrežja;
* Združenje mestnih občin Slovenije (ZMOS) je v letih 2019–2021 objavilo dve povabili za sofinanciranje s sredstvi Evropskega sklada za regionalni razvoj (ESRR) oziroma Kohezijskega sklada. Potrjeni so bili oziroma izvajajo se naslednji kolesarski in infrastrukturni projekti za pešce: mestna občina Nova Gorica – vzpostavljanje povezanega kolesarskega omrežja Nove Gorice; mestna občina Celje – ureditev mreže kolesarskih povezav v mestni občini Celje; mestna občina Novo mesto – brv in kolesarska pot Loka–Kandija; mestna občina Novo mesto – kolesarska povezava Drska–Bršljin; mestna občina Maribor – dravska kolesarska pot: Adamičevo naselje – dvoetažni most – 1. etapa; mestna občina Kranj – ureditev površin za pešce in kolesarje med Gosposvetsko ulico in Bleiweisovo cesto; mestna občina Murska Sobota – urejanje kolesarskih povezav – 1. faza; mestna občina Murska Sobota – urejanje kolesarskih povezav – 2. faza; mestna občina Ljubljana – ureditev kolesarske mreže v MOL: Tržaška cesta; mestna občina Novo mesto – brv in kolesarska pot Irča vas; mestna občina Slovenj Gradec – ureditev trajnostne mobilnosti v mestnem jedru; mestna občina Slovenj Gradec – trajnostna mobilnost; mestna občina Kranj – kolesarska povezava 10: Športni park Kranj–avtobusna postaja Kranj; mestna občina Ptuj – ureditev površin za kolesarje na Rogozniški cesti;
* objavljena sta bila tretje povabilo k predložitvi vlog za sofinanciranje operacij trajnostne mobilnosti z mehanizmom CTN s sredstvi ESRR in tretje povabilo k predložitvi vlog za sofinanciranje operacij trajnostne mobilnosti z mehanizmom CTN za sofinanciranje s sredstvi Kohezijskega sklada. Prek mehanizma CTN je vključenih 33 projektov, ki vključujejo gradnjo kolesarskih povezav s predvideno višino naložb 45,7 milijona evrov, od česar je sofinanciranih 20,9 milijona evrov;
* prek CTN je vključenih 24 projektov, ki vključujejo gradnjo infrastrukture za pešce s predvideno višino naložb 25,2 milijona evrov, od tega je sofinanciranih 5,1 milijona evrov. Na tretjem povabilu, kjer so zagotovljeni še dodatni 3 milijoni evrov sofinanciranja, se pričakuje do 11 projektov mestnih občin, od tega jih bo šest vključevalo tudi infrastrukturo za pešce;
* v okviru drugega povabila razvojnim svetom regij za dopolnitev dogovora za razvoj regije (v nadaljnjem besedilu: DRR), kjer so bila sredstva namenjena tudi gradnji regionalnih kolesarskih povezav za zagotavljanje trajnostne mobilnosti, je bilo do konca leta 2021 potrjenih 68 projektov v skupni vrednosti 278 milijonov evrov, od tega je sofinanciranih 130 milijonov evrov. Skupna dolžina povezav je 619 km, od tega 360 km na ločenih kolesarskih površinah. Končanih je bilo šest projektov v skupni vrednosti 7,7 milijona evrov in dolžini 23 km povezav, od tega 18,8 na ločenih kolesarskih površinah;
* poleg projektov, financiranih iz mehanizmov CTN in DRR, je državni proračun za leto 2021 predvideval vlaganja pod postavko kolesarske povezave v vrednosti 6.638.010 evrov;
* DRSI je označeval državno kolesarsko omrežje;
* SŽ so objavile javno naročilo v okviru projekta Ureditev parkirnih mest za kolesa na območju železniških postaj znotraj Slovenije, za nadaljnjo ureditev in gradnjo parkirišč za kolesa na železniških postajah je bilo v letu 2021 izplačanih 995.479,18 evra iz sredstev Sklada za podnebne spremembe;
* odprli so se novi avtomatizirani sistemi za izposojo koles v občini Zagorje (ZaNaprej) in Nova Gorica (GO2GO). Sistem izposoje koles so postavili tudi v občinah Litija, Dol pri Ljubljani in Šmartno pri Litiji. Podpisan je bil dogovor za postavitev sistema izposoje koles tudi v mestni občini Maribor. Skupno že v več kot 30 občinah deluje sistem izposoje koles.
* MzI je pripravil Poročilo o izvajanju akcijskega programa za alternativna goriva v prometu v letu 2020 in posodobljen Akcijski program za alternativna goriva v prometu za leti 2022 in 2023.

## 4.3 Kmetijstvo

Na področju ukrepov, ki zadevajo spodbujanje zmanjšanja emisij TGP in povečanje učinkovitosti reje domačih živali, povečanje deleža pašne reje ter spodbujanje učinkovitejšega kroženja dušika v kmetijstvu, so se v letu 2020 izvajale naslednje dejavnosti:

* v okviru podukrepa M01.1 so se nadaljevala usposabljanja na področjih ekološkega kmetovanja, dobrobiti živali in kmetijsko-okoljsko-podnebnih plačil. Usposabljanj na področju kmetijsko-okoljsko-podnebnih plačil se je od začetka izvajanja PRP 2014‒2020 udeležilo 40.578 udeležencev, usposabljanj na področju ekološkega kmetovanja 20.302 udeležencev in usposabljanj za dobrobit živali 30.864 udeležencev;
* v sklopu podukrepa M16.5 podpora za skupno ukrepanje za blažitev podnebnih sprememb ali prilagajanje nanje ter za skupne pristope k okoljskim projektom in stalnim okoljskim praksam je bilo odobrenih 16 pilotnih projektov in 19 projektov evropskega inovativnega partnerstva v skupni vrednosti 5.342.485,84 evra;
* v sklopu podukrepa M04.1 je bilo objavljenih šest razpisov za naložbe v kmetijska gospodarstva in en razpis v sklopu podukrepa M04.3 za naložbe v infrastrukturo. Za podukrep M04.1 je bila odobrena 101 vloga v vrednosti 9.525.322 evrov, za podukrep M04.3 pa je bilo odobrenih 155 vlog v vrednosti 3.109.377 evrov. Za nakup in postavitev mobilnih objektov za skladiščenje živinskih gnojil in nakup pripadajoče opreme, nakup mehanizacije in opreme, namenjene gnojenju, nakup opreme za skladiščenje in transport živinskih izločkov, tehnološke posodobitve hlevov, ki zmanjšujejo stres živali in povečujejo zračenje ter osvetlitev, ureditev objektov za skladiščenje živinskih gnojil je bilo v obdobju 2005–2020 namenjenih 43.608.995 evrov – sredstva za 415 odobrenih vlog;
* ukrep M10 kmetijsko-okoljsko-podnebna plačila (v nadaljnjem besedilu: KOPOP) se je izvajal na 361.080 ha, M11 ekološko kmetovanje (EK) pa na 48.108 ha. Operacija poljedelstvo in zelenjadarstvo se je izvajala na 36 % vseh njiv v Sloveniji. Med izbirnimi zahtevami te operacije je bilo za zahtevo gnojenje z organskimi gnojili z nizkimi izpusti v zrak vloženih zahtevkov za 11,6 % vseh njiv. Za operacijo hmeljarstvo je bilo vloženih za 573 ha zahtevkov. V okviru te operacije je bilo za izbirno zahtevo gnojenje z organskimi gnojili z nizkimi izpusti v zrak vloženih za 290 ha zahtevkov. Operacija posebni traviščni habitati, ki dovoljuje le gnojenje z organskimi gnojili v omejeni količini, je imela za 5.641 ha vloženih zahtevkov. Zahteva gnojenje z organskimi gnojili z nizkimi izpusti v zrak se je na trajnem travinju izvajala le na 358 ha. Za različne ozelenitve njiv (POZ\_POD, VOD\_POD, VOD\_ZEL, POZ\_ZEL, POZ\_NEP, VOD\_NEP), ki prispevajo k zadržanju dušika, ki bi se sicer v zimskem obdobju izpral v podzemne ali površinske vode, in s tem prek manjše porabe mineralnih gnojil prispevajo k zmanjšanju emisij didušikovega oksida, je bilo vloženih zahtevkov za 33,4 % vseh njiv;
* zahteve, ki spodbujajo pašno rejo (KRA\_OGRM, KRA\_VARPP, KRA\_CRED, KRA\_PAST) v sklopu ukrepa M10 KOPOP, so se izvajale na 8.258 ha, ukrep M11 EK pa na 48.108 ha. Ukrep M14 se je začel pri prašičih izvajati v letu 2014, pri govedu v letu 2016, pri drobnici pa v letu 2017. Izplačila za izvajanje ukrepa je prejelo 252 prašičerejskih kmetij, 7.693 govedorejskih kmetij in 578 kmetij z rejo drobnice. Vključenih je bilo 44.678 glav velike živine (GVŽ) prašičev, 89.489 GVŽ govedi in 3.961 GVŽ drobnice;
* v okviru kontrole prireje mleka so bili pridobljeni podatki o plodnosti, mlečnosti in sestavi mleka za 79.040 molznic (več kot 80 % vseh molznic v Sloveniji). Mesečne meritve na ravni posameznih molznic so bile sproti obdelane in rezultati poslani rejcem v nekaj dneh po opravljeni kontroli; v sklopu kontrole prireje mesa so se dnevni prirasti spremljali v 33 čredah, tehtanja so bila opravljena na 930 živalih;
* javna služba kmetijskega svetovanja je za tehnološko, gospodarsko in okoljevarstveno svetovanje namenila 124.180 svetovalnih ur, od česar je bilo 2.755 ur namenjenih izdelavi krmnih obrokov;
* v okviru podukrepa M19.2 podpora za izvajanje operacij v okviru strategije lokalnega razvoja, ki ga vodi skupnost, je bilo odobrenih 525 vlog v vrednosti 24.104.309 evrov. S področja varovanja okolja je bilo 7 % projektov.

V letu 2021 so se izvajale naslednje dejavnosti:

* za podukrep M16.5 podpora za skupno ukrepanje za blažitev podnebnih sprememb ali prilagajanje nanje ter za skupne pristope k okoljskim projektom in stalnim okoljskim praksam je bil objavljen en razpis. V sklopu podukrepa M16.5 je bilo odobrenih 16 pilotnih projektov in 23 projektov evropskega inovativnega partnerstva v skupni vrednosti 6.307.410 evrov. K blaženju podnebnih sprememb prispevajo tudi nekateri projekti za podukrep 16.2 razvoj novih proizvodov, praks, procesov in tehnologij. Med izbranimi je dvajset projektov, ki bodo znatneje prispevali k zmanjševanju emisij toplogrednih plinov na področju kmetijstva, in sicer gre za projekte s področij učinkovitejšega kroženja hranil v kmetijstvu in oskrbe kmetijskih rastlin s hranili, pridelovanja zrnatih stročnic in travno-deteljnih mešanic, učinkovite prireje govejega in prašičjega mesa, rejskih programov, selekcije in načinov reje živali, izboljšanja izkoriščanja živinskih gnojil, izkoriščanja koruznih oklaskov kot obnovljivega vira energije in sodobnih sistemov svetovanja na kmetijah. K zmanjšanju emisij toplogrednih plinov prispevajo tudi projekti podukrepa M16.4 vzpostavitev in razvoj kratkih dobavnih verig in lokalnih trgov;
* Ministrstvo za kmetijstvo, gozdarstvo in prehrano RS je pripravilo osnutek Strateškega načrta skupne kmetijske politike 2023–2037 za Slovenijo. Dokumenti strateškega načrta skupne kmetijske politike so bili potrjeni na Vladi Republike Slovenije in uradno poslani v presojo Evropski komisiji. Ukrepi za blaženje podnebnih sprememb in prilagajanje na podnebne spremembe so prvič načrtovani posebej v sklopu specifičnega cilja 4: prispevanje k blažitvi podnebnih sprememb in prilagajanju nanje ter k trajnostni energiji. Prav tako je prvič posebej obravnavan kmetijski sistem znanja in inovacij v sklopu specifičnega cilja 10: AKIS;
* v sklopu podukrepa M04.1 je bilo objavljenih šest razpisov za naložbe v kmetijska gospodarstva v skupni vrednosti 73.334.910 evrov, od česar je bil en razpis v vrednosti 27.424.000 evrov ciljno usmerjen v naložbe v zmanjšanje emisij TGP iz kmetijstva. Predmet podpore so bile individualne naložbe kmetijskih gospodarstev v izboljšanje učinkovitosti rabe živinskih gnojil ter zmanjšanje emisij toplogrednih plinov in amonijaka ter ureditev hlevov oziroma nakup pripadajoče opreme, če z isto vlogo kmetijska gospodarstva uveljavljajo podporo za naložbo v povečanje zmogljivosti za skladiščenje živinskih gnojil, ki presegajo minimalne zahteve oziroma povečanje OVE oziroma URE. Za podukrep M04.3 naložbe v infrastrukturo je bilo objavljenih pet razpisov v vrednosti 12.700.000 evrov;
* ukrep M10 KOPOP se je izvajal na 359.271 ha (bruto – pomeni, da če se na istem zemljišču izvaja več zahtev, površina šteje večkrat), M11 pa na 49.448 ha (podatki o vloženih zahtevkih). Največji učinki se pričakujejo zaradi operacije poljedelstvo in zelenjadarstvo, ki se je izvajala na 63.656 ha (podatki o vloženih zahtevkih), kar je 35,6 % vseh njiv v Sloveniji, in pri kateri je obvezen petleten kolobar in izvajanje gnojenja na podlagi meritev mineralnega dušika v tleh. Med izbirnimi zahtevami operacije poljedelstvo in zelenjadarstvo je tudi zahteva gnojenje z organskimi gnojili z nizkimi izpusti v zrak, za katero so bili vloženi zahtevki za 20.342 ha, to je 11,4 % vseh njiv. Za operacijo hmeljarstvo, pri kateri so za izvajanje gnojenja prav tako obvezne določitve mineralnega dušika v tleh, so bili zahtevki vloženi za 544 ha. Tudi v okviru te operacije so se lahko kmetje odločili za izbirno zahtevo gnojenje z organskimi gnojili z nizkimi izpusti v zrak ter vložili zahtevke za 268 ha. Na trajnem travinju prispeva k manjšim emisijam didušikovega oksida operacija posebni traviščni habitati, ki dovoljuje le gnojenje z organskimi gnojili v omejeni količini, pri čemer mineralna gnojila niso dovoljena. Za to operacijo je bilo vloženih zahtevkov za 5.921 ha. Zahteva gnojenje z organskimi gnojili z nizkimi izpusti v zrak se je na trajnem travinju izvajala v zelo omejenem obsegu, in sicer so bili zahtevki vloženi le za 307 ha, kar je 0,09 % od skupne površine trajnega travinja. Za različne ozelenitve njiv (POZ\_POD, VOD\_POD, VOD\_ZEL, POZ\_ZEL, POZ\_NEP, VOD\_NEP), ki prispevajo k zadržanju dušika, ki bi se sicer v zimskem obdobju izpral v podzemne ali površinske vode, in s tem prek manjše porabe mineralnih gnojil prispevajo k zmanjšanju emisij didušikovega oksida, so bili vloženi zahtevki za 60.013 ha, kar je 33,6 % vseh njiv.

K zmanjšanju emisij didušikovega oksida prispeva tudi ukrep ekološko kmetovanje, ki omejuje uporabo lahko topnih mineralnih gnojil. Zahtevki so bili vloženi za 49.448 ha, pri čemer je treba upoštevati, da je več kot 80 % vseh vključenih zemljišč trajno travinje, kjer je pričakovan učinek manjši kot na njivah;

* zahteve, ki spodbujajo pašno rejo (KRA\_OGRM, KRA\_VARPP, KRA\_CRED, KRA\_PAST), so se v sklopu ukrepa M10 izvajale na 8.389 ha, v sklopu ukrepa M11 pa na 49.448 ha (podatki o vloženih zahtevkih). Leta 2021 je izplačila za izvajanje ukrepa v letu 2020 prejelo 255 prašičerejskih kmetij, 7.841 govedorejskih kmetij in 567 kmetij z rejo drobnice. V ukrep je bilo vključenih 45.414 GVŽ prašičev, 95.668 GVŽ govedi in 4.161 GVŽ drobnice;
* v okviru kontrole prireje mleka so bili pridobljeni podatki o plodnosti, mlečnosti in sestavi mleka za 78.134 molznic. Delo je potekalo na 3.007 kmetijah. V sklopu kontrole prireje mesa so se dnevni prirasti spremljali v 36 čredah, tehtanja so bila opravljena na 1.124 živalih.

## 4.4 Široka raba – stavbe

Spodbujanje energetske učinkovitosti in rabe obnovljivih virov energije v stavbah se je v letu 2020 izvajalo z naslednjimi ukrepi:

* Zakon o učinkoviti rabi energije (v nadaljnjem besedilu: ZURE) (Uradni list RS, št. 158/20) je v 25. členu opredelil, da morajo biti vse nove stavbe skoraj ničenergijske;
* po modelu energetskega pogodbeništva se je izvajal pilotni projekt energetske prenove petih stavb Ministrstva za kulturo RS s skupno tlorisno površino skoraj 55.500 m2;
* posodobljena so bila Navodila za delo posredniških organov in upravičencev pri ukrepu energetske prenove stavb javnega sektorja, pri čemer se je za vse stavbe spremenil predvideni finančni vzvod, in sicer bo s sredstvi evropske kohezijske politike zdaj sofinanciranih 49 % upravičenih stroškov operacije (prej 40 %);
* v obdobju 2016–2020 je bilo v okviru razpisov za energetsko prenovo stavb občin ter ožjega in širšega javnega sektorja ter izvedbo pilotnih projektov odobrenih 83 projektov. Po modelu pogodbenega zagotavljanja prihrankov energije se je izvajalo 36 projektov, ki zajemajo skoraj tri četrtine neto tlorisne površine vseh v energetsko prenovo zajetih stavb;
* objavljen je bil poziv TP ELENA 2020 z višino predvidenih sredstev 1,6 milijona evrov. Na poziv je prijavljenih 16 operacij, predvideni znesek sofinanciranja iz sredstev tehnične pomoči ELENA pa znaša dobrih 666.000 evrov;
* z izvedbo projektov EPO, ki so bili podprti z nepovratnimi sredstvi v okviru Operativnega programa za izvajanje Evropske kohezijske politike v obdobju 2014−2020 (OP EKP), je bilo leta 2020 doseženo zmanjšanje rabe energije za 10,0 GWh na leto, povečanje proizvodnje energije iz OVE za 2,9 GWh/leto in zmanjšanje emisije CO2 za 2,3 kt na leto;
* pripravljena je bila prva različica kazalnikov trajnostne gradnje, ki vključuje 12 kazalnikov s področja rabe energije in vode, kakovosti notranjega zraka, potenciala za globalno segrevanje v življenjskem ciklu itn. Vsak od kazalnikov je na spletni strani podrobno predstavljen, dodano pa je tudi orodje za njegov izračun. Začetnih posvetovanj o primernosti zasnovanih kazalnikov se je udeležilo 80 ključnih deležnikov iz gradbene industrije, arhitekti in inženirji, javni sektor, deležniki s področja informacijskega modeliranja zgradb in digitalizacije graditve;
* Eko sklad je začel izvajati program ZERO500. Za nepovratne finančne spodbude socialno šibkim občanom za investicije v ukrepe večje energetske učinkovitosti eno- ali dvostanovanjskih stavb je bilo razpisanih 960.000 evrov. Do konca leta 2020 je bilo izdanih 46 odločb o dodelitvi pravice do nepovratne finančne spodbude. V okviru programa so bile izvedene informativne delavnice za izvajalce, delavnica za energetske svetovalce mreže ENSVET in devet informativnih delavnic na centrih za socialno delo z namenom predstavitve javnega poziva, na katerih je bilo prisotnih 115 strokovnih delavcev. Slednje je pozitivno vplivalo na izvajanje projekta, saj je Eko sklad prejel 336 prijavnic upravičenih občanov za obisk. Tudi zaradi epidemioloških razmer je bilo opravljenih 180 obiskov.

V okviru javnega poziva 69SUB-SOCOB19 iz leta 2019 so lahko nepovratno finančno spodbudo v višini do 100 % priznanih stroškov pridobili socialno šibki občani, in sicer za zamenjavo starih kurilnih naprav na trdna goriva z novimi kurilnimi napravami na lesno biomaso. Vrednost razpisanih sredstev je bila leta 2020 povečana za 1 milijon evrov. Z dobrimi 800.000 evri nepovratnih sredstev je bilo podprtih 141 naložb. Spodbude so bile izplačane iz sredstev Sklada za podnebne spremembe. V okviru večjih naložb v starejših večstanovanjskih stavbah, ki se izplačujejo iz sredstev, zbranih s prispevkom na rabo energije za povečanje energetske učinkovitosti, je bilo za 22 naložb izplačanih 38.000 evrov nepovratnih sredstev.

Za nepovratna sredstva Eko sklada so lahko občani zaprosili še v okviru poziva za nove naložbe rabe OVE in večje energijske učinkovitosti stanovanjskih stavb 74SUB-OB19 in poziva za skoraj ničenergijske stavbe 73SUBsNESOB19. Vrednost razpisanih sredstev prvega poziva je bila leta 2020 povečana za 20,4 milijona, vrednost drugega poziva pa za 2 milijona evrov. Za izvajanje ukrepov URE in OVE v gospodinjstvih je bilo izplačanih 37,9 milijona evrov.

Z izvedbo projektov URE in OVE v gospodinjstvih, ki so bili podprti z nepovratnimi sredstvi Eko sklada, je bilo leta 2020 doseženo zmanjšanje rabe energije za 232,9 GWh na leto, povečanje proizvodnje energije iz OVE za 148,4 GWh/leto in zmanjšanje emisije CO2 za 49,4 kt na leto.

V okviru javnega poziva 65OB19 za kreditiranje okoljskih naložb občanov je bila višina razpisanih kreditnih sredstev v okviru poziva povečana za 15 milijonov evrov. Eko sklad je z občani podpisal 2.065 kreditnih pogodb za izvedbo naložb v ukrepe URE in izrabe OVE. Za 683 naložb v ukrepe URE je Eko sklad namenil 13,9 milijona evrov, pri čemer je bilo 78 % tega zneska namenjenih nakupu 515 okolju prijaznih vozil, preostanek zneska pa 168 ukrepom URE v stavbah. 1.381 naložb v izrabo OVE, med katerimi je bilo največ naložb namenjenih postavitvi 709 sončnih elektrarn s skupno močjo 4,3 MW, je prejelo 16 milijonov evrov kreditnih sredstev. Skupna vrednost podpisanih pogodb je znašala 29,9 milijona evrov.

V okviru javnega poziva 61ONS17 Eko sklada za kreditiranje naložb občin v gradnjo novih skoraj ničenergijskih stavb splošnega družbenega pomena, je bil odobren en kredit v skupnem znesku 1 milijon evrov. V okviru javnih pozivov 57LS16 in 61ONS17 je znesek kreditov za štiri naložbe znašal 3,6 milijona evrov. Odprta sta bila tudi poziva 76FS-PO19 in 82FS-PO20, v okviru katerih je bilo lokalnim skupnostim in pravnim osebam na voljo 7 milijonov evrov nepovratnih sredstev in 10 milijonov evrov kreditnih sredstev. Med naložbami, ki so prejele spodbude v okviru poziva 76FS-PO19, je bilo hkrati z nepovratnimi sredstvi in posojilom podprtih 5 %.

Eko sklad je za 14 projektov gradnje skoraj ničenergijskih stavb splošnega družbenega pomena in 53 naložb v ukrepe URE in izrabe OVE je namenil 6,4 milijona evrov. Zmanjšanje rabe energije, doseženo s temi projekti, je bilo ocenjeno na 3,9 GWh, emisije CO2 pa na 0,8 kt na leto;

* v okviru projekta LIFE IP CARE4CLIMATE je bila končana analiza za razvoj finančnih instrumentov za spodbuditev naložb v celovite energetske prenove stanovanjskih stavb. Narejena sta bila tudi študija primerov financiranja energetskih prenov stanovanjskih stavb, ki je temeljila na odgovorih, prejetih v vprašalniku za upravnike večstanovanjskih stavb o financiranju energetskih prenov večstanovanjskih stavb, in pregled tujih praks financiranja takih prenov. Pripravljeno je bilo orodje za ocenjevanje finančnih instrumentov in modelov financiranja ter podpore financiranja energetskih prenov stanovanjskih stavb, vključno z metodologijo za njegovo uporabo. Izvedena analiza je bila podlaga za razvoj finančnih instrumentov za energetsko prenovo večstanovanjskih stavb, s katerimi bi pospešili intenzivnost prenov v večstanovanjskih stavbah. Kot najobetavnejša sta bila izbrana finančni instrument energetskega pogodbeništva, kjer gre za celovito prenovo večstanovanjskih stavb, ki jo sofinancirajo podjetja za energetske storitve, in pa finančni instrument, kjer lahko etažni lastniki za izvedbo prenove pridobijo posojila v breme rezervnega sklada;
* sprejet je bil Zakon o spremembah in dopolnitvah Stvarnopravnega zakonika (Uradni list RS, št. 23/20). V zakoniku je bil 67. členu, ki se nanaša na upravljanje stvari, dodan odstavek, ki določa, da lahko solastniki, ki imajo skupaj več kot polovico idealnih deležev, sodišču predlagajo, da o poslu, ki presega okvire rednega upravljanja, odloči v nepravdnem postopku;
* v 57 pisarnah mreže ENSVET je delovalo 54 usposobljenih neodvisnih energetskih svetovalcev, ki so izpeljali 6.498 dejavnosti (nasveti s pisnim poročilom, e-nasveti, članki, radijski in televizijski prispevki, predavanja, šole itd.). Med temi dejavnostmi je bilo 5.125 pisnih nasvetov. Zaradi pandemije je bilo svetovanje po elektronski pošti dopolnjeno s svetovanjem po videoaplikacijah. S sprejetjem ZURE je mreža razširila svoje dejavnosti tudi na vse pravne osebe in javni sektor. V okviru obveznega nadzora subvencioniranih naložb so svetovalci opravili 376 ogledov izvedenih naložb. Narejeno je bilo tudi vrednotenje kakovosti nasvetov ENSVET, ki so ga opravili zunanji strokovnjaki. S svetovanjem v okviru mreže ENSVET je bilo leta 2020 doseženo zmanjšanje rabe energije za 24,9 GWh na leto in zmanjšanje emisije CO2 za 6,5 kt na leto;
* Javni stanovanjski sklad MOL je objavil javni razpis za stanovanjska posojila za rekonstrukcijo in vzdrževalna dela na stanovanjskih stavbah, kjer so bili vključeni tudi prenova strehe in fasade, prenova ali zamenjava oken in zunanjih vrat itd. Za ta in še dva druga namena je bilo skupaj na razpolago 300.000 evrov sredstev;
* ZURE v 15. členu opredeljuje sistem upravljanja energije v javnem sektorju;
* spremenjena in dopolnjena je bila Uredba o upravljanju z energijo v javnem sektorju (Uradni list RS, št. 52/16, 116/20 in 158/20 – ZURE). Največ sprememb je prinesla na področju prenove ali gradnje skoraj ničenergijskih stavb oseb javnega sektorja;
* za večjo preglednost in preprostejšo uporabo je bila nadgrajena aplikacija za poročanje podatkov energetskega knjigovodstva, pri čemer je bil med drugim poenostavljen vnos informacij o ukrepih za povečanje energetske učinkovitosti in rabe OVE ter stroških energije. Posodobljena so bila tudi navodila za poročanje in uporabo aplikacije;
* Borzen je izvedel pet spletnih seminarjev s področja upravljanja energije v javnem sektorju (splošne informacije, financiranje trajnostnih projektov, energetski pregledi in načrtno spremljanje stanja oziroma monitoring, javno naročanje in izraba OVE);
* za osebe celotnega javnega sektorja in ponudnike energetskih storitev so bila na voljo posojila za financiranje projektov celovite energetske prenove javnih stavb, in sicer je bilo do zdaj porabljenih 1,2 milijona kreditnih sredstev za tri projekte;
* prenovljenih je bilo dobrih 127.000 m2 neto tlorisne površine stavb v lasti in rabi občin, stavb širšega javnega sektorja in stavb ožjega javnega sektorja, za kar je bilo dodeljenih 9,9 milijona evrov. V okviru 60 projektov je bilo skupno prenovljenih 541.000 m2 neto tlorisne površine stavb. Zmanjšanje rabe energije, doseženo s temi projekti, je bilo ocenjeno na 42,2 GWh, emisije CO2 pa na 11,1 kt na leto;
* v okviru projekta LIFE IP CARE4CLIMATE sta potekala razvoj metodologije za kvalitativno in kvantitativno oceno projektov energetske prenove ter analiza obstoječih akcijskih načrtov za vpeljavo informacijskega modeliranja zgradb projektiranja v javno naročanje v Sloveniji in EU. Pripravljeni so bili predlogi za nadgradnjo sheme Znak kakovosti v graditeljstvu (v nadaljnjem besedilu: ZKG) z novimi kategorijami za ocenjevanje. Predlagane nove kategorije so proces načrtovanja celovite energetske prenove stavb, gradbena in energetska prenova stavb kulturne dediščine, energetska prenova kmetij, temeljita – energetska in protipotresna – prenova stavbe, učinkovito vzpostavljen sistem kakovosti pri izvajanju energetske prenove stavbe, energetska prenova stavb v lasti občin;
* projektna pisarna je objavila tri razpise oziroma povabila za energetsko prenovo stavb občin JOB-2020, stavb širšega javnega sektorja v lasti države ŠJS 2020 in stavb ožjega javnega sektorja OJS 2020, v okviru katerih so bila dodeljena sredstva petim projektom v skupni višini 4,7 milijona evrov; objavila nov poziv k oddaji prijave za sofinanciranje izdelave tehnične in ekonomske dokumentacije za projekte energetske prenove javnih stavb iz sredstev mednarodne tehnične pomoči, imenovan ELENA 2020 (projekt GovDER); vodila pripravo in spremlja izvedbo pilotnih projektov; prenovila vse dokumente z navodili za izvajanje operacij energetske prenove javnih stavb (navodila in tehnične usmeritve za energetsko prenovo javnih stavb, navodila za delo posredniških organov in upravičencev pri ukrepu energetske prenove stavb javnega, podrobnejše usmeritve javnim partnerjem pri ukrepu energetske prenove stavb javnega sektorja, priročnik upravičenih stroškov pri ukrepu energetske prenove stavb javnega sektorja); objavila evidenco stavb v lasti in uporabi ožjega javnega sektorja.

V letu 2021 so se izvajali naslednji ukrepi:

* v javni obravnavi je bil predlog Pravilnika o spremembah in dopolnitvah Pravilnika o učinkoviti rabi energije;
* Ministrstvo za kulturo RS je prekinilo projekt energetske prenove petih stavb kulturne dediščine, ker izvajalec ni posredoval ustrezne dokumentacije za njegovo celovito izvedbo;
* v okviru razpisov oziroma povabil za energetsko prenovo stavb občin ter ožjega in širšega javnega sektorja ter izvedbo pilotnih projektov v okviru izvajanja OP EKP je bilo odobrenih 36 projektov. Po modelu pogodbenega zagotavljanja prihrankov energije se izvaja devet projektov. Pri projektih energetske prenove občinskih stavb je bil največji delež projektov energetskega pogodbeništva (v nadaljnjem besedilu: EPO) dosežen v okviru razpisa JOB-2018, ki je zajel 95 % vse neto tlorisne površine. Po tem letu se je delež zmanjševal in je bil v okviru razpisa JOB-2021 le še 61-odstotni. Do konca leta 2021 je bilo končanih 34 projektov EPO s skupno 187 stavbami in skoraj 508.000 m2 neto tlorisne površine. V skladu z Akcijskim načrtom za učinkovito rabo energije (v nadaljnjem besedilu: AN URE) naj bi bilo sicer do konca leta 2020 kar 80 % vseh finančnih podpor za energetsko prenovo javnih stavb usmerjenih v spodbujanje energetskega pogodbeništva. Pri projektih, ki so bili končani do konca leta 2020, je bilo v projekte EPO usmerjenih 71 % vseh nepovratnih sredstev, pri projektih, ki so bili končani do konca leta 2021, pa je ta delež 65-odstoten;
* dodeljevanje sredstev za energetsko prenovo javnih stavb iz Kohezijskega sklada je potekalo v okviru razpisov in povabil, ki so bila objavljena v letu 2020 (JOB\_2021, OJS 2021 in ŠJS 2021). Ob objavi je bilo skupaj razpisanih 46,8 milijona evrov sredstev, leta 2021 pa se je ta znesek povečal na 58,5 milijona evrov. Za 38 projektov, prijavljenih na odpiranja do konca leta 2021, so bila dodeljena sredstva v znesku 43,3 milijona evrov;
* končal se je projekt GovDER, ki je bil namenjen sofinanciranju izdelave tehnične in ekonomske dokumentacije za projekte energetske prenove javnih stavb iz sredstev mednarodne tehnične pomoči ELENA. Skupno je bilo prijavljenih 21 operacij, ki so bile podprte z 927.000 evri. Upravičenci so bile osebe ožjega javnega sektorja in osebe širšega javnega sektorja, katerih ustanovitelj je država;
* Eko sklad je objavil javni razpis za pilotne projekte celovite prenove večstanovanjskih stavb po modelu energetskega pogodbeništva. Razpis se je končal, ne da bi nanj prispela popolna vloga.

V javni obravnavi je bil predlog Uredbe o spremembah in dopolnitvah Uredbe o zagotavljanju prihrankov energije. Glavna sprememba v predlogu se je nanašala na prispevek za URE, kjer je predvideno, da se bo omenjeni prispevek povečal za 50 % najprej oktobra 2021, nato pa še v letih 2024 in 2026. Prispevek je vir sredstev za izvajanje programov Eko sklada.

Občani so lahko, poleg pozivov 67SUB-OBPO19, 69SUB-SOCOB19 in 86SUB-SOCOB21, za sredstva zaprosili tudi v okviru poziva za nove naložbe rabe OVE in večje energijske učinkovitosti stanovanjskih stavb 74SUB-OB19. Vrednost razpoložljivih sredstev je bila povečana za 38,5 milijona evrov na skupno 75,4 milijona evrov. Končan je bil poziv za skoraj ničenergijske stavbe 73SUB-sNESOB19, ki ga je nadomestil poziv 89SUB-sNESOB21, z razpisanimi 6 milijoni evri nepovratnih sredstev. Odprt je bil poziv 48SUB-SKOB17 za zamenjavo starih kurilnih naprav v skupnih kotlovnicah večstanovanjskih stavb, kjer je bil razpisani znesek znižan na 1 milijon evrov.

Za izvajanje ukrepov URE in OVE je bilo v gospodinjstvih izplačanih 36,9 milijona evrov, kar je 3 % manj kot leto prej.

Z izvedbo projektov URE in OVE v gospodinjstvih, ki so bili podprti z nepovratnimi sredstvi Eko sklada, je bilo doseženo zmanjšanje rabe energije za 216,3 GWh na leto, povečanje proizvodnje energije iz OVE za 143,2 GWh na leto in zmanjšanje emisije CO2 za 46,5 kt na leto;

* v okviru projekta LIFE IP CARE4CLIMATE je bilo izvedeno tridnevno usposabljanje za EPO, na katerem je sodelovalo 26 udeležencev iz javne uprave, lokalnih energetskih agencij ipd.; v okviru aktivnosti C4.4, ki razvija kazalnike trajnostne gradnje in objavlja spletno stran https://kazalnikitrajnostnegradnje.si/, je v fazi testiranja alfa različica kazalnikov trajnostne gradnje, katerih namen je preveriti njihovo primernost za slovensko okolje in njihovo združljivost z ustaljenimi fazami procesa gradnje. Za testiranje te različice je bilo organizirano tudi usposabljanje strokovnjakov, ki se ga je udeležilo 82 udeležencev, med katerimi je bilo največ arhitektov, inženirjev in raziskovalcev. Kazalniki so bili predstavljeni tudi na različnih dogodkih in v strokovnih revijah. v okviru projekta so se izvajala tudi usposabljanja za upravljanje energije v javnem sektorju. Izvedeno je bilo prvo tridnevno usposabljanje, na katerem je sodelovalo 31 udeležencev. Ciljno usposabljanje je bilo osredotočeno na pridobivanje znanj, ki so nujna za uspešno vzpostavitev sistema za upravljanje energije v javnem sektorju. V okviru aktivnosti C4.1 je bila predvidena vzpostavitev celovitega sistema za zagotavljanje kakovosti pri energetski prenovi javnih stavb. Na področju vpeljave projektiranja BIM (*Building Information Modeling)* v javni sektor je bil objavljen razpis za zunanjega izvajalca in v drugi polovici leta se je začela izvajati naloga Oblikovanje izmenjevalnega formata na področju graditve objektov, katere rezultat bodo smernice za digitalizacijo projektne dokumentacije gradenj in prenov stavb. V sklopu C4.1 je potekalo tudi nadgrajevanje sheme za ZKG. Izvedene so bile vse načrtovane pripravljalne dejavnosti za razvoj zelenega ZKG. Objavljen je bil tudi javni razpis za podelitev okoljskega priznanja ZKG, ki je vključeval tudi kategorijo storitev pri prenovi, obnovi stavb kulturne dediščine in stavb s sestavinami kulturne dediščine (ostrešja, fasade, konstrukcijske ojačitve, sanacija vlage). Zaradi promocije in vidnosti zagotavljanja kakovosti pri prenovah stavb se je začela priprava spletnega portala s predstavitvijo kategorij ZKG. V okviru aktivnosti C6.1 je bil pripravljen seznam stavb širšega javnega sektorja, ki bo dopolnil seznam stavb ožjega javnega sektorja in tako po eni strani omogočil pripravo seznama javnih stavb za prenovo in graditev ter finančnega načrta za energetsko prenovo stavb v celotnem javnem sektorju v obdobju do leta 2030, po drugi strani pa tudi vključitev vseh teh stavb v sistem energetskega knjigovodstva;
* z izvedbo projektov EPO, ki so bili podprti z nepovratnimi sredstvi v okviru OP EKP, je bilo leta 2021 doseženo zmanjšanje rabe energije za 6,2 GWh na leto, povečanje proizvodnje energije iz OVE za 3,0 GWh na leto in zmanjšanje emisije CO2 za 1,5 kt CO2 na leto;
* sprejet je bil Zakon o spodbujanju rabe obnovljivih virov energije (Uradni list RS, št. 121/21 in 189/21), ki v 53. členu prepoveduje projektiranje in vgradnjo kotlov na kurilno olje, mazut in premog, razen kjer je uporaba kurilnega olja, mazuta in premoga del industrijskega ali proizvodnega procesa. Omenjeni člen bo začel veljati v letu 2023;
* MzI je pripravil osnutek seznama stavb širšega javnega sektorja, vključno s stavbami lokalnih skupnosti, ki predstavlja osnovo za nadaljnje analize in pripravo kompletnega seznama;
* sprejet je bil Zakon o spremembah in dopolnitvah Stanovanjskega zakona (Uradni list RS, št. 90/21). Kot olajšanje sprejemanja odločitev etažnih lastnikov v večstanovanjskih stavbah, še posebej glede izboljšav in posegov, ki zahtevajo gradbeno dovoljenje, se znižujejo potrebna soglasja za izvedbo posameznih poslov. Izboljšave večstanovanjske stavbe kot celote in nekateri drugi posli, ki so bili do zdaj opredeljeni kot posel, ki presega redno upravljanje (potrebno 75-% soglasje) se s spremembo uvrščajo med posle v zvezi z rednim upravljanjem (50-% soglasje). Potrebno soglasje glede gradbenih del na skupnih delih stanovanjske stavbe, za katera je treba pridobiti gradbeno dovoljenje, se s 100 % znižuje na več kot 75 %;
* v 59 pisarnah mreže ENSVET je delovalo 51 usposobljenih neodvisnih energetskih svetovalcev, ki so izpeljali 8.064 dejavnosti, in sicer nasvete s pisnim poročilom, e-nasvete, članke, radijske in televizijske prispevke, predavanja, šole ipd., kar je 24 % več kot leto prej. Med temi dejavnostmi je bilo 5.652 pisnih nasvetov, kar je 10 % več kot leto prej. V okviru obveznega nadzora subvencioniranih naložb so svetovalci opravili 343 ogledov izvedenih naložb ter 42 ogledov z namenom ugotavljanja dejanskega stanja še med postopkom obravnave vloge. Svetovalci so drug drugemu prek programa Eduflow ocenjevali nasvete, kar se je izkazalo za zelo učinkovito. Delo svetovalcev je bilo ocenjeno tudi s telefonsko anketo o zadovoljstvu strank, katere rezultati so pokazali, da je brezplačno svetovanje zaželena, dobrodošla in kakovostna storitev. S svetovanjem v okviru mreže ENSVET je bilo leta 2021 doseženo zmanjšanje rabe energije za 25,2 GWh na leto in zmanjšanje emisije CO2 za 6,6 kt na leto;
* za naložbe občanov je bil objavljen nov javni poziv 67OB22, v okviru katerega je bilo za kredite razpisanih 10 milijonov evrov. Poraba kreditov za financiranje naložb občanov v letu 2021 je znašala 32,9 milijona evrov, in sicer so bila sredstva namenjena za izvajanje 2.674 okoljskih naložb občanov v okviru poziva 65OB19 in devetih naložb v okviru poziva 59OB17. Eko sklad je leta 2021 z občani podpisal 2.445 kreditnih pogodb za izvedbo naložb v ukrepe URE in izrabe OVE, kar je za 18 % več kot leto prej. 612 naložbam v ukrepe URE je Eko sklad namenil 11,8 milijona evrov, kjer je bilo 19 % zneska namenjenega 139 ukrepom URE v stavbah. 1.833 naložb za izrabo OVE, med katerimi je bilo največ naložb namenjenih postavitvi 1.125 sončnih elektrarn s skupno močjo 15 MW, je prejelo 21,3 milijona evrov kreditnih sredstev.

Prejemniki denarne socialne pomoči ali varstvenega dodatka so bili pri pozivih Eko sklada za dodeljevanje subvencij za energetsko prenovo starejših večstanovanjskih stavb (javni poziv 67SUB-OBPO19) še naprej upravičeni do spodbude v višini 100 % priznanih stroškov naložbe. Nepovratno finančno spodbudo v višini do 100 % priznanih stroškov so lahko socialno šibki občani pridobili tudi v okviru pozivov za zamenjavo starih kurilnih naprav na trdna goriva z novimi kurilnimi napravami na lesno biomaso (javna poziva 69SUB-SOCOB19 in 86SUB-SOCOB21). Z 1,1 milijona evrov nepovratnih sredstev je bilo podprtih 183 naložb. Spodbude so bile izplačane iz sredstev Sklada za podnebne spremembe. V okviru večjih naložb v starejših večstanovanjskih stavbah, ki se izplačujejo iz sredstev, zbranih s prispevkom na rabo energije za povečanje energetske učinkovitosti, je bilo za 12 naložb izplačanih 18.100 evrov nepovratnih sredstev.

V okviru programa ZERO500 je Eko sklad objavil drugi poziv za nepovratne finančne spodbude socialno šibkim občanom za investicije v ukrepe večje energetske učinkovitosti eno- ali dvostanovanjskih stavb (2-ZERO500). Razpisanih je bilo nekoliko manj kot 3,85 milijona evrov nepovratnih sredstev. Izvedenih je bilo 77 ukrepov oziroma končanih 40 projektov. Najpogosteje izvedeni ukrepi so bili vgradnja energijsko učinkovitih oken in/ali vhodnih vrat ter izvedba toplotne izolacije strehe in fasade. Na poziv 2-ZERO500 je prispelo 394 vlog, od teh 262 popolnih. Pri 97 občanih je energetski svetovalec tudi že opravil predhodni ogled stavbe, izvedenih ukrepov pa še ni bilo. V okviru programa ZERO500 je bilo izvedenih tudi 15 posvetov na centrih za socialno delo, šest posvetov na regijskih Karitas ter informativna delavnica za izvajalce. Treba je poudariti nadpovprečno angažiranost centrov za socialno delo s Koroškega, Prekmurja in iz Posavja ter dobro odzivnost centrov za socialno delo iz štajerske in savinjske regije ter društva Mozaik iz Murske Sobote. Eko sklad je prejel 481 prijavnic upravičenih občanov za obisk in paket ZERO, kar je 43 % več kot leto prej. Opravljenih je bilo tudi 360 obiskov, kar je še enkrat več kot leta 2020. Obiske pri upravičencih opravljajo energetski svetovalci mreže ENSVET.

Občine so lahko zaprosile za posojila Eko sklada v okviru poziva za kreditiranje okoljskih naložb občin 60LS17 s 5 milijoni evrov razpoložljivih sredstev in v okviru poziva za kreditiranje naložb občin v gradnjo novih skoraj ničenergijskih stavb splošnega družbenega pomena 61ONS17 z razpisanimi 20 milijoni evrov ugodnih kreditov. Pri prvem ni bil odobren noben kredit, pri drugem sta bila odobrena dva kredita v skupni vrednosti 2,9 milijona evrov. Poraba kreditov za financiranje naložb občin je znašala 1,5 milijona evrov, in sicer so bila sredstva namenjena izvajanju petih naložb, ki so bile odobrene v okviru javnih pozivov 57LS16 in 61ONS17. Znesek porabljenih kreditov je bil v primerjavi z letom prej manjši za 57 %. Lokalne skupnosti so lahko ugodne kredite pridobile tudi v pozivu 82FS-PO20. Na voljo je bilo 6 milijonov evrov nepovratnih sredstev in 5 milijonov evrov kreditnih sredstev. Za osebe celotnega javnega sektorja in ponudnike energetskih storitev so bila na voljo posojila za financiranje projektov celovite energetske prenove javnih stavb v višini 38,5 milijona evrov, ki jih je maja 2019 razpisala SID banka v okviru Sklada skladov.

Za izvajanje ukrepov je nepovratna sredstva javnemu sektorju ponovno izplačal tudi Eko sklad. Za 20 projektov gradnje skoraj ničenergijskih stavb splošnega družbenega pomena in 44 naložb v ukrepe URE in izrabe OVE je namenil 10,5 milijona evrov. Kar 93 % tega zneska je bilo namenjenega gradnji skoraj ničenergijskih stavb. Zmanjšanje rabe energije, doseženo s temi projekti, je bilo ocenjeno na 4,2 GWh, emisije CO2 pa na 0,9 kt na leto. Za gospodarstvo in javni sektor je bil odprt poziv 82FS-PO20, katerega znesek nepovratnih sredstev je bil povišan na 6 milijonov evrov. Objavljena sta bila tudi poziv 92FS-PO21 z razpisanimi 5 milijoni evrov nepovratnih sredstev in 2 milijonoma evrov kreditnih sredstev, kjer so med upravičenci tudi pravne osebe javnega prava, ter poziv za spodbude lokalnim skupnostim za gradnjo skoraj ničenergijskih stavb 90SUB-sNESLS21 s skupno višino razpoložljivih sredstev 14 milijonov evrov.

Z energetsko prenovo stavb javnega sektorja je bilo doseženo zmanjšanje rabe energije za 12,1 GWh na leto, povečanje proizvodnje energije iz OVE za 4,1 GWh na leto in zmanjšanje emisije CO2 za 3,1 kt na leto. S spodbudami Eko sklada za zmanjšanje rabe energije in povečanje proizvodnje energije iz OVE v javnem sektorju je bilo doseženo zmanjšanje rabe energije za 4,2 GWh na leto, povečanje proizvodnje energija iz OVE za 0,9 GWh na leto in zmanjšanje emisije CO2 za 0,9 kt na leto;

* Javni stanovanjski sklad MOL je objavil javni razpis za stanovanjska posojila za rekonstrukcijo in vzdrževalna dela na stanovanjskih stavbah. Ekološka oziroma zelena posojila so za različne namene ponujale tudi nekatere poslovne banke (npr. BKS banka – zeleni stanovanjski kredit, Delavska hranilnica – eko kredit, Deželna banka Slovenije – eko kredit, NLB – NLB zeleni stanovanjski kredit, Sparkasse – ponovno je na voljo zeleni kredit). N Banka iz NLB Group je ponujala za okolju prijazne naložbe namenski kredit TOP ZELENI, ki ga lahko stranke sklenejo pri njihovih pogodbenih partnerjih, pri čemer gre predvsem za podjetja, ki vgrajujejo sončne elektrarne;
* Javna agencija za raziskovalno dejavnost RS (v nadaljnjem besedilu: ARRS) je objavila javni razpis za izbiro raziskovalnih projektov Ciljnega raziskovalnega programa »CRP 2021«, v okviru katerega je bila za izvedbo projekta razpisana tudi tema Strokovne podlage za razvoj ukrepov za boj proti energetski revščini. Opis dela je zajemal vse od priprave definicije energetske revščine in meril za določanje ranljivih skupin prebivalcev do določitve okvirnega nacionalnega cilja za zmanjšanje energetske revščine, opredelitve politik in ukrepov za njegovo doseganje ter vzpostavitve sistema spremljanja. Razpis je bil končan, na razpisano temo pa ni prispela nobena prijava. MzI je zato objavil povabilo k oddaji ponudbe za izvedbo projekta z naslovom Preučitev in strokovne podlage za razvoj ukrepov za boj proti energetski revščini. Z izbranim izvajalcem se je projekt začel izvajati decembra 2021;
* sprejet je bil Zakon o oskrbi z električno energijo (Uradni list RS, št. 172/21), ki predstavlja pravno podlago za oblikovanje ukrepov za zmanjševanje energetske revščine. V skladu s 34. členom zakona mora Vlada RS predpisati merila za opredelitev in ocenjevanje števila energetsko revnih gospodinjstev ter sprejeti ustrezne ukrepe za zagotavljanje podpore za izboljšanje energetske učinkovitosti z namenom zmanjšanja energetske revščine;
* zaradi večje preglednosti in preprostejše uporabe je bila nadgrajena aplikacija za poročanje podatkov energetskega knjigovodstva. Poenostavljen je bil vnos informacij o ukrepih za povečanje energetske učinkovitosti in rabe OVE, stroških energije in podobno. Posodobljena so bila tudi navodila za poročanje in uporabo aplikacije;
* Borzen je v sodelovanju z MzI izvedel spletni seminar o poročanju podatkov energetskega knjigovodstva, v okviru katerega je bila predstavljena tudi uporaba nadgrajene aplikacije za vnos podatkov. Na seminarju je sodelovalo več kot 60 udeležencev. Borzen je v javnem sektorju izvedel še svetovanja za upravljanje energije v zdravstvenem sektorju, upravljanje energije v šolskem sektorju, upravljanje energije v ožjem javnem sektorju in specifični ukrepi upravljanja energije po skupinah stavb za upravnike stavb;
* za namen nadzora nad kakovostjo zbranih podatkov v aplikaciji energetsko knjigovodstvo se je začela izvajati projektna naloga analiza ukrepa iz Uredbe o upravljanju z energijo v javnem sektorju (Uradni list RS, št. 52/16, 116/20 in 158/20 – ZURE) ter predlog za nadgradnjo in izboljšavo izvajanja ukrepa;
* izvajali so se projekti, ki so prejeli nepovratna sredstva iz Kohezijskega sklada za energetsko prenovo stavb v lasti in rabi občin, stavb širšega javnega sektorja in stavb ožjega javnega sektorja. Skupno je bilo prenovljenih skoraj 149.000 m2 neto tlorisne površine stavb. Za izvedbo teh naložb je bilo dodeljenih 15,7 milijona evrov. V okviru 77 projektov je bilo skupno prenovljenih 690.000 m2 neto tlorisne površine stavb. Zmanjšanje rabe energije, doseženo s temi projekti, je bilo ocenjeno na 54,3 GWh, emisije CO2 pa na 14,2 kt na leto. Zmanjšanje rabe energije na enoto površine znaša 79 kWh/m2 na leto;
* v OP EKP se v okviru prednostne osi 15 za spodbujanje odprave posledic krize v okviru pandemije COVID-19 ter priprave zelenega, digitalnega in odpornega okrevanja gospodarstva v sklopu programa React-EU za obdobje 2020–2023 s prilagoditvijo sedanjega večletnega finančnega okvira sofinancirajo ključni ukrepi za odpravo posledic pandemije koronavirusa. Za krepitev odpornosti zdravstvenih sistemov so zagotovljeni tudi viri za izvajanje naložb v energetske prenove stavb zdravstvene infrastrukture posebnega pomena zaradi koronavirusa. V okviru zadnje spremembe OP EKP je bila predvidena izvedba šestih projektov s skupno vrednostjo operacij 80 milijonov evrov. Eden od teh projektov ne bo izveden, saj je treba objekt, predviden za energetsko prenovo, predhodno še statično sanirati. Od preostalih predvidenih projektov je bila do konca leta 2021 izdana odločba o podpori za en projekt, in sicer za energetsko sanacijo glavne stavbe – Hospital UKC Ljubljana v skupni vrednosti 50 milijonov evrov;
* predvidena analiza projektov energetske prenove javnih stavb, ki so bili sofinancirani s kohezijskimi sredstvi, je bila prekinjena, saj je SVRK objavil javni razpis 008534/2021 za naročilo male vrednosti, namenjeno analizi smotrnosti porabe kohezijskih sredstev za energetsko prenovo javnih stavb (naloga Vrednotenje izvajanja v okviru PN 4.1. Spodbujanje energetske učinkovitosti, pametnega ravnanja z energijo in uporabe obnovljivih virov v javni infrastrukturi, vključno z javnimi stavbami, in v stanovanjskem sektorju, specifični cilj 1: povečanje učinkovitosti rabe energije v javnem sektorju);
* projektna pisarna je nadaljevala spremljanje izvajanja projektov energetske prenove javnih stavb v okviru OP EKP in uspešno končala projekt GovDER. Objavila je navodila za pripravo vlog za neposredno potrditev operacij energetske prenove stavb zdravstvene infrastrukture posebnega pomena zaradi COVID-19 v sklopu pobude React-EU. V okviru povabila ŠJS 2021 je zagotovila dodatnih 11,8 milijona evrov nepovratnih sredstev, ponovno posodobila evidenco stavb v lasti in uporabi ožjega javnega sektorja;
* v NOO je v okviru razvojnega področja zeleni prehod vključena tudi komponenta trajnostna prenova stavb, kjer je v okviru reformnega dela predvidena priprava seznama stavb, primernih za prenovo, ter sprejetje zakonske podlage za vzpostavitev sistemskega finančnega vira za energetsko prenovo stavb ožjega javnega sektorja. V okviru investicijskega dela je za energetsko prenovo iz NOO načrtovanih 86 milijonov evrov nepovratnih sredstev, skupna vrednost naložb pa je ocenjena na 105,3 milijona evrov;
* objavljena je bila evidenca stavb v lasti in uporabi ožjega javnega sektorja, ki kaže, da znaša skupna tlorisna površina 522 stavb oziroma delov stavb ožjega javnega sektorja 957.014 m2.

## 4.5 Industrija neETS

V nadaljevanju so navedeni ukrepi zmanjševanja emisij TGP v sektorju industrija neETS, ki so se izvajali v letu 2020:

* Eko sklad je objavil vrsto razpisov za kreditiranje naložb za zmanjšanje emisij TGP. Gre za naložbe v investicijske ukrepe URE in rabe OVE za proizvodnjo toplote in električne energije. Zanimanje industrije se povečuje.

Na javnem pozivu 56PO16 za kreditiranje okoljskih naložb pravnih oseb je bilo odobrenih 11 kreditov v skupnem znesku 690.427 evrov, podpisanih pa 11 kreditnih pogodb v skupnem znesku 1.113.933 evrov. Na javnem pozivu 76FS-PO19 za finančne spodbude za nove naložbe podjetij v URE in rabo OVE je bilo odobrenih 20 kreditov v skupnem znesku 2.855.785 evrov, podpisanih pa je bilo 19 kreditnih pogodb v skupnem znesku 2.684.652 evrov.

Na javnem pozivu 51FS-PO18 za dodeljevanje finančnih spodbud v obliki nepovratnih sredstev in kredita s subvencionirano obrestno mero podjetjem za nove naložbe v URE in OVE je bilo izplačanih 2.974.995 evrov nepovratnih sredstev. Na javnem pozivu 76FS-PO19 za finančne spodbude lokalnim skupnostim, pravnim osebam, samostojnim podjetnikom posameznikom in drugim fizičnim osebam, ki opravljajo registrirane dejavnosti, ter pravnim osebam javnega prava, ki imajo stvarno premoženje v svoji lasti, razen neposrednim uporabnikom državnega proračuna, je za naložbe v URE in OVE prispelo 131 vlog, izplačanih pa je bilo 6.321.332 evrov nepovratnih sredstev. Na javnem pozivu 71SUB-SO19, v okviru katerega je namenjenih 10 milijonov evrov nepovratnih finančnih spodbud za nove naložbe v naprave za samooskrbo z električno energijo, ki električno energijo proizvajajo z izrabo sončne energije, in sicer tudi pri pravnih osebah, je prispelo 4.359 vlog, izplačanih pa je bilo 5.011.599 evrov nepovratnih sredstev. Z izvedbo ukrepov URE in izrabe OVE, ki so bili podprti z nepovratnimi sredstvi Eko sklada, je bilo leta 2020 doseženo zmanjšanje rabe energije za 19,1 GWh na leto, povečanje proizvodnje energije iz OVE za 1,6 GWh na leto in zmanjšanje emisije CO2 za 4,8 kt na leto.

Za javni poziv 75SUB-EPPO19, ki namenja podjetjem 500.000 evrov nepovratnih sredstev za izvedbo energetskega pregleda stavbe, procesov in transporta v podjetju ali za uvedbo sistema upravljanja z energijo, je prispelo 25 vlog. Z energetsko optimizacijo v procesih, upravljanjem energije v procesu in energetskimi pregledi, ki so bili podprti z nepovratnimi sredstvi Eko sklada, je bilo leta 2020 doseženo zmanjšanje rabe energije za 15,5 GWh na leto in zmanjšanje emisije CO2 za 3,2 kt na leto;

* SID banka je v okviru različnih programov in prek Sklada skladov ponudila povratna sredstva prek kreditov za podjetja. Ti programi so bili za financiranje tehnološko-razvojnih projektov (tretji razvojno-spodbujevalni program SID banke za financiranje tehnološko-razvojnih projektov (RRI3); financiranje naložbenih projektov, ki prispevajo k prehodu v krožno gospodarstvo (NALOŽBE 3), v obsegu 40 milijonov evrov povratnih sredstev; financiranje naložb in kapitalskega utrjevanja (MSP 6) v obsegu 50 milijonov evrov; financiranje naložb v gozdno-lesno predelovalno verigo (LES 1); financiranje po zakonu, ki ureja spodbujanje investicij (NALOŽBE 2); Sklad skladov, posojila za raziskave, razvoj in inovacije, nameni financiranja; financiranje naložb v raziskave, razvoj in inovacije (v nadaljnjem besedilu: RRI) iz Sklada skladov covid-19;
* v Sloveniji je bilo prvič registriranih 62.577 avtomobilov. Ker so imeli v klimatskih napravah plin HFO-1234yf, so se emisije HFC na letni ravni zmanjšale za 6 kt ekv. CO2.

V letu 2021 so se izvajali naslednji ukrepi:

* Eko sklad je med prednostne cilje postavil ugodno kreditiranje naložb v investicijske ukrepe URE in rabe OVE za proizvodnjo toplote in električne energije ter omogočil kreditiranje na področju odvajanja in čiščenja odpadnih voda ter na področju učinkovite rabe vode.

Na javnem pozivu 56PO16 za kreditiranje okoljskih naložb pravnih oseb je bil odobren en kredit v skupnem znesku 30 tisoč evrov, podpisane so bile štiri kreditne pogodbe v skupnem znesku 396 tisoč evrov. Na javnem pozivu 76FS-PO19 za finančne spodbude za nove naložbe podjetij v URE in rabo OVE je bil odobren en kredit v skupnem znesku 227 tisoč evrov. Na javnem pozivu 82FS-PO20 za finančne spodbude za nove naložbe podjetij v URE in rabo OVE je bil razpisan znesek 5 milijonov evrov zelo ugodnih kreditov. Odobrenih je bilo 10 kreditov v skupnem znesku 3,373 milijona evrov, podpisana pa je bila ena kreditna pogodba v vrednosti 306.000 evrov. Javni poziv 92FS-PO21 za finančne spodbude za nove naložbe podjetij v URE in rabo OVE je imel razpisan znesek 5 milijonov evrov ugodnih kreditov. V letu 2021 ni bila izdana nobena odločba.

V okviru javnega poziva 51FS-PO18 za dodeljevanje finančnih spodbud v obliki nepovratnih sredstev in kredita s subvencionirano obrestno mero podjetjem za nove naložbe v URE in OVE je bilo izplačanih 961.814 evrov nepovratnih sredstev. Na javni poziv 71SUB-SO19 za nove naložbe v naprave za samooskrbo z električno energijo, ki električno energijo proizvajajo z izrabo sončne energije, je prispelo 8.094 vlog, izplačanih pa je bilo 10.390.598 evrov nepovratnih sredstev. Za objavljen poziv 76FS-PO19 za finančne spodbude lokalnim skupnostim, pravnim osebam, samostojnim podjetnikom posameznikom in drugim fizičnim osebam, ki opravljajo registrirane dejavnosti, ter pravnim osebam javnega prava, ki imajo stvarno premoženje v svoji lasti, razen neposrednim uporabnikom državnega proračuna, je bilo za naložbe v URE in OVE izdanih 10 odločb, izplačanih pa 3.642.529 evrov nepovratnih sredstev. Na javni poziv 92FS-PO21 za spodbudo izvedbe ukrepov URE v stavbah in tehnoloških procesih, ukrepov učinkovite rabe električne energije, rabe odpadne toplote v procesih ter ukrepov za povečanje rabe OVE je prispelo 43 vlog. Na javnem pozivu 82FS-PO20 za finančne spodbude za nove naložbe podjetij v URE in rabo OVE je prispelo 246 vlog, izplačanih pa je bilo 1.445.853 evrov. Z izvedbo ukrepov URE in izrabe OVE, ki so bili podprti z nepovratnimi sredstvi Eko sklada, je bilo leta 2021 v podjetjih doseženo zmanjšanje rabe energije za 13,7 GWh na leto, zmanjšanje emisije CO2 za 2,9 kt CO2 na leto.

Na javni poziv 75SUB-EPPO19, namenjen podjetjem za izvedbo energetskega pregleda stavbe, procesov in transporta v podjetju ali za uvedbo sistema upravljanja energije, je prispelo 19 vlog, izplačanih pa je bilo 74.938 evrov.

Z nepovratnimi sredstvi Eko sklada je bilo z energetsko optimizacijo v procesih doseženo zmanjšanje rabe energije za 7,9 GWh na leto in zmanjšanje emisije CO2 za 1,7 kt CO2 na leto, z upravljanjem energije v procesu je bilo doseženo zmanjšanje rabe energije za 1,9 GWh na leto in zmanjšanje emisije CO2 za 0,4 kt CO2 na leto in energetskimi pregledi zmanjšanje rabe energije za 0,4 GWh na leto in zmanjšanje emisije CO2 0,08 kt CO2;

* MzI je objavil javni razpis JR DO OVE 2021 za sofinanciranje daljinskega ogrevanja na OVE (lesna biomasa in sončna energija) za gospodarske družbe in samostojne podjetnike posameznike po Zakonu o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C in 18/21) in zadruge po Zakonu o zadrugah (Uradni list RS, št. 97/09 – uradno prečiščeno besedilo in 121/21). Nepovratna sredstva so bila namenjena za sisteme, zgrajene v Republiki Sloveniji. Višina nepovratnih sredstev, ki je na razpolago za sofinanciranje operacij po tem javnem razpisu, je znašala okvirno 16 milijonov evrov. Ministrstvo za infrastrukturo RS je objavilo tudi javni razpis za sofinanciranje nakupa in vgradnje naprav za proizvodnjo električne energije z izrabo sončne energije, kar vključuje tudi nakup in vgradnjo tovrstnih naprav za namen samooskrbe z električno energijo ter hranilnikov energije. Višina razpisanih sredstev je bila 19.092.930,69 evra;
* SID banka je prek Sklada skladov in drugih programov ponujala povratna sredstva prek kreditov. Nadaljeval se je program za financiranje tehnološko-razvojnih projektov (RRI3) in program financiranja naložb v gozdno-lesno predelovalno verigo (LES 1). Izvajal se je program za financiranje naložb in kapitalskega utrjevanja malih in srednje velikih podjetij (MSP 7) in financiranje podjetij vseh velikosti za obratna sredstva in naložbe (OSN) z možnostjo jamstva Panevropskega garancijskega sklada. V okviru financiranja naložbenih projektov, ki prispevajo k prehodu v krožno gospodarstvo (NALOŽBE 3), je bilo za en projekt odobrenih 9,4 milijona evrov. Iz Sklada skladov covid-19 so se financirale naložbe za RRI. V okviru EKP posojil RRI je bilo razpoložljivih sredstev 11 milijonov evrov. SID banka je na podlagi dogovora z Ministrstvom za gospodarski razvoj in tehnologijo RS povečala sredstva za 9,9 milijona evrov. Neto dani krediti iz naslova vseh programov finančnega inženiringa SID banke so ob koncu leta 2021 znašali 420,8 milijona evrov. Podpisanih je bilo 49 pogodb v vrednosti 50,2 milijona evrov;
* Slovenski podjetniški sklad je objavil REVAV-15-Vavčer. Namen vavčerja je malim in srednje velikim podjetjem omogočiti izvedbo celostnega vrednotenja okoljskih vplivov, ki nastajajo v življenjskem ciklu izdelka. Višina razpisanih sredstev znaša 309.000 evrov;
* agencija SPIRIT je objavila javni poziv Varovanje inovacijskega potenciala, katerega namen je sofinanciranje upravičenih stroškov dela raziskovalca, pri čemer se raziskovalnorazvojna in inovacijska dejavnost prijavitelja uvršča v vsaj eno od prednostnih področij uporabe veljavne Slovenske strategije pametne specializacije – S4 in prispeva tudi k digitalnemu ali zelenemu gospodarstvu. Razpisanih je 7 milijonov evrov;
* uvajanje sistemov za upravljanje energije se spodbuja tudi v okviru obveznosti dobaviteljev energije za doseganje prihrankov končne energije pri končnih odjemalcih. Leta 2020 je bilo v tem okviru z uvajanjem sistemov upravljanja energije v industriji doseženo zmanjšanje rabe energije za 70,9 GWh in zmanjšanje emisij 20,3 kt ekv. CO2 na leto;
* v Sloveniji je bilo prvič registriranih 71.329 avtomobilov, v katerih je večina imela v klimatskih napravah plin HFO-1234yf, kar je emisije HFC na letni ravni znižalo za 7 kt ekv. CO2.

## 4.6 Energetika neETS

Dejavnosti, izvedene na področju energetike neETS v letu 2020, so bile:

* Agencija za energijo je v skladu s 50. členom ZURE pripravila pregled energetske učinkovitosti distribucijskih sistemov toplote in hladu. Med 108 analiziranimi sistemi daljinskega ogrevanja (DO) je bilo učinkovitih 61 %. Merilo OVE, ki določa, da je vsaj 50 % toplote proizvedene posredno ali neposredno iz OVE, izpolnjuje 46 % sistemov, po merilu vsaj 50 % odvečne toplote ni bil energetsko učinkovit noben sistem, merilo vsaj 75 % toplote iz soproizvodnje toplote in električne energije (SPTE) pa je izpolnilo 14 % sistemov. Izpolnitev kombiniranega merila vsaj 50 % proizvedene toplote iz najmanj dveh virov iz prejšnjih treh možnosti je doseglo 9 % sistemov DO;
* do konca leta 2020 je bilo za sisteme daljinskega ogrevanja na obnovljive vire energije (v nadaljnjem besedilu: DO OVE) v okviru treh razpisov skupaj razpisanih 39 milijonov evrov nepovratnih sredstev. Zadnji razpis je bil namenjen gradnji sistemov s kotlovsko kapaciteto največ do 10 MW in mikrosistemov DO OVE s kotlovsko kapaciteto največ do 1 MW ter širitvam daljinskega omrežja pri obstoječih sistemih DO OVE. Desetim upravičencem je bilo skupno dodeljenih 7,54 milijona evrov;
* končana je bila ena operacija iz razpisa DO OVE 2017 v vrednosti 749.000 evrov in dve iz razpisa DO OVE 2019 v skupni vrednosti 685.000 evrov;
* objavljen je bil javni razpis za Program razvoja podeželja za podukrep 6.4 podpora za naložbe v vzpostavitev in razvoj nekmetijskih dejavnosti, kamor spada tudi pridobivanje električne energije in toplote iz OVE, kot so lesna masa, gnoj, voda, veter ali sonce, in ki je namenjena za prodajo, razen bioplina in biogoriv. Višina razpisanih nepovratnih sredstev je znašala do vključno 15 milijonov evrov. Na razpis je prispelo 253 vlog v skupni višini zaprošenih sredstev 29,2 milijona evrov;
* Eko sklad je v okviru javnega poziva 82FS-PO20 ponudil finančne spodbude v višini 11 milijonov evrov za nove naložbe v URE in OVE, in sicer za zamenjavo toplotne postaje ali vgradnjo toplotne postaje za priklop na sistem daljinskega ogrevanja. V okviru javnega poziva 64PO20 in javnega poziva 64P021 so podjetja lahko kandidirala za kredite za okoljske naložbe v višini 20 milijonov evrov. V sklopu pozivov 54SUB-OB17 in 74SUB-OB19 so bili s 3700 evri nepovratnih sredstev podprti trije priklopi starejše eno- ali dvostanovanjske stavbe na sisteme DO. Z izvedbo projektov za trajnostni razvoj obstoječih sistemov DO, ki so bili v letu 2020 podprti z nepovratnimi sredstvi Eko sklada, je bilo doseženo zmanjšanje rabe energije za 31 MWh na leto in zmanjšanje emisije CO2 za 10 t na leto.

V letu 2021 so se izvajale naslednje dejavnosti:

* v skladu s 50. členom ZURE je bilo učinkovitih sistemov DO 67. Merilo OVE, ki določa, da je vsaj 50 % toplote proizvedene posredno ali neposredno iz OVE, izpolnjuje 53 sistemov (47 %), po merilu vsaj 50 % odvečne toplote ni energetsko učinkovit noben sistem. Pri merilu vsaj 75% toplote iz SPTE je to merilo izpolnilo 11 sistemov (10 %). Izpolnitev kombiniranega merila vsaj 50 % proizvedene toplote iz najmanj dveh virov iz prejšnjih treh možnosti je doseglo 12 sistemov DO. Kar 40 % vseh sistemov DO je še vedno neučinkovitih;
* objavljen je bil javni razpis za sofinanciranje DO na OVE (JR DO OVE 2021) za dodelitev nepovratnih sredstev za sofinanciranje naložb v nove sisteme DO na lesno biomaso in sončno energijo ter v širitev sistemov DO OVE. Od razpisanih 16 milijonov evrov nepovratnih sredstev je bilo štirim upravičencem skupno dodeljenih 2,43 milijona evrov. Končane so bile štiri operacije iz razpisa DO OVE 2019 v skupni vrednosti upravičeni stroški 4,05 milijona evrov in dve operaciji iz JR DO OVE 2021 v vrednosti 1,44 milijona evrov. Skupni znesek sofinanciranja je znašal 2,16 milijona evrov, delež sofinanciranja za posamezen projekt je bil med 35 % in 65 %. Z realizacijo operacij, ki so bile končane v letu 2021, se na letni ravni proizvodnja iz OVE povečuje za 4,52 GWh, vrednost emisij CO2 se zmanjšuje za 2,95 kt;
* objavljen je bil drugi javni razpis za Program razvoja podeželja za podukrep 6.4 podpora za naložbe v vzpostavitev in razvoj nekmetijskih dejavnosti. Sredstva so bila namenjena za naložbe, ki prispevajo k varovanju okolja oziroma zmanjšanju izpustov, v URE, posodobitev energetsko učinkovitih ogrevalnih sistemov in v pridobivanje elektrike in toplotne energije iz obnovljivih virov za namen prodaje. Prevladovala sta gradnja sončnih elektrarn in nakup opreme za proizvodnjo sekancev. Odobrenih je bilo 14 vlog za naložbe v OVE v skupnem znesku 1,74 milijona evrov.

## 4.7 Odpadki

Na področju odpadkov so se v letu 2020 izvajali naslednji ukrepi:

* k sporazumu Skupnost slovenskih občin o spodbujanju zmanjšanja uporabe plastičnega pribora v slovenskih občinah je do leta 2020 pristopilo 48 občin;
* v okviru projekta LIFE IP CARE4CLIMATE so se izvajale dejavnosti za zmanjšanje količine odpadne hrane (npr. priprava letaka z nasveti za manj odpadne hrane, posveti, ozaveščanje na družbenih omrežjih);
* MOP se je zavezal, da v svojih prostorih in na dogodkih, ki jih organizira, ponuja pitno vodo iz pipe in k njenemu pitju spodbuja tudi zaposlene;
* sofinanciranih je bilo 14 projektov odvajanja in čiščenja komunalnih odpadnih voda, za sofinanciranje pa je bilo namenjenih 38 milijonov evrov;
* novela ZVO-1J je jasneje določila, da proizvajalci izdelkov, za katere velja proizvajalčeva razširjena odgovornost, organizacijsko in praviloma v celoti tudi finančno odgovarjajo za ravnanje z vsemi odpadki, ki na območju Republike Slovenije nastanejo iz izdelkov, za katere velja proizvajalčeva razširjena odgovornost;
* sprejeta je bila novela Uredbe o odpadkih (Uradni list RS, št. 37/15, 69/15 in 129/20), ki z namenom povečanja deleža predelave in recikliranja odpadkov ter uporabe sekundarnih surovin ureja pogoje prenehanja statusa odpadka, spreminja določila glede vsebine vloge za pridobitev okoljevarstvenega dovoljenja ter uvaja nekatere spremembe glede poročanja;
* sprejet je bil Operativni program odvajanja in čiščenja komunalne odpadne vode;
* zaradi kopičenja odpadne embalaže na podlagi 100.a člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, 61/20, 152/20 – ZZUOOP, 175/20 – ZIUOPDVE, 15/21 – ZDUOP in 206/21 – ZDUPŠOP) so bile podpisane pogodbe, ki so omogočile takojšen odvoz odpadne embalaže, nakopičene večinoma pri izvajalcih javne službe zbiranja komunalnih odpadkov;
* MOP je sofinanciral projekt Posoškega razvojnega centra iz Tolmina, ki je pripravil ozaveščevalno plakatno kampanjo, ki nagovarja posameznike in skupnosti k bolj odgovornemu ravnanju in spremembam vzorcev obnašanja.

V letu 2021 so se izvajali naslednji ukrepi:

* Vlada RS je sprejela spremembo Uredbe o odlagališčih odpadkov (Uradni list RS, št. 10/14, 54/15, 36/16, 37/18, 13/21 in 44/22 – ZVO-2), ki določa zahteve za postopno zmanjšanje odlaganja komunalnih odpadkov na odlagališčih, vključno z novim ciljem, da se količina na odlagališčih odloženih komunalnih odpadkov do leta 2035 zmanjša na 10 % skupne količine (po masi) nastalih komunalnih odpadkov ali manj;
* Vlada RS je sprejela Uredbo o embalaži in odpadni embalaži (Uradni list RS, št. 54/21, 208/21 in 44/22 – ZVO-2), ki bo prispevala k bolj učinkovitemu izvajanju sistema ravnanja z odpadno embalažo. Z uredbo se ureja proizvajalčeva razširjena odgovornost za embalažo (PRO). Določeno je, kdo je proizvajalec, ki daje embalažo na trg v RS in ima obveznost PRO, ter kdaj se šteje, da je embalaža dana na trg v Slovenji. Za proizvajalce se ukinja količinski prag 15 ton dane embalaže letno na trg v Sloveniji, uvaja se možnost pavšalnega plačila za proizvajalce z manj kot 1 tono embalaže, dane letno na trg v Sloveniji;
* Vlada RS je sprejela Uredbo o spremembah Uredbe o odvajanju in čiščenju komunalne odpadne vode (Uradni list RS, št. 194/21 z dne 10. 12. 2021), s katero se podaljšuje prehodno obdobje za oskrbovalne standarde in prilagoditev odvajanja in čiščenja komunalne odpadne vode v aglomeracijah s skupno obremenitvijo, manjšo od 2.000 populacijskih enot, kjer se odpadna voda še ne odvaja v javno kanalizacijo, in za obstoječe objekte na območjih, kjer ni predpisano opremljanje z javno kanalizacijo;
* objavljen je bil osnutek Programa ravnanja z odpadki in programa preprečevanja odpadkov Republike Slovenije;
* začela je veljati prepoved prodaje plastičnih izdelkov za enkratno uporabo, ki izhaja iz Direktive 2019/904/EU o zmanjšanju vpliva nekaterih plastičnih izdelkov na okolje (UL št. 155 z dne 12. 6. 2019, str. 1). Sprejeta je bila Uredba o prepovedi dajanja nekaterih plastičnih proizvodov za enkratno uporabo na trg v Republiki Sloveniji in o označevanju nekaterih plastičnih proizvodov (Uradni list RS, št. 131/21, 192/21 – ZPDPPEUT in 44/22 – ZVO-2);
* v okviru projekta LIFE IP CARE4CLIMATE so se nadaljevale dejavnosti s področja odpadne hrane. Prvič je bila izvedena sortirna analiza bioloških odpadkov s poudarkom na določanju količine odpadne hrane, s čimer so bili pridobljeni natančnejši podatki o količinah odpadne hrane. Razvita je bila metodologija za izvedbo sortirnih analiz, ki bo v obliki različnih delavnic in izobraževanj skupaj z ukrepi za preprečevanje in zmanjševanje količin odpadne hrane predstavljena različnim deležnikom. Pripravljena so bila navodila za obveščanje in ozaveščanje gospodinjstev glede zmanjšanja in preprečevanja odpadne hrane ter tudi nastavljen koncept in program za izobraževanje ostalih deležnikov;
* podpisani sta bili dve pogodbi o sofinanciranju gradnje kanalizacije s sredstvi Kohezijskega sklada za investiciji v višini 5,5 milijona evrov ter ena pogodba za sofinanciranje projekta iz sredstev Evropskega sklada za regionalni razvoj za investicijo v višini 5,6 milijona evrov;
* odlagališčni plin se zajema na vseh odlagališčih, ki so delovala od leta 2006 naprej in na katerih se odlagajo biološko razgradljivi odpadki;
* potekale so dejavnosti na področju termične obdelave odpadkov. V javni obravnavi je bil osnutek Uredbe o opravljanju obvezne državne gospodarske javne službe sežiganja komunalnih odpadkov, ki določa frakcije odpadkov, ki jih je treba obvezno sežigati, in da se bodo koncesije podeljevale za 30 let. Izvajale so se dejavnosti za določitev lokacij – lokacije je ponudilo pet občin, analiza pa je pokazala, da sta najprimernejši Ljubljana in Maribor.

## 4.8 LULUCF – raba zemljišč, sprememba rabe zemljišč in gozdarstvo

V letu 2020 so bile izvedene naslednje dejavnosti:

* izmerjen je bil prvi panel novega sistema Nacionalne gozdne inventure;
* v okviru projekta LIFE IP CARE4CLIMATE je bil izveden spletni seminar, na katerem je bil predstavljen sedanji sistem spremljanja emisij v sektorju LULUCF v Sloveniji, obveznosti, ki čakajo države članice EU v obdobju 2021–2030, ter dejavnosti projekta, ki potekajo v sklopu akcije C8.1;
* v okviru priprave letnih ocen emisij in ponorov za gozdna zemljišča je Slovenija posodobila biomasne ekspanzijske faktorje, ki upoštevajo višino lesne zaloge ter drevesno vrsto oziroma skupine drevesnih vrst;
* potekala je obnova desetine gozdnogospodarskih načrtov gozdnogospodarskih enot (GGN GGE) – Zavod za gozdove Slovenije (ZGS);
* pripravljena so bila letna poročila o stanju gozdov v okviru nalog javne gozdarske službe Gozdarskega inštituta Slovenije;
* ZGS je začel zbirati pobude lastnikov gozdov in zainteresirane javnosti, poleg tega pa organiziral spletno konferenco, na kateri je predstavil proces obnove območnih načrtov;
* pripravljeno je bilo Poročilo o izvajanju nacionalnega gozdnega programa v obdobju 2015–2019;
* izvajala se je nega zasebnih gozdov;
* v okviru javne gozdarske službe je ZGS izvajal svetovanje in usposabljanje lastnikov gozdov s področja gojenja in varstva gozdov ter gozdne tehnike.

V letu 2021 so se izvajali naslednji ukrepi:

* izmerjen je bil drugi panel novega sistema Nacionalne gozdne inventure in izračunani podatki prvega panela. Panelni inventurni sistem je zasnovan tako, da se odpravijo poznane slabosti inventurnega sistema MGGE, zaradi gostote ploskev in vsakoletnih meritev pa bo omogočal tudi stratifikacijo podatkov, zbiranje podatkov in informacij o gozdovih na nižjih prostorskih ravneh ter kakovostnejše podatke za presojo o trajnostnem gospodarjenju z gozdovi in s tem letno spremljanje stanja in razvoja gozdov;
* v okviru projekta LIFE IP CARE4CLIMATE je bila oblikovana metodologija za spremljanje stanja in sprememb pokrovnosti/rabe tal ter ocene ogljika po komponentah. Predlagana metodologija obravnava vse rabe zemljišč, za katere se poročajo emisije TGP v sektorju LULUCF skladno z zavezami UNFCCC in EU;
* potekala je obnova desetine GGN GGE;
* ZGS je nadaljeval proces sprejema območnih gozdnogospodarskih načrtov 2021–2030. Prejel je več kot 300 različnih pobud k območnim gozdnogospodarskim in lovsko upravljavskim načrtom. Organiziral je delavnice na temo obnove območnih gozdnogospodarskih načrtov po gozdnogospodarskih območjih. Teden gozdov 2021 je potekal pod geslom Načrtno z gozdom!;
* dokončano in objavljeno je bilo Poročilo o izvajanju nacionalnega gozdnega programa v obdobju 2015–2019;
* izvajala se je nega zasebnih gozdov;
* v okviru javne gozdarske službe je ZGS izvajal svetovanje in usposabljanje lastnikov gozdov s področja gojenja in varstva gozdov ter gozdne tehnike.

## 4.9 Večsektorski ukrepi

Za leto 2020 so med drugimi večsektorskimi ukrepi poudarjene naslednje dejavnosti:

* v okviru sheme obveznega doseganja prihrankov končne energije za zavezance je bila polovica vseh prihrankov dosežena v industriji, 17 % v gospodinjstvih in 11 % v zasebnem storitvenem sektorju. Četrtina prihranka je bilo dosežena z ukrepi, katerih doseženi prihranki se izkazujejo z energetskimi pregledi, sledili so vgradnja sistemov za soproizvodnjo toplote in električne energije (21 %), vgradnja energetsko učinkovite razsvetljave v stavbah (19 %) in dodajanje aditiva pogonskemu gorivu (9 %). Svojo obveznost iz AN URE in Uredbe o zagotavljanju prihrankov energije (Uradni list RS, št. 96/14, 158/20 – ZURE, 84/22, 86/22 in 107/22), ki je za leto 2020 predstavljala 0,75 % prodane energije v letu 2019, so zavezanci presegli za 17 %;
* poročilo o doseženih prihrankih je oddalo 211 zavezancev;
* z izvedbo projektov URE in izrabe OVE v okviru sheme obveznega doseganja prihrankov končne energije za zavezance je bilo leta 2020 doseženo zmanjšanje rabe energije za 294 GWh na leto, povečanje proizvodnje energija iz OVE za 114 GWh na leto in zmanjšanje emisije CO2 za 92 kt na leto.
* Eko sklad je odobril za 43,2 milijona evrov ugodnih kreditov, pri čemer je znesek podpisanih kreditnih pogodb je znašal 38,4 milijona evrov. Skupno je bilo odobrenih 2.671 kreditov, od tega 45 kreditov za pravne osebe v skupni vrednosti 10,3 milijona evrov. Podpisanih kreditnih pogodb je bilo 2.127, od tega 39 s pravnimi osebami. 99 % sredstev podpisanih pogodb je bilo namenjenih financiranju naložb na področju varstva zraka in podnebja. Pri pravnih osebah so ukrepi URE predstavljali 81 %, ukrepi izrabe OVE 15 % vrednosti podpisanih pogodb. Pri občanih je bilo ukrepom URE namenjenih 46 % skupne vrednosti podpisanih kreditnih pogodb, ukrepom izrabe OVE 53 %. Skupni znesek porabljenih kreditov je znašal 38,9 milijona evrov, od česar je bilo 13 % teh sredstev namenjenih za izvajanje 42 naložb pravnih oseb, 9 % za izvajanje štirih naložb občin, preostalih 78 % pa za kreditiranje 2.244 okoljskih naložb občanov. Za kreditiranje okoljskih naložb občanov je veljal javni poziv 65OB19, katerega višina razpisanih kreditnih sredstev je bila 30 milijonov evrov. Občine so lahko ugodna posojila Eko sklada pridobile v okviru poziva za kreditiranje okoljskih naložb občin 60LS17 s 5 milijoni evrov razpoložljivih sredstev in poziva za kreditiranje naložb občin v gradnjo novih skoraj ničenergijskih stavb splošnega družbenega pomena 61ONS17 z razpisanimi 20 milijoni evrov ugodnih kreditov. Za kreditiranje okoljskih naložb pravnih oseb sta bila objavljena poziv 64PO20 z 10 milijoni evrov razpoložljivih sredstev in poziv 66PO21 z 10 milijoni evrov sredstev. Končan je bil poziv 76FSPO19, ki ga je nadomestil nov poziv za nepovratne finančne spodbude za nove naložbe podjetjem v URE in rabo OVE 82FSPO20, kjer je bilo razpisanih 5 milijonov evrov kreditov in 3 milijone evrov nepovratnih sredstev;
* v okviru sheme podpor za spodbujanje proizvodnje električne energije iz OVE in v SPTE z visokim izkoristkom je bilo v prvi polovici leta na javnem pozivu potrjenih 37 projektov s skupno nazivno električno močjo 17,17 MW, v drugi polovici pa je bilo potrjenih 83 projektov (od 89 prijavljenih) s skupno nazivno močjo 102,58 MW, vendar promotorji za 11 projektov vetrnih elektrarn skupne električne moči 77 MW niso predložili zavarovanja, zaradi česar je veljavnost sklepov o potrditvi prenehala. V podporno shemo je vstopilo 38 novih naprav s skupno močjo 13,2 MW, med katerimi je bilo 8,6 MW SPTE proizvodnih naprav. Vetrnih elektrarn še ni bilo v shemi;
* naprave, vključene v shemo, so proizvedle 962,22 GWh električne energije. Povečal se je znesek izplačil v okviru sheme, in sicer na 124,8 milijona evrov. Ob koncu leta je bilo v shemo vključenih 3.839 enot s skupno nazivno močjo 408,9 MW. K prihranku primarne energije prispevajo tako enote SPTE, ki povečujejo učinkovitost izrabe energije pri proizvodnji električne energije, kot tudi sončne in vetrne elektrarne ter hidroelektrarne, ki nadomeščajo proizvodnjo električne energije iz fosilnih virov. Prihranek primarne energije za leto 2020 je ocenjen na 1.368 GWh (606,8 GWh iz enot SPTE in 761,4 GWh iz OVE enot, vključenih v shemo);
* končal se je ciljni raziskovalni projekt Razvoj in načrtovanje spremljanja rabe energije prek povezovanja različnih podatkovnih baz, ki je usmerjen v izdelavo metodoloških izhodišč za izbiro potrebnih podatkov, njihovo učinkovito povezovanje in obdelavo ter oblikovanje koncepta izdelave toplotne karte Slovenije. Izsledki tega projekta bodo uporabljeni kot tehnične smernice in priročnik za izdelovalce toplotne karte;
* s postavljenim sistemom DENOX SNCR v TE-TOL so bile dosežene nižje koncentracije NOx od mejnih vrednosti emisij snovi v zrak, ki so določene v Direktivi o industrijskih emisijah (2010/75/EU) oziroma Uredba o mejnih vrednostih emisije snovi v zrak iz velikih kurilnih naprav (Uradni list RS, št. 103/15) za NOx (200 mg/Nm3) pa tudi mejne vrednosti zaradi najboljših razpoložljivih tehnologij (150 mg/Nm3);
* pripravljen je bil posvet na temo Strategije prostorskega razvoja Slovenije 2050, na temo podnebnih sprememb in prehoda v ogljično nevtralno družbo, kjer je ključnega pomena povezovanje vsebin z novim zelenim dogovorom EU. Končana je bila javna razprava omenjene strategije, v kateri so omenjeni tudi izzivi ustrezne obravnave podnebnih sprememb in prehoda v nizkoogljično družbo.

V letu 2021 so se izvajali naslednji drugi večsektorski ukrepi:

* v okviru sheme podpor za spodbujanje proizvodnje električne energije iz OVE in v SPTE z visokim izkoristkom je bil objavljen razpis v vrednosti 10 milijonov evrov. Na julijskem javnem pozivu je bilo potrjenih 41 projektov (od 48 prijavljenih) s skupno nazivno električno močjo 36,87 MW. Od tega so štiri projekte soproizvodnje z visokim izkoristkom skupne nazivne električne moči 24 MW pripravili promotorji, ki pa niso v roku predložili zavarovanja za izvedbo projektov. Na decembrskem javnem pozivu je bilo potrjenih 38 projektov (od 46 prijavljenih) s skupno nazivno močjo 13,57 MW. V novo podporno shemo je vstopilo 51 novih naprav s skupno močjo 14,03 MW, med katerimi je 12,23 MW proizvodnih naprav OVE. V shemo ni vstopila še nobena vetrna elektrarna. Leta 2021 so naprave, vključene v shemo, proizvedle 973,18 GWh električne energije ali 1,1 % več kot leto prej. Glede na leto prej se je za 2,6 % povečal tudi znesek izplačil v okviru sheme, in sicer na 128 milijonov evrov. Višje vrednosti izplačanih podpor v letih 2020 in 2021 so poleg nekoliko višje proizvodnje predvsem posledica nižje referenčne tržne cene električne energije v letu 2021, ki je posledično zvišala vrednost obratovalne podpore. Ob koncu leta 2021 je bilo v shemo vključenih 3.811 enot s skupno nazivno močjo 415,3 MW;
* s 14. členom Direktive 2012/27/EU o energetski učinkovitosti (UL št. 315 z dne 14. 11. 2012, str. 1) je državam članicam EU naložena obveznost izdelave celovite ocene možnosti za učinkovito ogrevanje in hlajenje. Pripravljena je bila Ocena potencialov učinkovitega ogrevanja in hlajenja, ki je jasno evidentirala ogromen potencial za povečanje učinkovitosti ogrevanja in hlajenja v Sloveniji. Na podlagi ocene je bil v okviru projekta LIFE IP CARE4CLIMATE (akcija C4.3) oblikovan osnutek Strategije ogrevanja in hlajenja do leta 2050, ki je bil tudi predstavljen strokovni javnosti;
* shema obveznega doseganja prihrankov končne energije za zavezance se je začela izvajati v skladu z ZURE. Iz sistema za doseganje prihrankov so zdaj izvzeti tisti dobavitelji trdnih goriv končnim odjemalcem, ki dobavijo letno manj kot 100 MWh energije, zavezanci pa morajo v tekočem koledarskem letu doseči prihranke v višini 0,8 % prodane energije v preteklem letu. ZURE v 78. členu določa tudi prehodno obdobje 2020–2025 za dobavitelje tekočih goriv za promet. Njihova obveznost se postopoma povečuje od 0,25 % do 0,70 % prodanega motornega bencina in dizelskega goriva v preteklem letu;
* sprejet je bil Pravilnik o metodah za določanje prihrankov energije (Uradni list RS, št. 67/15, 14/17, 158/20 – ZURE in 57/21), s katerim svoje prihranke izračunavajo tudi zavezanci v okviru sheme obveznega doseganja prihrankov končne energije;
* Eko sklad je odobril za 54,8 milijona evrov ugodnih kreditov, pri čemer je znesek podpisanih kreditnih pogodb znašal 39,3 milijona evrov. Večji je bil obseg kreditiranja okoljskih naložb občanov, saj je veliko občanov za izvedbo naložb v OVE in URE v stanovanjskih stavbah izkoristilo možnost hkratne pridobitve nepovratne finančne spodbude in ugodnega kredita. Skupno je bilo odobrenih 3.310 kreditov, od tega 28 za pravne osebe v skupni vrednosti 9,6 milijona evrov. Podpisanih kreditnih pogodb je bilo 2.475, od tega 18 s pravnimi osebami. Skoraj vsa sredstva podpisanih pogodb so bila namenjena financiranju naložb na področju varstva zraka in podnebja. Pri pravnih osebah so ukrepi URE predstavljali 58,5 %, ukrepi izrabe OVE pa 41,5 % vrednosti podpisanih pogodb. Pri občanih je bilo ukrepom URE namenjenih 35 % skupne vrednosti podpisanih kreditnih pogodb, ukrepom izrabe OVE pa 64 %. Skupni znesek porabljenih kreditov je znašal 37,5 milijona evrov, od česar je bilo 8 % sredstev namenjenih za izvajanje 36 naložb pravnih oseb, 4 % za izvajanje petih naložb občin, preostalih 88 % pa za kreditiranje 2.683 okoljskih naložb občanov. Končal se je javni poziv 65OB19, v okviru katerega je bila v letu 2021 višina razpisanih kreditnih sredstev povečana za skupno 33,5 milijona evrov, s čimer je vrednost razpisanih sredstev narasla na 63,5 milijona evrov. Konec leta 2021 je bil za to ciljno skupino objavljen nov javni poziv 67OB22. V letu 2020 je bil objavljen poziv 82FS-PO20 za nepovratne finančne spodbude za nove naložbe pravnim osebam v URE in rabo OVE, kjer se je v letu 2021 znesek povišal na 6 milijonov evrov. Poziv 82FS-PO20 je decembra nadomestil poziv 92FS-PO21.

V zadnjih dveh letih je bil prečiščen seznam naprav, upravičenih do spodbud na Eko skladu, kar pomeni tudi vgradnjo boljših naprav;

* objavljen je bil Odlok o spremembah Odloka o določitvi podobmočij zaradi upravljanja s kakovostjo zunanjega zraka, ki s 1. marcem 2022 ukinja odloke za Mestno občino Ljubljana, aglomeracijo Maribor, Mestno občino Murska Sobota ter območje Zasavja. Ohranja se odlok za Celje. Za ta območja ni več omejitev glede dodelitve spodbude za vgradnjo ogrevalne toplotne črpalke in kurilne naprave na lesno biomaso, kjer je določen prednostni način ogrevanja ter da se ne podeljujejo več spodbude za vgradnjo plinskih kondenzacijskih kotlov;
* Vlada RS je sprejela Operativni program ohranjanja kakovosti zunanjega zraka, ki vsebuje širok nabor ukrepov za izboljšanje kakovosti zraka. Ukrepi so razdeljeni na sklope ogrevanje stavb, promet, naloge na drugih področjih in podporne naloge.
* pripravljeno je bilo poročilo o prostorskem razvoju 2021, ki prikazuje stanje prostorskega razvoja za obdobje 2014–2020 ter vključuje tudi predloge in priporočila za nadaljnji razvoj države. Kazalca, ki zgolj posredno obravnavata tudi ti dve področji v poročilu, sta C4 krepitev prostorske identitete in več funkcionalnosti prostora, katerega glavna tematika je ekološka povezljivost in opredeljuje koridorje zelenega sistema regij v RPP, ter C3 kakovostno življenje na urbanih območjih in podeželju, katerega glavna tema je trajnostna mobilnost in zajema delež razvrednotenih območij in delež prebivalstva znotraj radija 1 km do postajališča JPP;
* sprejet je bil Zakon o urejanju prostora (Uradni list RS, št. 199/21). Med cilji urejanja prostora sta navedena tudi prilagajanje na podnebne spremembe in prehod v nizkoogljično družbo, ki temelji na krožnem gospodarstvu, zmanjšanju emisij TGP, URE in izrabi OVE. V okviru načela trajnostnega prostorskega razvoja se pri urejanju prostora upoštevajo pričakovani vplivi podnebnih sprememb in zagotavlja prilagajanje nanje. Prostorske ureditve se načrtujejo tako, da so odporne proti podnebnim spremembam, omogočajo blaženje podnebnih sprememb in zmanjševanje njihovih vplivov;
* sprejeta je bila Delegirana uredba Komisije (EU) 2021/340 o spremembi delegiranih uredb (EU) 2019/2013, (EU) 2019/2014, (EU) 2019/2015, (EU) 2019/2016, (EU) 2019/2017 in (EU) 2019/2018 glede zahtev za označevanje z energijskimi nalepkami za elektronske prikazovalnike, gospodinjske pralne in pralno-sušilne stroje, svetlobne vire, hladilne aparate, gospodinjske pomivalne stroje ter hladilne aparate z neposredno prodajno funkcijo (UL št. 68 z dne 26. 2. 2021, str. 62);
* Vlada RS je sprejela Uredbo o izvajanju Uredbe (EU) o označevanju pnevmatik glede na izkoristek goriva in druge parametre (Uradni list RS, št. 97/21), s katero so določeni pristojni organ in kazenske določbe za izvajanje omenjene uredbe (EU). Nadzor označevanja pnevmatik je leta 2021 začel izvajati Inšpektorat RS za infrastrukturo;
* evropska podatkovna zbirka izdelkov za energijsko označevanje EPREL *(European Product Database for Energy Labelling)* omogoča kupcem enostaven dostop do podrobnosti o energijski nalepki in drugih podatkov o posameznem izdelku prek QR-kode na energijski nalepki. V zbirko izdelkov so bili dodani hladilniki in zamrzovalniki, pomivalni stroji, pralni stroji in elektronski zasloni, pnevmatike, žarnice in svetilke. Objavljena je bila tudi prva različica smernic za uporabo podatkovne zbirke;
* Tržni inšpektorat RS je opravil administrativni nadzor energijskega označevanja hladilnikov pri prodaji v fizičnih trgovinah in po spletu. Opravljenih je bilo 44 inšpekcijskih nadzorov in pregledanih 57 produktov v fizičnih trgovinah ter na daljavo preverjeno stanje na 23 spletnih straneh. Preverjala se je tudi vsebina vpisa podatkov za posamezni proizvod v podatkovno zbirko EPREL in pravilnost QR-kode na energijski nalepki. Ob pregledu so nadzorniki, med drugim, odkrili tudi pet produktov brez energijske nalepke in eno neustrezno nalepko. Skupno so izrekli kar 52 opozoril. Tržni inšpektorat RS ugotavlja, da je neskladnost pri energijskem označevanju pri prodaji po spletu še vedno visoka, saj nepravilnosti niso bile ugotovljene samo pri tretjini spletnih trgovin. Za proizvajalce in uvoznike je bila nova obveznost prikazovanje prevrednotene energijske nalepke. Inšpektorat RS za infrastrukturo pri preverjanju okoljsko primerne zasnove hladilnih naprav ni odkril neskladnosti.

## 4.10 Izobraževanje, usposabljanje, informiranje, ozaveščanje[[18]](#footnote-18)

Na področju blaženja podnebnih sprememb so se v letu 2020 izvajale številne dejavnosti izobraževanja, usposabljanja, informiranja in ozaveščanja:

* pod vodstvom MOP se je nadaljevalo izvajanje projekta LIFE IP CARE4CLIMATE, ki z ozaveščanjem, izobraževanjem in usposabljanjem spodbuja izvajanje ukrepov za zmanjšanje emisij toplogrednih plinov – v letu 2020 je bila narejena komunikacijska strategija, izvedena kampanja na družbenih omrežjih (Instagram, Facebook), dve kampanji na temo odpadne hrane, radijska kampanja na temo odpadne hrane, trajnostna gradnja, energetska učinkovitost (oglasi so se predvajali 235-krat); vzpostavila se je spletna stran samo1planet, ki je namenjena širši javnosti;

v okviru projekta so bili zbrani podatki in opravljena analiza vseh obstoječih usposabljanj in drugih podobnih dejavnosti, izbranih je bilo 40 predmetov s temami in vsebinami za prihodnje, vzpostavljena je bila dejavna komunikacija s podobnimi programi na mednarodni ravni, potekala so usposabljanja za lokalne skupnosti; začelo se je dejavno sodelovanje s Centrom RS za poklicno izobraževanje za izdelavo devetih modelov umeščanja ključnih kompetenc za trajnostni razvoj v izbrana strokovna področja na 6. ravni zahtevnosti ter izvajanje dejavnosti znotraj Celovitega strateškega projekta razogljičenja Slovenije prek prehoda na krožno gospodarstvo, ki zajema tudi usposabljanje in učenje;

* Umanotera je v okviru projekta pripravila peto nacionalno konferenco o trajnostnem upravljanju virov v skupnosti Kako lokalne skupnosti merijo in učinkovito zmanjšujejo svoje izpuste TGP, izvedli so usposabljanje za koordinatorje skupnostnih projektov, ki bodo prispevali k blaženju podnebnih sprememb, postavili razstavo Na vroči strani Alp, objavili in posodobili dokumenta Fizikalno ozadje podnebnih sprememb in njihove posledice za Slovenijo ter Politično-zakonodajno ozadje blaženja podnebnih sprememb, promovirali 10 dobrih podnebnih praks, pripravili tri kratke filme promocije dobrih praks, izvedli kampanjo Leto brez leta, ki je ozaveščala o vplivu letenja na podnebje; Focus je v projektu deloval na področju ozaveščanja, spodbujanja dobrih praks, podpore lokalnim skupnostim pri prehodu v nizkoogljično družbo (NOD), krepitve zmogljivosti javne uprave, nadaljevali so izvajanje projekta LIFE UNIFY, katerega cilj je prispevati k pravočasnemu in učinkovitemu prehodu v nizkoogljično družbo in gospodarstvo;
* Laboratorij za ogrevalno, sanitarno in solarno tehniko ter klimatizacijo Fakultete za strojništvo Univerze v Ljubljani je na področju stavb izvedel tri usposabljanja za redne preglede klimatskih sistemov;
* GI ZRMK in Zbornica za arhitekturo in prostor Slovenije večkrat letno izvaja usposabljanja za izdelovalce energetskih izkaznic (izdanih je bilo več kot 399 licenc neodvisnim strokovnjakom, izdelovalcem energetskih izkaznic);
* Eko sklad je organiziral usposabljanja v okviru mreže ENSVET – v letu 2020 je bilo izvedenih 9.283 dejavnosti (nasveti, članki, predavanja); konec leta 2019 je bilo razpisanih 800.000 evrov sredstev iz Sklada za podnebne spremembe, ki so predvidena za štiriletno delovanje dveh vsebinskih mrež – izbrana sta bila Plan B za Slovenijo – mreža nevladnih organizacij za trajnostni razvoj za področje varstva okolja prijaviteljice Ustanove Umanotera – slovenska fundacija za trajnostni razvoj in Mreže za prostor za področje urejanje prostora prijavitelja Inštituta za politike prostora; za promocijo Eko sklada so bile sklenjene pogodbe za projekte 21. dnevi energetikov, okoljsko srečanje 2020, raziskava REUS JSS 2020 in vodni dnevi 2020;
* Zveza društev energetikov Slovenije je izvajala usposabljanja za upravljavce energetskih naprav in URE;
* IJS-CEU je izvedel izobraževanje za naziv evropski energetski menedžer – EUREM;
* izvedena so bila usposabljanja inženirjev in arhitektov za področje trajnostne gradnje, energetske učinkovitosti, zelenega javnega naročanja – Inženirska zbornica Slovenije, Zbornica za arhitekturo in prostor ter Slovensko združenje za trajnostno gradnjo;
* Slovensko združenje za trajnostno gradnjo – Green Building Council Slovenia je dobilo izplačilo za izobraževanje izvajalcev za kakovostnejšo izvedbo energijskih ovojev stavb, zmanjšanje reklamacij in izboljšanje učinka prihranka energije za ogrevanje, zmanjšanje onesnaževanja ter učinkovitejša poraba subvencij;
* Borzen je prek portala Trajnostna energija dajal informacije s področja URE in OVE;
* nadaljeval se je projekt LIFE Podnebna pot 2050;
* k ozaveščanju in informiranju so pomembno prispevali Stalni posvetovalni odbor za podnebno politiko pri predsedniku Republike Slovenije, Mladi za podnebno pravičnost, Cipra, Greenpeace, Pravno-informacijski center, Inštitut za politike prostora, Sloga in drugi;
* nadaljeval se je projekt Clear 2.0 Zveze potrošnikov Slovenije s partnerji, ki spodbuja prehod v NOD, ozavešča potrošnike o pomenu rabe lokalnih obnovljivih virov v gospodinjstvih in prednostih nizkoogljičnih tehnologij ter usmerja pri nakupu in uporabi naprav za ogrevanje in hlajenje v gospodinjstvih;
* društvo za energetsko pismenost EN-LITE je nadaljevalo dejavnosti na področju iENERGIJE;
* sprejeta je bila Resolucija o Nacionalnem programu varstva okolja za obdobje 2020–2030, ki vsebuje tudi smernice in ukrepe na področju izobraževanja;
* v programu Ekošola se je nadaljeval tematski sklop Podnebne spremembe;
* Združenje izobraževalnih in svetovalnih središč Slovenije je za starejše izvedlo teden izobraževanja za trajnostni razvoj, podnebne spremembe.

Dejavnosti na področju izobraževanja, usposabljanja, informiranja in ozaveščanja v letu 2021 so bile:

* v sklopu projekta LIFE IP CARE4CLIMATE so se izvajale dejavnosti o promociji in informiranju prek radijskih in televizijskih oglasov, tiskanja in digitalnega oglaševanja, gostovanja v oddajah, prek socialnih omrežij, in sicer Nehajmo se igrati s planetom, Dan Zemlje, Dan podnebnih sprememb, Misija 0, Moja dejanja. Projekt je sistematično spremljal izobraževanja in usposabljanja za prehod v nizkoogljično družbo. V ciljni skupini člani interesnih skupin se je usposabljanj in izobraževanj med drugim udeležilo 31 študentov in 1.902 strokovnjakov – 763 posameznikov za krepitev zmogljivosti javnih naročnikov za zeleno javno naročanje, 82 udeležencev je bilo na usposabljanju na temo kazalcev trajnostne gradnje;
* naprej je deloval portal Trajnostna energija, MzI je vzpostavil Portal energetika ter nadaljeval projekt Teden mobilnosti, pri katerem je sodelovalo 84 občin. Dejavna je bila tudi spletna platforma za trajnostno mobilnost;
* končal se je projekt LIFE Podnebna pot 2050, ki je pripomogel k informiranju in ozaveščanju o podnebnih spremembah;
* naprej je deloval Stalni posvetovalni odbor za podnebno politiko pri predsedniku Republike Slovenije, ki tudi informira in ozavešča o problematiki podnebnih sprememb;
* Umanotera je končala usposabljanje za koordinatorje skupnostnih projektov. Izvajati so začeli projekt Podnebni meni – spodbujanje nizkoogljične pridelave in potrošnje hrane;
* Focus je nadaljeval izvajanje projekta LIFE UNIFY. Izvajali so projekt ClimACT, ki je prednostno namenjen mobilizaciji in aktiviranju mladih za ukrepanje na področju podnebnih sprememb in družbene pravičnosti ter izobraževanju, ozaveščanju o povezavi med podnebnimi spremembami in razvojem. Partnerja projekta sta še Umanotera in PIC;
* Eko sklad je informiral in ozaveščal občane prek mreže energetskih svetovalcev ENSVET, ki so zabeležili 8.064 dejavnosti (nasveti s pisnim poročilom, članki, e-nasveti, predavanja …). Prek programa Ekošola so energetski svetovalci v šolah in vrtcih predavali o URE in OVE. Svetovalci so se udeležili tudi raznih izobraževanj ter opravili preizkus znanja iz vsebine Celovita energijska prenova večstanovanjskih stavb, ki ga je izvedel Gradbeni inštitut ZRMK. Nadaljevali so promocijo na lokalni in nacionalni ravni prek člankov, oddaj, predavanj (časnik Finance, Eko dežela, Štajerski tednik), spletne strani Moja občina Ministrstva za delo, družino, socialne zadeve in enake možnosti RS;
* končalo se je šest projektov, izbranih v okviru javnega razpisa NVO-SJI18 za sofinanciranje nevladnih organizacij:
* Društvo DOVES – FEE Slovenia, Društvo za okoljsko vzgojo Evrope v Sloveniji: Ozaveščanje, izobraževanje in uvajanje merjenja odtisa CO2 v ekošole kot prispevek k blaženju in prilagajanju podnebnim spremembam,
* Alpe Adria Green, mednarodno društvo za varstvo okolja in narave: Dimenzioniranje e-pogonov za poklicne šole – invalidski vozički,
* Kulturno društvo Prostorož: Zelena streha kot orodje za izboljšanje kakovosti bivanja v urbanih središčih,
* Pravno-informacijski center nevladnih organizacij: Zagovorniki okolja – za podnebje,
* Mariborska kolesarska mreža: Spremembe potovalnih navad kot del rešitve v boju proti podnebnim spremembam in onesnaženju zraka,
* Slovensko združenje za trajnostno gradnjo ‒ Green Building Council Slovenia: Izobraževanje izvajalcev za kakovostnejšo izvedbo energijskih ovojev stavb, zmanjšanje reklamacij in izboljšanje učinka prihranka energije za ogrevanje, zmanjšanja onesnaževanja ter učinkovitejšo porabo subvencij;
* v letu 2020 in 2021 so bila izvedena tri usposabljanja za redne preglede klimatskih sistemov, ki jih je izvedel Laboratorij za ogrevalno, sanitarno in solarno tehniko ter klimatizacijo Fakultete za strojništvo Univerze v Ljubljani;
* izdana je bila 401 licenca neodvisnim strokovnjakom, izdelovalcem energetskih izkaznic, za izvajalca usposabljanja za izdelovalce energetskih izkaznic sta bila izbrana Gradbeni inštitut ZRMK in Zbornica za arhitekturo in prostor Slovenije;
* po Pravilniku o strokovnem usposabljanju in preizkusu znanja za upravljavce energetskih naprav (Uradni list RS, št. 92/15) usposabljanja na področju stavb izvaja Zveza društev energetikov Slovenije;
* izobraževanja za pridobitev naziva evropski energetski menedžer – EUREM, ki ga izvaja IJS-CEU, se je udeležilo 18 slušateljev;
* nadaljevala so se usposabljanja inženirjev in arhitektov za področje trajnostne gradnje, energetske učinkovitosti, zelenega javnega naročanja v okviru Inženirske zbornice Slovenije, Zbornice za arhitekturo in prostor ter Slovenskega združenja za trajnostno gradnjo;
* sprejet je bil nov Pravilnik o strokovnem usposabljanju za inštalaterje naprav na OVE, ki določa način in vsebino strokovnega usposabljanja. Pravilnik zajema kotle na lesno biomaso, toplotne črpalke, prenosnike plitvih geotermalnih sistemov, sončnih kolektorjev, proizvodnih naprav na sončno energijo;
* ponovno je bil izveden teden izobraževanja za trajnostni razvoj pod okriljem Združenja izobraževalnih in svetovalnih središč Slovenije;
* potekalo je sodelovanje v mreži Climate KIC – *Innovation for climate action*, ki vključuje tudi izobraževanje. Koordinator huba je postal E-Zavod;
* Evropska komisija je izvajala pobudo evropski podnebni pakt.

# 5 Financiranje izvajanja ukrepov

V letih 2020 in 2021 je bilo za ukrepe URE in OVE za vsako leto posebej izplačanih približno 80 milijonov evrov spodbud za sektorje gospodinjstvo, javni sektor, gospodarstvo, industrija in promet. Zajeti so ukrepi v stavbah, kot so gradnja nizkoenergijskih stavb, energetske prenove stavb, zamenjava kurilnih naprav, vgradnja sprejemnikov sončne energije ipd., in ukrepi v prometu, kar med drugim vključuje nakup novih električnih vozil in postavitev polnilnih postaj.

V letu 2020 je bilo za tono manj emisije CO2 treba izplačati približno 1.000 evrov nepovratne spodbude, v letu 2021 pa približno 1.150 evrov nepovratne spodbude.


V letu 2020 so izplačana finančna sredstva spodbudila za 348 milijonov evrov investicij, kar je prispevalo k zmanjšanju emisije CO2 za 67 kt na leto. V letu 2021 so izplačana finančna sredstva spodbudila za 369 milijonov evrov investicij, kar je prispevalo k zmanjšanju emisije CO2 za 62 kt na leto.

**Preglednica 4: Viri sredstev in njihovi učinki**


|  |  |  |  |
| --- | --- | --- | --- |
|  | **Prispevek za energetsko učinkovitost** | **Sklad za podnebne spremembe** | **Kohezijski sklad** |
| **2020** |  |  |  |
| **Izplačane spodbude** | 44 mio EUR | 18 mio EUR | 18 mio EUR |
| **Spodbujene investicije** | 242 mio EUR | 52 mio EUR | 54 mio EUR |
| **Zmanjšanje emisije CO2** | 34 kt CO2/leto | 28 kt CO2/leto | 5 kt CO2/leto |
| **2021** |  |  |  |
| **Izplačane spodbude** | 44 mio EUR | 19 mio EUR | 16 mio EUR |
| **Spodbujene investicije** | 271 mio EUR | 54 mio EUR | 44 mio EUR |
| **Zmanjšanje emisije CO2** | 32 kt CO2/leto | 27 kt CO2/leto | 3 kt CO2/leto |

Slika 14: Izplačane nepovratne spodbude za ukrepe zmanjševanja emisij TGP po sektorjih (Vir: IJS-CEU) 


**Slika 14: Izplačane nepovratne spodbude za ukrepe zmanjševanja emisij TGP po sektorjih (Vir: IJS-CEU)**



**Slika 15: Finančna sredstva za ukrepe zmanjševanja emisij TGP v obdobju 2014–2021 po virih sredstev (Vir: IJS-CEU)[[19]](#footnote-19)**



**Slika 16: Investicije in nepovratne finančne spodbude za ukrepe zmanjševanja emisij TGP ter učinki na zmanjšanje emisij TGP v gospodinjstvih, javnem sektorju, gospodarstvu in prometu (Vir: IJS-CEU)**

# 6 Priporočila po sektorjih

Smiselna je vzpostavitev celovitega sistema za spremljanje izvajanja NEPN, ki bo v obdobju do leta 2030 povezal vse naloge spremljanja izvajanja in načrtovanja. Vzpostavitev sistema naj vključuje vse vidike spremljanja od porazdelitve odgovornosti do opredelitve kazalnikov, s katerimi se bo spremljalo izvajanje ukrepov.

Obsežen nabor kazalnikov za spremljanje napredka na področju doseganja ciljev emisij TGP je priporočen znotraj Resolucije o Dolgoročni podnebni strategiji Slovenije do leta 2050, ki temelji na odločitvah Strategije razvoja Slovenije 2030, Celovitem nacionalnem energetsko podnebnem načrtu, Resoluciji o nacionalnem programu razvoja prometa v Republiki Sloveniji za obdobje do leta 2030, Resoluciji o Nacionalnem programu varstva okolja za obdobje 2020–2030 in drugih sektorskih dokumentih.

## 6.1 Zelena gospodarska rast

Neizbežno je preoblikovanje gospodarstva, ki deluje po načelih krožnega gospodarstva in kjer so osrednjega pomena tudi zelene javne finance[[20]](#footnote-20), trajnostne investicije in digitalizacija. Oblikovati je treba nizkoogljično krožno, vsevključujoče gospodarstvo, ki temelji na trajnostnih potrošniških vzorcih.

Pomembna je usmerjevalna vloga okoljske dajatve za onesnaževanje zraka z emisijo ogljikovega dioksida, ki obravnava zmanjševanje podnebnih in s tem povezanih finančnih tveganj in škod v prihodnje. Neustrezen odziv in oblikovanje te dajatve v trenutnih razmerah lahko povzroči povečanje rabe energentov, ki imajo večji negativni vpliv na okolje in povzročajo več emisij TGP, na gospodarstvo pa imajo le kratkoročne učinke. Za zmanjšanje spodbud, ki so v nasprotju s ciljem zmanjševanja emisij TGP, je treba zastaviti ciljno naravnan načrt za celoten proces postopnega zmanjševanja tovrstnih spodbud.

Nadaljevati je treba pripravo pilotno-demonstracijskih projektov in izvajanje spodbud podjetjem za pripravo ali neposreden prehod v NOD z izrazitejšo usmeritvijo v tehnologije, ki bodo prispevale k prehodu v NOD in s tem podprle podnebno-energetske zaveze, ki jih je Slovenija sprejela. Področje prehoda v podnebno nevtralno družbo mora postati eno od prednostnih področij pri financiranju raziskovalno-razvojnih programov in projektov, ki jih pripravljata Ministrstvo za izobraževanje, znanost in šport RS ter ARRS. Merila izbire morajo upoštevati večjo težo teh področij pri ocenjevanju, za kar je treba pripraviti natančnejša pojasnila ocenjevalcem. Povečati je treba število inovativnih projektov, ki bodo v fazi razvoja razviti do stopnje, ko bodo primerni za demonstracijski ali pilotni projekt.

Pri oblikovanju in spremljanju spodbud za prehod v NOD bi bilo treba postaviti konkretne cilje v zvezi s prehodom v nizkoogljično gospodarstvo, za kar je treba izboljšati pripravo in vključevanje primernih meril in meril za razpise. Cilji lahko med drugim vključujejo delež sredstev, usmerjenih v zelene tehnologije, razvoj materialov, ki bodo nadomeščali ogljično bolj potratne materiale, razvoj proizvodnje novih OVE in s tem povezana konkretna znižanja emisij na enoto goriva.

Pri lesarstvu je treba pripraviti več ciljno usmerjenih pobud, vendar bi bilo to smiselno izvajati v okviru drugih razvojnih in trajnostnih zavez in virov financiranja, ne da bi s tem zmanjševali sredstva, namenjena drugim malim in srednje velikim podjetjem.

V razpisih se dosledno ločuje med vzhodno in zahodno regijo, kjer prevladuje vzhodna regija, zato podjetja na razpisih niso obravnavana enakopravno. V prihodnjih programskih dokumentih in razpisih mora odločitev o usmerjanju sredstev za prehod v NOD temeljiti na analizi potreb.

Treba je zagotoviti usklajenost ravnanja na področju prehoda v NOD na področju ministrstev, programskih dokumentov, sprejetega nacionalnega energetskega podnebnega načrta.

## 6.2 Promet

V skladu z NEPN naj se čim prej pripravijo usmeritve, smernice in spodbude za pripravo regionalnih CPS. Tako za pripravo kot tudi izvajanje ukrepov občinskih in regionalnih CPS je treba zagotoviti redna, stabilna in predvidljiva finančna sredstva.

Priporoča se tudi ponovna vzpostavitev finančnih spodbud za delodajalce za namen izdelave in izvedbe mobilnostnih načrtov.

Nadaljuje naj se intenzivno in ciljno spodbujanje ter informiranje splošne in strokovne javnosti tako na lokalni kot državni ravni. V izobraževalni sistem bi bilo treba vključiti sistematično obravnavo trajnostne mobilnosti.

Smiselna je vzpostavitev stalnega zbiranja podatkov o dejansko prepeljanih potnikih ter sistema rednega in objektivnega spremljanja kakovosti storitev in v ospredje delovanja postaviti skrb za uporabnika.

Zaostajamo pri ureditvi ljubljanskega železniškega vozlišča in nadgradnjah enotirnih regionalnih prog. Obenem je nujno povečati frekvence voženj, ustrezno kapaciteto vozil, uskladiti vozne rede in drugo. Treba je nadaljevati prenove in gradnjo kolesarske infrastrukture in infrastrukture za pešce ter podporno infrastrukturo, ki med drugim vključuje varovana in pokrita kolesarska parkirišča, integracijo z železniškim prometom, sistemi izposoje koles, opremljenost lokacij delovnih mest s prhami in garderobami.

Zagotoviti je treba intenzivnejša vlaganja v razvoj železniškega omrežja s ciljem večje uporabe železniškega prometa za potniški in tovorni promet ter določiti nov koncept financiranja trajnostne prometne infrastrukture za zagotavljanje potrebnih javnih finančnih sredstev za pospešeno načrtovanje, umeščanje in gradnjo sodobne železniške in druge trajnostne prometne infrastrukture. Treba je nameniti več sredstev za gradnjo sklenjenih kolesarskih povezav (hitre kolesarske ceste med večjimi središči) prek DRSI in ponovno uvesti razpis za gradnjo kolesarskih povezav v občinah prek Eko sklada.

Pri povračilu za prevoz na delo spodbude, vezane na oddaljenost od delovnega mesta, spodbujajo razpršeno poselitev in imajo pretežno negativne okoljske in prometne učinke, zato je smiselno uvesti spodbude, vezane na strošek JPP, ki ne izvzemajo tudi nagrajevanja hoje in kolesarjenja.

Novi Zakon o davku na motorna vozila ni dovolj stimulativen za izbiro čistejših in električnih vozil in zato potrebuje večjo progresivnost lestvice za stopnje obdavčitve glede na emisije CO2. Smiselna bi bila tudi višja spodbuda za nakup novega električna vozila, če bi lastniki stara vozila z motorjem z notranjim zgorevanjem odjavili iz prometa.

Treba je vzpostaviti spodbude za proizvodnjo naprednih tekočih in plinastih biogoriv iz biomase ter sintetičnih biogoriv. Posebno pozornost je treba nameniti čimprejšnji zamenjavi netrajnostnih biogoriv.

Čim hitreje je treba začeti izvajanje ukrepov ustanovitve upravljavca sistema javnega potniškega prometa, prilagoditve voznih redov in vzpostavitve informacijskih platform, zagotoviti čimprejšnjo vključitev vseh ponudnikov mestnega potniškega prometa v sistem enotne vozovnice, vključno z Ljubljanskim potniškim prometom, izvedena mora biti nadaljnja integracija voznih redov avtobusnega, železniškega, mestnih in šolskih prevozov. Za izvajanje je potrebno zadostno število usposobljenih kadrov za vzpostavitev, vodenje, vzdrževanje in razvoj integriranega javnega potniškega prometa.

Pripraviti je treba državno strategijo javnega potniškega prometa, poenostaviti postopke umeščanja kolesarskih povezav v prostor, bolje upravljati promet in izkoriščenost cest z uporabo elektronskega cestninjenja tovornih vozil tudi kot orodja za upravljanje prometa, preučiti in postopno vzpostaviti zaračunavanje zunanjih stroškov za tovorni promet ter aktivneje začeti izvajati prepoved vstopa v mestna območja za tovorna motorna vozila, ki ne ustrezajo okoljskim standardom za nova vozila. Potrebna je boljša integracija prostorskega in celostnega prometnega načrtovanja.

Optimizirati je treba mestni tovorni promet, opredeliti okoljske cone, kjer se dostava izvaja z alternativnimi oblikami prometa, spodbujati nakup električnih vozil za mestni javni in tovorni promet, določiti časovne in prostorske omejitve dostav, vzpostaviti konsolidacijske centre, informacijske platforme, kombinirati prevoz tovora, spodbujati večjo učinkovitost tovornega prometa prek vzpostavitve podpornih mehanizmov (povezovanja ponudnikov, IKT rešitev …) in intermodalne prevozne verige, okrepiti nadzor cestnega tovornega prometa, razvijati logistične koncepte za tovarniški in gradbiščni promet ter infrastrukturne projekte za zeleno logistiko pri železniški, letališki infrastrukturi in na logističnih območjih ter ozaveščati. K skrajšanju potovalnih časov bi pripomoglo tudi uvajanje rumenih pasov za vozila JPP v mestnem in medkrajevnem prometu.

## 6.3 Kmetijstvo

Smiselno je nadaljevati ukrepe za zmanjševanje izpustov didušikovega oksida, saj so se izkazali za ustrezne. Zahteva gnojenje z organskimi gnojili z nizkimi izpusti v zrak na trajnem travinju se izvaja v premajhnem obsegu, saj kmete zaradi izvajanja drugih zahtev odvrača od vključevanja v to zadevo. Kmetije namreč lahko zahtevo izberejo le na travnikih, na katerih se odločijo za puščanje nepokošenega pasu, kar pa je v praksi 5−10 % njihove površine, ali če se odločijo opustiti siliranje krme.

Zmanjševanju emisij metana namenjamo bistveno manj pozornosti kot zmanjševanju emisij didušikovega oksida in je treba ambicioznost na področju zmanjševanja emisij metana iz prebavil rejnih živali povečati. Na področju ustreznejšega krmljenja rejnih živali so potrebne dodatne spodbude. Prav tako so le-te potrebne za namene širjenja bioplinskih naprav, ki znatno zmanjšajo emisije TGP pri obdelavi živinskih gnojil ter hkrati prispevajo k višjemu deležu OVE.

Smiselno bi bilo okrepiti dejavnosti javne svetovalne službe pri namenih zmanjševanja emisij TGP ter več pozornosti nameniti krepitvi verig preskrbe z lokalno hrano rastlinskega izvora, ki bodo na območjih z ugodnimi razmerami za kmetovanje omogočile postopno preusmeritev govedoreje v rastlinsko pridelavo z visoko dodano vrednostjo.

## 6.4 Široka raba – stavbe

Bistvenega pomena je, da se nadaljuje izvajanje načrtovanih instrumentov, njihovo izvajanje nadgradi v skladu z nacionalnim energetskim podnebnim načrtom in dolgoročno strategijo energetske prenove stavb do leta 2050 ter temu ustrezno zagotovijo potrebni kadrovski in finančni viri, še posebej pa je treba zagotoviti stalnost in povečan obseg potrebnih nepovratnih sredstev. Za projekte energetske prenove stavb ožjega javnega sektorja je treba zagotoviti sistemski finančni vir z zagotovitvijo različnih finančnih virov, smotrno pa bi bilo tudi zagotoviti ustrezno podporo na strani ponudnikov storitev energetskega pogodbeništva (v nadaljnjem besedilu: EPC). Ob tem je treba ustrezno spremljati učinke izvedenih ukrepov. Za celovitejše, učinkovitejše in cenejše energetske rešitve bi bilo smiselno EPC razširiti tudi na širši del storitvenega in tudi stanovanjskega sektorja.

Za predvidljivejšo dinamiko izvajanja naložb bi objava urnikov razpisov vsaj za dvoletna obdobja investitorjem omogočila, da lahko pravočasno pripravijo projekte.

Da bi uresničili cilj prenove 3 % skupne tlorisne površine stavb v lasti in rabi osrednje vlade vsako leto, je treba pripraviti program energetske učinkovitosti za javni sektor ter ga čim hitreje začeti izvajati. Energetsko prenovo javnih stavb je treba okrepiti, pri čemer je smiselno nadgraditi obseg del projektne pisarne z nalogami sistemskega pospeševalca projektov energetske prenove javnih stavb in skrbnika programa kakovosti. Pospeševalec projektov EPC ima lahko ključno vlogo pri posredništvu in povezovanju ter vključevanju tudi drugih stavb v projekt EPC. Vlogo tovrstnega pospeševalca bi lahko prevzele občine. Kmetijska gospodarstva so specifična skupina, ki na področju zmanjševanja rabe energije in emisij TGP še ni bila ustrezno obravnavana, zato jim je treba zagotoviti dostop do sredstev za energetsko prenovo ter izvajanje drugih ukrepov URE in izrabe OVE.

Z vzpostavitvijo sheme za naknadno izvedbo optimizacije za že izvedene projekte energetske prenove in nove naložbene projekte, ki bi se umestila v program energetske učinkovitosti za javni sektor, se lahko spodbudi izvajanje ukrepov optimizacije delovanja energetskih sistemov (Re-Co).

Za doseganje ciljev do leta 2030 bo treba sedanji obseg zahtevnejših energetskih prenov stanovanjskih stavb povečati za trikrat. Ovire za učinkovitejšo prenovo so razpršena lastništva, demografska struktura lastnikov, energetska revščina, deljenje spodbud med lastnike in najemnike, nemotiviranost lastnikov in vse večja potreba po temeljnih prenovah stavb. Težavo lahko reši vzpostavitev projektne pisarne, katere delo bo usmerjeno v pripravo projektov energetskih prenov stanovanjskih stavb ter delovanje po načelu vse na enem mestu in kot platforma med naložbeniki oziroma lastniki, upravniki, izvajalci prenov, Eko skladom, dobavitelji energije, podjetji za energetske storitve. Za okrepitev energetske prenove teh stavb bo treba razviti nove finančne instrumente in nove modele financiranja. Problem razpršenega lastništva se da omiliti z dobro participativno strategijo vključevanja deležnikov v projekt EPC prek posrednikov (pospeševalcev projektov EPC), ki bi vodili informativne delavnice; in z modelom večfaznega vključevanja različnih deležnikov v posamičen projekt EPC. Na ta način bi se energetska prenova vzpostavila tako, da bi tehnično omogočala sorazmerno preprosto priključitev novih bližnjih deležnikov v prenovljeni energetski sistem tudi v poznejši fazi. Energetsko revnim je treba zagotoviti stalen dostop do sredstev, s katerimi lahko zmanjšajo rabo energije in s tem stroške energije ter tako izboljšajo tudi svoje bivanjske razmere.

Doseganje večjih učinkov programov Eko sklada za gospodinjstva zahteva tako pripravo finančnega načrta spodbujanja ukrepov v gospodinjstvih, vključno z določitvijo virov financiranja, spodbujevalnih mehanizmov in ukrepov za odstranjevanje ključnih ovir ter organizacijo spodbujanja in zagotavljanjem pomoči po načelu vse na enem mestu, kot tudi povečanje finančnega vzvoda in razpoložljivih finančnih sredstev za celovite energetske prenove in prenove v skoraj ničenergijskih stavbah. Ciljno usmerjanje prenov in doseganje ciljev v letu 2030 bi omogočil ločen poziv za delne in celovite energetske prenove, pri čemer se za slednje in prenove v skoraj ničenergijskih stavbah nameni vsaj 70 % predvidenih sredstev za ukrepe URE in izrabe OVE v gospodinjstvih. Eko sklad naj analizira možnosti za te ukrepe, dosegljive s spodbujevalnimi mehanizmi, ter sodeluje z MzI in drugimi institucijami pri oblikovanju novih finančnih instrumentov za stanovanjski sektor.

## 6.5 Industrija neETS

Okrepiti je treba izvajanje instrumentov za spodbujanje URE, uvajanje OVE in izrabo odvečne toplote v industriji, saj so odzivi industrije na povratne spodbude sorazmerno slabi. Zagotoviti je treba ustrezne podatke za spremljanje in vrednotenje učinkov nepovratnih in povratnih spodbud v industriji, in sicer skupno ter ločeno za industrijo neETS, vzpostaviti ustrezno podporno okolje za razvoj celovitih storitev upravljanja energije v malih in srednje velikih podjetjih, ustrezno podporno okolje za razvoj poslovnih modelov energetskega pogodbeništva in ob pripravi dokumentov za novo obdobje kohezijske politike in akcijski načrt za krožno gospodarstvo načrtovati ter upoštevati področje financiranja URE in izrabe OVE v industriji tako za energetsko intenzivna podjetja kot tudi za mala in srednje velika podjetja. Financiranje ukrepov v podjetjih iz vzhodne in zahodne regije bi moralo omogočiti enake možnosti.

## 6.6 Energetika neETS

Sistemi daljinskega ogrevanja prispevajo k hitrejšemu zmanjševanju emisij TGP in uvajanju OVE na območjih z gostejšo poselitvijo ter pomembno prispevajo k izboljšanju kakovosti zraka. Toda pospešiti je treba njihov razvoj v smeri izkoriščanja odvečne toplote, uvajanja OVE, hranilnikov energije ter povezovanja z drugimi sektorji, kot je proizvodnja elektrike. Pospešiti je treba oblikovanje in izvajanje instrumentov za spodbujanje razvoja sistemov daljinskega ogrevanja in hlajenja za doseganje vsaj 1 % letnega povečanja deleža OVE in odvečne toplote.

Več kot 84 % vse toplote v sistemih daljinskega ogrevanja je proizvedene v soproizvodnji toplote in električne energije (v nadaljnjem besedilu: SPTE), pri čemer delež toplote iz OVE dosega le slabih 13 %. Prenoviti je treba podporno shemo, da bo prednostno zagotavljala podporo SPTE na OVE.

Za nepovratne investicijske finančne spodbude za gradnjo sistemov DO na OVE je treba zagotoviti dolgoročno in stabilno spodbujanje, omogočiti učinkovito koriščenje razpisanih finančnih spodbud za vse vrste naložb, ki izboljšujejo energetsko učinkovitost DO, povečujejo delež OVE in/ali prispevajo k zmanjšanju ogljičnega odtisa, ter ciljno usmeriti finančne spodbude za izkoriščanje odvečne toplote v sistemih DO.

Nadgraditi je treba načrtovanje energetike na lokalni ravni, prenoviti zakonodajni okvir za pripravo lokalnih energetskih podnebnih konceptov, ki morajo vključevati razvojne programe sistemov daljinskega ogrevanja in hlajenja, opredelitev njihovega (so)financiranja ter določitev prednostne uporabe energentov za ogrevanje in hlajenje ter na nacionalni ravni zagotoviti centralizirano strokovno podporo lokalnim skupnostim za načrtovanje ogrevanja in hlajenja, vključno s potrebnimi orodji, kot so na primer toplotna karta ter usposabljanja ključnih deležnikov.

## 6.7 LULUCF – raba zemljišč, sprememba rabe zemljišč in gozdarstvo

Nadgraditi je treba inventurni sistem za gozdni in negozdni prostor in obstoječe ukrepe za ureditev ključnih nerešenih vprašanj v sektorju LULUCF oziroma AFOLU. V postopku sprejemanja gozdnogospodarskih načrtov GGO z veljavnostjo 2021‒2030 je treba preveriti ustreznost ciljev. V strateške načrte in programe Slovenije je treba vključiti dodatne ukrepe, ki bodo prispevali k zmanjšanju emisij TGP in krepitvi ponorov na področju rabe kmetijskih zemljišč, gozdarstva in predelave lesa, ter oblikovati in sprejeti nacionalni akcijski načrt prilagajanja za področje LULUCF.

Zagotoviti je treba stalnost financiranja za državne spodbude za lastnike gozdov za nego in varstvo gozdov ter stalnost izobraževanja in delavnic o trajnostnem gospodarjenju z gozdovi za lastnike gozdov.

## 6.8 Večsektorski ukrepi

Čim hitreje je treba začeti izvajanje večsektorskih instrumentov za zmanjševanje emisij TGP ter povečevanje energetske učinkovitosti in rabe OVE v vseh sektorjih v skladu z nacionalnim energetskim podnebnim načrtom. Obstoječo shemo podpor za spodbujanje proizvodnje električne energije iz OVE in v SPTE z visokim izkoristkom je treba nadgraditi v skladu s smernicami iz NEPN ter okrepiti promocijo razpisov. Pripraviti je treba poglobljeno analizo ovir in zagotoviti, da so oprostitve plačila prispevka OVE in SPTE zgolj začasne. Izboljševati je treba izvedljivost prijavljenih projektov, odpraviti ovire za realizacijo izbranih projektov, zlasti glede problematike umeščanja naprav v prostor, podpreti investitorje pri pripravi prijav in dopolniti pravila pri pozivih za konkurenčen vstop naprav SPTE na lesno biomaso. Učinki podporne sheme se namreč kažejo kot nezadostni, posebej sta problematična minimalna realizacija novih proizvodnih naprav in zmanjševanje obsega proizvodnje električne energije iz OVE.

Podporna shema za proizvodnjo električne energije iz OVE in v SPTE spodbuja ukrepe, ki so razpršeni, kar lahko pomembno prispeva k zaposlovanju ter skladnemu gospodarskemu in regionalnemu razvoju. S prenovo podporne sheme je treba preprečiti nastanek vrzeli pri spodbujanju ukrepov in tako zagotoviti stalnost nepovratnih sredstev. Za zagotavljanje stabilnega podpornega okolja je treba v okviru sheme zagotoviti napovedovanje razpisov vnaprej za obdobje enega do dveh let.

Treba je okrepiti dejavnosti, ki bodo omogočile večjo energetsko samooskrbnost ter zmanjšale izpostavljenost naraščanju in volatilnosti cen energentov. Uvesti je treba učinkovite instrumente, ki bodo omogočali skrajšanje časa za izvedbo projektov OVE in izboljšanja energetske infrastrukture.

Delovanje sheme obveznega doseganja prihrankov končne energije za zavezance je treba nadgraditi v skladu z Dolgoročno strategijo energetske prenove stavb do leta 2050. Predvidena sta bila zvišanje obveznosti za dobavitelje električne energije in zemeljskega plina na 1 % prodane energije letno.

Izboljšati je treba sistem spremljanja učinkov kreditov Eko sklada, tako da bodo na razpolago vsi potrebni podatki o doseženih učinkih po sektorjih in letih, ko so bile naložbe izvedene, kar je nujno za dokazovanje doseganja ciljev na področjih energetske učinkovitosti, izrabe OVE in emisij TGP.

Pri pripravi Akcijskega programa za izvajanje Strategije prostorskega razvoja Slovenije je treba okrepiti vlogo prostorskega razvoja pri prehodu v nizkoogljično družbo.

Zakon o urejanju prostora (Uradni list RS, št. 199/21) med cilji urejanja prostora navaja, da se prostorske ureditve načrtujejo tako, da so odporne proti podnebnim spremembam, omogočajo blaženje podnebnih sprememb in zmanjševanje njihovih vplivov. Priporočljivo je, da se začne pospeševati urbanistično zgoščevanje, ki večplastno in multiplikativno vpliva na zmanjševanje emisij toplogrednih plinov. Izvajanje koncepta gosto naseljenih urbanih središč (15-minutna naselja) bi omogočilo dolgoročno trajnostnost, saj bližina delovnih mest in osnovnih storitev (trgovine, bolnišnice, šole, vrtci in druge storitve) zmanjšajo ali povsem izničijo potrebo po avtomobilskem prevozu. Večja naselja omogočajo, da je lokalni javni prevoz bolj funkcionalen in ekonomsko vzdržen, prav tako je učinkovitejše krožno gospodarstvo, ki temelji na podlagi zbiranja in recikliranja odpadkov ter vzdrževanje potrebne infrastrukture (ceste, kanalizacija, plinovodi, vodovodi, elektrika ipd.).

Informacije o sprejeti zakonodaji na področju energijskega označevanja okoljsko primerne zasnove proizvodov niso strnjeno povzete, zato bi bilo treba v okviru Portala Energetika tak pregled pripraviti, ga redno osveževati in ob večjih spremembah zagotoviti ustrezno informiranje in izobraževanje zavezancev.

## 6.9 Izobraževanje, usposabljanje, informiranje, ozaveščanje

Vzpostaviti je treba enotno metodologijo ocenjevanja učinkov usposabljanj ter informiranje in ozaveščanje javnosti o tematikah prehoda v podnebno nevtralnost usmeriti bolj ciljno v ukrepe, ki se slabo oziroma ne izvajajo ter okrepiti informiranje ciljnih skupin, ki so slabo informirane. Ohraniti je treba stalnost ozaveščevalnih akcij in med seboj povezati deležnike, ki lahko smiselno sodelujejo v projektih.

1. Podrobnejše informacije o vsebini, ki je predstavljena v Petem poročilu o izvajanju Operativnega programa ukrepov zmanjšanja emisij toplogrednih plinov do leta 2020, so dostopne v zvezkih Podnebnega ogledala 2021 in Podnebnega ogledala 2022: https://podnebnapot2050.si/rezultati-slovenije/letno-podnebno-ogledalo/. [↑](#footnote-ref-1)
2. LIFE Podnebna pot 2050, Slovenska podnebna pot do sredine stoletja (LIFE ClimatePath 2050 »Slovenian Path Towards the Mid-Century Climate Target«, LIFE 16 GIC/SI/000043). [↑](#footnote-ref-2)
3. Odločba 406/2009/ES Evropskega parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (UL L št. 140 z dne 5. 6. 2009, str. 136). [↑](#footnote-ref-3)
4. Uredba (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL L 156, 19. 6. 2018, str. 26). [↑](#footnote-ref-4)
5. Sveženj Evropske komisije z dne 14. 7. 2021 – Fit for 55: Delivering the EU's 2030 Climate Target on the Way to Climate Neutrality, https://www.consilium.europa.eu/sl/policies/green-deal/fit-for-55-the-eu-plan-for-a-green-transition/. [↑](#footnote-ref-5)
6. Resolucija o Dolgoročni podnebni strategiji Slovenije do leta 2050 (Uradni list RS, št. 119/21 in 44/22 – ZVO-2). [↑](#footnote-ref-6)
7. Strokovne podlage, pripravljene za NEPN, kažejo, da bi lahko dosegli cilj –26 %. [↑](#footnote-ref-7)
8. Predlog uredbe Evropskega parlamenta in Sveta o spremembi Uredbe (EU) 2018/842 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma (COM (2021) 555). [↑](#footnote-ref-8)
9. Državni cilji v obdobju do leta 2020 po Odločbi 406/2009/ES ne vključujejo emisij in ponorov toplogrednih plinov v sektorju raba zemljišč, sprememba rabe zemljišč in gozdarstvo (LULUCF). V okviru OP TGP si je Slovenija zastavila cilj uveljavljanja ponorov pri izpolnjevanju ciljev zmanjšanja emisij TGP v okviru obveznosti Skupnosti in v okviru mednarodnih sporazumov v pripravi ter razvoj metodologij in nadgradnjo spremljanja ponorov in emisij TGP. [↑](#footnote-ref-9)
10. Predlog uredbe Evropskega parlamenta in Sveta o spremembi Uredbe (EU) 2018/841 glede področja uporabe, poenostavitve pravil o skladnosti, določitve ciljev držav članic za leto 2030 in zaveze skupnemu doseganju podnebne nevtralnosti do leta 2035 v sektorju rabe zemljišč, gozdarstva in kmetijstva ter Uredbe (EU) 2018/1999 glede izboljšanja spremljanja, poročanja, spremljanja napredka in pregleda (COM (2021) 0554). [↑](#footnote-ref-10)
11. Projektna naloga (javno naročilo št. 430-13/2021-2550 z dne 20. 5. 2021): Strokovne podlage za izpolnitev nacionalnih, evropskih in mednarodnih obveznosti poročanja ter pripravo stališča s področja blaženja podnebnih sprememb. [↑](#footnote-ref-11)
12. Delegirani sklep Komisije (EU) 2020/2126 o določitvi dodeljenih letnih emisij za države članice za obdobje 2021–2030 v skladu z Uredbo (EU) 2018/842 Evropskega parlamenta in Sveta (UL št. 426 z dne 17. 12. 2020, str. 58). [↑](#footnote-ref-12)
13. Angl. Annual Emission Allocation (dodeljene letne emisije). [↑](#footnote-ref-13)
14. V izračun so vključeni podatki do septembra 2022. [↑](#footnote-ref-14)
15. Leta 2020 se je zmanjšala tudi količina dizelskega goriva z vračili trošarine za komercialni namen. [↑](#footnote-ref-15)
16. [↑](#footnote-ref-16)
17. Analiza dr. Marka Kovača, IJS-CEU, 2020 – analiza je bila narejena na podlagi primerjave ureditev po drugih državah in analize ICCT (https://theicct.org/publication/using-vehicle-taxation-policy-to-lower-transport-emissions-an-overview-for-passenger-cars-in-europe/). [↑](#footnote-ref-17)
18. Nekatere dejavnosti so zapisane v drugih sektorskih podpoglavjih poglavja 4. [↑](#footnote-ref-18)
19. Za obdobje 2017–2021 so za spodbude iz Kohezijskega sklada vključeni samo podatki za sektor stavb. [↑](#footnote-ref-19)
20. Pojem označuje javnofinančno politiko, ki uporablja ustrezne zelene mehanizme, ki pomagajo preusmeriti javne naložbe, potrošnjo in obdavčitev na področju zelenih prioritet ter ukinitev škodljivih subvencij. Podpira doseganje ciljev za blažitev in prilagajanje na podnebne spremembe ter drugih okoljskih ciljev. Ozelenitev javnih financ hkrati temelji na pravičnem prehodu za vse in spodbuja trajnostno ravnanje celotnega gospodarstva oziroma družbe

    (Viri: https://economy-finance.ec.europa.eu/economic-and-fiscal-governance/green-budgeting-eu\_en,

    https://eur-lex.europa.eu/legal-content/EN/TXT/?qid=1588580774040&uri=CELEX%3A52019DC0640). [↑](#footnote-ref-20)